**ŠIAULIŲ MIESTO**

**SAVIVALDYBĖS 2024 METŲ VEIKLOS ATASKAITA**

Šiauliai, 2025

**TURINYS**

ŠIAULIŲ MIESTO SAVIVALDYBĖS MERO ĮŽANGOS ŽODIS.......................................................3

1. SAVIVALDYBĖS MERO VEIKLA……………………………...………………………………5

2. BENDROSIOS VALDYMO FUNKCIJOS.....................................................................................8

2.1. Strateginis planavimas...................................................................................................................8

2.2. Savivaldybės biudžetas................................................................................................... ............15

2.3. Turto valdymas............................................................................................................................17

2.4. Personalo valdymas......................................................................................................................18

2.5. Vidaus auditas..............................................................................................................................20

2.6. Teisinės paslaugos........................................................................................................................22

2.7. Viešųjų pirkimų organizavimas...................................................................................................23

3. MIESTO VYSTYMAS...................................................................................................................23

3.1. Ekonominė plėtra.........................................................................................................................23

3.2.Teritorijų planavimas ir paveldosauga..........................................................................................26

3.3. Investicijų projektų įgyvendinimas..............................................................................................28

4. MIESTO PRIEŽIŪRA....................................................................................................................31

4.1. Gatvių ir pėsčiųjų takų priežiūra..................................................................................................31

4.2. Viešųjų teritorijų priežiūra...........................................................................................................35

4.3. Viešasis transportas......................................................................................................................35

4.4. Saugaus eismo organizavimas......................................................................................................36

4.5. Aplinkosauga...............................................................................................................................36

4.6. Viešoji tvarka...............................................................................................................................37

4.7. Civilinė sauga ir mobilizacija.......................................................................................................40

5. ŠVIETIMAS IR UGDYMAS.........................................................................................................42

6. JAUNIMAS, NEVYRIAUSYBINĖS ORGANIZACIJOS ...........................................................45

7. **KULTŪRA.....................................................................................................................................47**

8. SPORTAS.......................................................................................................................................50

9. **PASLAUGOS MIESTIEČIAMS....................................................................................................52**

**9.1. Sveikatos ir socialinės paslaugos.................................................................................................52**

**9.2.** Socialinės išmokos ir kompensacijos...........................................................................................57

**9.3. Administracinės paslaugos...........................................................................................................59**

**10. TARPINSTITUCINIS BENDRADARBIAVIMAS.....................................................................59**

**11. KORUPCIJOS PREVENCIJA.....................................................................................................60**

**ŠIAULIŲ MIESTO SAVIVALDYBĖS MERO**

**ĮŽANGOS ŽODIS**

Brangūs Šiaulių miesto gyventojai, gerbiami Savivaldybės tarybos nariai, administracijos darbuotojai,

2024-ieji metai buvo ypatingi Šiaulių miestui, ir toliau išlaikėme sparčiausiai augančio Lietuvos didmiesčio statusą. Registrų centro duomenimis, 2025 metų sausio 1 dieną čia registruoti 121 288 gyventojai, palyginti su 2024-ųjų m. sausio 1 d., jų padaugėjo 2 381, o per pastaruosius keletą metų miestas paaugo beveik 10 tūkst. gyventojų! Miesto augimas ypač džiugina žinant, kad beveik visoje Lietuvoje vyrauja gyventojų mažėjimo tendencijos. Gera žinia ir ta, kad mūsų miestas jaunėja – Oficialios statistikos portalo duomenimis vidutinis Šiaulių miesto gyventojų amžius 2019 m. siekė 46 metus, o 2024 m. – 43! Miestą pasirenka vis daugiau jaunų šeimų, o tai išties svarbus pasiekimas.

Gera žinia ir ta, kad didėjant gyventojų skaičiui augo ir mokinių skaičius miestui pavaldžiose mokyklose. Rugsėjo 1-ąją bendro ugdymo mokyklų (1 – 12 klasės) duris pravėrė 14 113 mokinių (2023 m. – 13 771). Skaičius būtų dar didesnis pridėjus privačių, valstybinės ir ukrainiečių mokyklų mokinius. Ikimokyklinio ugdymo įstaigos sulaukė 3 912 mažųjų šiauliečių. Lopšeliuose-darželiuose ugdytis pradėjo beveik 140 Ukrainos mažylių. Priešmokyklinukų, kurie mokosi ir darželiuose ir mokyklose, skaičius 2024-aisiais siekė 1 143 (2023-aisiais buvo 1 130). Vienas svarbiausių, mano kaip miesto mero prioritetų – palankių sąlygų šeimoms kūrimas. Todėl Šiauliuose ypatingas dėmesys skiriamas mažųjų miesto gyventojų ugdymui, rugsėjį duris po renovacijos vėl atvėrė lopšelis-darželis „Salduvė“, ikimokyklinio ugdymo įstaigų infrastruktūrai atnaujinti Šiaulių miesto savivaldybė skyrė 5,3 mln. Eur, buvo baigtas ir kondicionavimo sistemų įrengimas visose lopšelių-darželių grupėse.

Nors didžiausiu mūsų miesto iššūkiu išliko vidutinio atlyginimo dydis, kuris šiek tiek mažesnis nei šalies vidurkis, ir toliau galėjome džiaugtis mažiausiu nedarbu tarp didmiesčių! Užimtumo tarnybos duomenimis, 2024-ųjų pabaigoje šalies nedarbo vidurkis siekė 9,0 proc., tuo tarpu Šiauliuose – 7,3 proc. Pastebima, kad Saulės mieste ypač greitai mėgstamą darbo vietą randa ir jaunimas. Tai verslo, švietimo įstaigų ir Savivaldybės bendro darbo rezultatas, visgi atskira padėka skrieja Šiaulių miesto įmonėms, kurios dalijasi įžvalgomis, kviečia pas save į pažintinius vizitus, laukia praktikose Šiaulių mieste studijuojančių studentų ir moksleivių bei skiria jiems stipendijas.

2024-aisiais Šiauliai ir toliau pirmavo daugelyje sričių, tačiau mane ypač džiugina tai, kad Šiaulių regionas išsiskiria kaip lyderis tarp dešimties Lietuvos regionų, sparčiausiai besiruošiantis ir naudojantis ES regioninio planavimo lėšas. Pirmauja ne tik mūsų regionas, bet ir pats Šiaulių miestas, įdarbinęs per 70 proc. turimų ES lėšų ir pirmaujantis tarp visų 60-ies Lietuvos savivaldybių pagal pradėtus įgyvendinti projektus. Tapome efektyvumo pavyzdžiu visai Lietuvai.

Šiaulių miesto savivaldybės biudžetas, palyginti su 2023 m., augo apie 18 mln. Eur. 2023-aisiais jis siekė 267,6 mln. Eur, o 2024-uosius baigėme su 285,5 mln. Eur biudžetu. Tad augant gyventojų skaičiui ir miesto biudžetui, nepamiršome dėti pastangų kurdami naujus objektus ar rekonstruodami jau naudojamą infrastruktūrą. Jau tapo įprasta, kad Šiaulių miesto savivaldybė kasmet įgyvendina apie 70 – 80 didelės apimties investicinių projektų.

Manau, kad Saulės miesto gyventojai mato, kaip sparčiai keičiasi Šiauliai: įgyvendinus Aukštabalio gatvės rekonstrukciją ir tiesiogiai sujungus Tilžės gatvę su Baltų gatvės žiedu, mieste užtikrintos geresnės eismo sąlygos. Vyko Pramonės gatvės kapitalinis remontas, darbų joje atlikta už 7,2 mln. Eur, jie tęsiami ir 2025-aisiais. Praėjusiais metais startavo ir naujo regbio ir futbolo maniežo statyba, iki metų pabaigos atlikta darbų už 3,4 mln. Eur. Kapitalinio remonto sulaukė ir Ežero gatvė, o Karaliaučiaus gatvėje įrengti dviračių ir pėsčiųjų takai, dviračių gatvė, triukšmo slopinimo sienelė. Akivaizdu, kad į susisiekimo sritį investuojame daugiau nei pusę investicinių projektų sumos, jei ir toliau išlaikysime tokį tempą, ilgainiui bus pasiekta pažanga, kurios taip laukia šiauliečiai.

Mūsų mieste 2024 m. atidarytas didžiausias Lietuvoje Šiaulių karinis miestelis, kuris ne tik pakeitė apleistos teritorijos vaizdą, bet ir miestą papildė asmenimis, kurie su savimi nešasi tikrąsias vertybes. Taip pat visus šiauliečius nudžiugino ir žaibiškai greitai pastatyti „Vilmers padel namai“ – viena iš moderniausių padelio arenų Lietuvoje. Visiems investuotojams šiame mieste skiriame ypatingą dėmesį, todėl 2024-aisiais mus pasiekė dar viena svarbi naujiena – padelio arenos investuotojai nusprendė statyti naują baseiną mūsų miestui, jis duris atverti turėtų jau 2025-ais metais.

Svarbu paminėti, kad Šiaulius vis dažniau renkasi ne tik Lietuvos, bet ir užsienio investuotojai. Naujausia statistika rodo, kad mieste auga tiesioginės užsienio investicijos: 2022 m. jos siekė 346,42 mln. Eur, o 2023 metais – jau 373,86 mln. Eur, tad net geopolitinių neramumų kontekste pasiektas 27,44 mln. Eur augimas.

Ypač noriu padėkoti Šiaulių miesto verslo atstovams už reikšmingą prisidėjimą prie miesto kultūros ir sporto. Rėmimo ir mecenatystės tradicijos suteikia šiauliečiams galimybę mėgautis aukšto lygio čempionatais, turnyrais ir kultūriniais renginiais. Per 2024-uosius metus verslininkai mūsų miestui skyrė beveik 1,7 mln. Eur, tai didžiausia suma, dedikuota Šiauliams per nepriklausomybės laikotarpį, dėkojame už tai.

2024-ieji parodė, ką galime pasiekti sutelkę jėgas – Šiauliai augo sparčiai ir užtikrintai. Įgijome pagreitį, o tai reiškia tik viena – sustoti neketiname. Dar daugiau darbų, dar didesni tikslai ir dar stipresni Šiauliai laukia mūsų 2025-aisiais!

Šiaulių miesto savivaldybės meras Artūras Visockas

**SAVIVALDYBĖS MERO VEIKLA**

**Bendravimas su gyventojais.** 2024 metais buvo gauta 411 Savivaldybės merui (toliau – meras) adresuotų gyventojų prašymų, pasiūlymų, skundų(registras GP).Tiesiogiai į merą kreipėsi 1 interesantas (registras IP), gautas 1 gyventojo prašymas (registras GP). Buvo vykdomos nuotolinės gyventojų konsultacijos ir pateikiami atsakymai į elektronines užklausas.

**Mero potvarkiai.** 2024 metais išleisti 2 064 mero potvarkiai, iš jų:

- 12 tarybos veiklos organizavimo klausimais (MT);

- 1 741 veiklos organizavimo klausimais (M);

- 258 personalo klausimais (MP);

- 53 atostogų, komandiruočių klausimais (MA).

**Susitikimai** **su Lietuvos Respublikos Prezidentu, kanceliarijos, Vyriausybės, Seimo, ministerijų, savivaldybių atstovais**:

- 2024-01-07 LR Prezidentas Gitanas Nausėda, pirmoji šalies ponia Diana Nausėdienė kartu su meru Artūru Visocku, Šiaulių vyskupu J. E. Eugenijumi Bartuliu ir kitais garbiais svečiais dalyvavo Šiaulių vyskupijos šeimų šventėje;

- 2024-01-10 Šiaulių miesto savivaldybėje (toliau – Savivaldybė) vyko išvažiuojamasis LR Seimo Sveikatos reikalų komiteto posėdis. Jo metu meras Artūras Visockas susitiko su LR Seimo Sveikatos reikalų komiteto vadovu Antanu Matulu, Sveikatos apsaugos viceministru Aurimu Pečkausku, premjerės patarėja sveikatos, socialinės politikos ir neįgaliųjų klausimais dr. Živile Gudlevičiene, Nacionalinės sveikatos tarybos pirmininku Algirdu Utkumi ir Valstybinės ligonių kasos vadovu Gintaru Kacevičiumi. Pristatyta ir aptarta sveikatos priežiūros sistemos įstaigų tinklo pertvarka Šiaulių apskrityje, Šiaulių apskrities sveikatos priežiūros įstaigų finansinė situacija;

- 2024-01-23 LR Ekonomikos ir inovacijų ministrės Aušrinės Armonaitės vizito Savivaldybėje ir susitikimo su meru metu aptartos regiono ekonomikos ir investicijų aktualijos;

- 2024-01-29Prezidento kanceliarijos kvietimu dalyvautanuotoliniame susitikime, kuriame savivaldybių merai, Lietuvos savivaldybių asociacijos (toliau – LSA) atstovai, Susisiekimo ministerijos, Lietuvos kelių automobilių direkcijos ir AB „Kelių priežiūra“ atstovai buvo supažindinti su LR Prezidento inicijuojamais teisės aktų pakeitimais dėl šalies kelių valdymo ir finansavimo.

**Susitikimai su užsienio partneriais, ambasadoriais ir jų atstovais:**

**-** 2024-01-11 Savivaldybėje meras susitikosu NATO policijos misiją pradėjusiais oro pajėgų karininkais. Belgų ir prancūzų dalinių vadams buvo pristatyta Šiaulių miesto istorija, verslas, kultūra ir sportas, aptartos bendradarbiavimo su vaikų dienos centrais galimybės;

- 2024-01-26Savivaldybėje apsilankė 4 delegacijos iš Latvijos: Rygos, Jūrmalos, Jėkabpilio, Aukštutinės Dauguvos savivaldybių. Svečiai buvo supažindinti su miesto valdymo naujovėmis, pasisėmė naujų idėjų ir aptarė bendradarbiavimo su Šiauliais galimybes;

- 2024-02-28 Japonijos ambasadoriaus kvietimu meras lankėsi Vilniaus rotušėje vykusiame Japonijos imperatoriaus gimimo dienai skirtame priėmime. Padėkota ambasadoriui už glaudų bendradarbiavimą ir japoniško kino festivalio viešnagę Šiaulių mieste (2024-02-09);

- 2024-03-12 Šiaulių miesto partnerio Vokietijoje atstovai „M&S Umweltprojekt GmbH“ direktorius prof. dr. Berndas Märtneris, UAB „M&S Umweltprojekt Baltic“ direktorius Kai Löffleris ir direktoriaus pavaduotoja Sonata Aleksandravičienė lankėsi Savivaldybėje;

- 2024-03-18 Taivaniečių atstovybės Lietuvoje kvietimu meras dalyvavo 2024 SMART CITY SUMMIT & EXPO renginyje Taivane. Renginyje daug diskutuota apie Europos anglies dioksido išmetimo politiką, kuri atveria kelią naujoviškoms galimybėms, domėtasi Taivano vyriausybės ir vietos verslininkų įsitraukimu šioje srityje. Susipažinta su Taivano ir Lietuvos bendradarbiavimo ir investicijų potencialu, ypač gamybos plėtros projektų srityje;

- 2024-03-28 Savivaldybėje mero kvietimu lankėsi Prancūzijos ambasadorė Alix Everard. Pirmiausia diplomatė kartu su meru ir valstybės vadovais dalyvavo Lietuvos kariuomenės karinių oro pajėgų aviacijos bazėje vykusioje Lietuvos 20-ųjų metų narystės NATO sukakties šventėje, vėliau atvyko į Savivaldybę, kur buvo plačiau supažindinta su Šiaulių miesto pulsu, aptarė tolimesnes bendradarbiavimo galimybes;

- 2024-04-13 Jubiliejiniame NATO įstojimo 20-mečio proga vykusiame „Runway Run 2024“ bėgime mero kvietimu dalyvavo Italijos, Danijos, JAV, Latvijos, Japonijos, Estijos, Švedijos ambasadoriai ir ambasadų atstovai;

- 2024-05-18 Partizanų pagerbimo, kariuomenės ir visuomenės vienybės šventėje, kurios šūkis „Mes – tai Jūs“ LR Prezidento bei mero kvietimu dalyvavo Italijos, JAV, Čekijos, Kroatijos ambasadoriai ir ambasadų atstovai;

- 2024-06-11 JAV ambasadorės Kara C. McDonald kvietimu meras lankėsi išankstiniame JAV Nepriklausomybės dienos paminėjime Vilniuje;

- 2024-08-13 Danijos Karalystės ambasadorė Grete Sillasen kartu su savo vyru Danijos Karalystės ambasadoriumi Meksikoje H. E. Kimu Højlundu Christensenu ir gynybos atašė Baltijos šalims Visti Salomonsen lankėsi Šiaulių mieste. Vizitą jie pradėjo Karinių oro pajėgų Šiaulių Aviacijos bazėje, vėliau susitiko su meru Artūru Visocku ir aptarė tolimesnes bendradarbiavimo galimybes;

- 2024-09-26 Šiauliuose dvi dienas svečiavosi JAV ambasadorė Kara C. McDonald ir jos komanda. Diplomatė lankėsi renginiuose ir susitikimuose, bendravo su meru, aptarė artimiausius planus atvykti į Šiaulius apsilankyti oro uoste, susitikti su verslininkais ir moterų krepšinio varžybose (2024-11-24);

- 2024-10-11 Dviejų miesto pastatų sienas papuošusių žymaus prancūzų menininko Christian Guémy (Christiano Gemi) darbus pristatyti miesto visuomenei mero kvietimu atvyko Prancūzijos ambasadorė Alix Everard Lietuvoje ir Prancūzų instituto direktorius**.** Ceremonijos metu pristatyti ant pastato Tilžės gatvėje nupieštas 1831 metų sukilimo didvyrės grafaitės Emilijos Pliaterytės portretas ir Trakų g. – prieš 150 metų gimusios pirmosios profesionalios lietuvių aktorės, režisierės, aktyvios visuomenininkės, daugiau kaip šimtą našlaičių užauginusios vienintelės moters to meto Šiaulių miesto taryboje ir Pasaulio tautų teisuolės  Stanislavos Jakševičiūtės-Venclauskienės portretas;

- 2024-11-28 Lietuvos kariuomenės Karinių oro pajėgų Aviacijos bazės vado kvietimu meras dalyvavo NATO oro policijos misiją Baltijos valstybėse vykdančių karinių vienetų pasikeitimo ceremonijoje. Baltijos oro policijos misiją pradėjo Prancūzijos ir naujas Italijos karinių oro pajėgų kontingentas, dalyvavo Italijos ir Prancūzijos ambasadoriai.

**Kita veikla.** 2024 metais dalyvauta LR Seimo Valstybės valdymo ir savivaldybės reikalų komiteto (VVSK) vykusiuose mišriu būdu posėdžiuose, kurių metu buvo svarstomi aktualūs savivaldybėms klausimai, nagrinėtos svarbios Vietos savivaldos įstatymo pataisos.

Taip pat buvo tęsiamas bendradarbiavimas su LR Seimo Laikinosios Šiaulių krašto grupės bičiuliais, aktyviai dalyvauta ir vadovauta Lietuvos savivaldybių asociacijos Regioninės plėtros komitetui, Žemės valdymo ir kaimo reikalų komiteto ir Darbo grupės „Dėl Žemės įstatymo ir valstybinės žemės valdymo reformos II etapo“ veikloje, Finansų ir ekonomikos komiteto posėdžiuose (nuotoliniu būdu).

2024-09-18 Regionų forumo Prezidentūroje metu meras dalyvavo Trečiojoje teminėje panelinėje diskusijoje „Savivaldybių investicijos ir jų finansavimas“.

2024-10-18 dalyvavo Finansų ir ekonomikos komiteto posėdyjesvarstant svarbius finansinius klausimus savivaldybėms dėl LSA valdybos nutarimo projekto „Dėl 2025 metų valstybės biudžeto ir savivaldybių biudžetų finansinių rodiklių patvirtinimo įstatymo projekto“.

**Veikla Lietuvos savivaldybių asociacijoje**. 2024 metais aktyviai dalyvauta LSA veikloje – posėdžiuose bei renginiuose. Iš viso vyko 11 LSA valdybos posėdžių, iš kurių meras Artūras Visockas dalyvavo 10 posėdžių:

- 2024-01-23 LSA kvietimu dalyvauta(nuotoliniu būdu)TILS renginyje „Dalyvaujamųjų biudžetų įtaka visuomenei: ką rodo ES šalių patirtys? “;

- 2024-01-23 vyko nuotolinis išplėstinis LSA valdybos posėdis, kurio metuenergetikos ministras Dainius Kreivys pristatė klausimą „Dėl atsinaujinančių išteklių energijos plėtros priemonių savivaldybėms“ ir Vyriausiosios rinkimų komisijos pirmininkė Lina Petronienė, pasisakė dėl Vyriausiosios rinkimų komisijos ir savivaldybių bendradarbiavimo rinkimų laikotarpiu;

- 2024-02-13 dalyvauta (nuotoliniu būdu) LSA iniciatyvos susitikime su Nacionalinio kibernetinio saugumo centro atstovais;

- 2024-02-27–28 dienomis vyko LSA organizuojami kasmetiniai specializuoti mokymai savivaldybių merams ir administracijų direktoriams. Mokymų metu aptarta: savivaldybių vaidmuo valstybės gynimo strategijoje ir praktinio jos įgyvendinimo aspektai, valstybinės žemės perdavimo savivaldybėms aktualūs klausimai, lyderystės ir komandos formavimo temos, LSA veikla Europos Sąjungos institucijose;

- 2024-03-15LSA vyko valdybos išplėstinis posėdis nuotoliniu būdu, kurio metu susisiekimo ministras Marius Skuodis pristatė rengiamą naują 2024–2028 metų valstybinės reikšmės kelių su žvyro danga asfaltavimo programą. Sveikatos apsaugos ministras Arūnas Dulkys pristatė naują pacientų pavėžėjimo paslaugų teikimo tvarką;

- 2024-05-03 vykoLSA valdybos posėdis nuotoliniu būdu, kurio darbotvarkės klausimais buvo aptarta: LSA siūlymai politinėms partijoms, AB Lietuvos pašto padidinti įkainiai pristatant į namus tikslines išmokas socialiai pažeidžiamiems asmenims, VšĮ Lietuvos savivaldybių asociacijos Mokymo ir konsultavimo centro 2023 metų veiklos ataskaita ir patvirtintos 2024 metų veiklos kryptys bei LSA narių atstovų suvažiavimo preliminari sąmata;

- 2024-05-23 vykoLSA narių atstovų 30-asis suvažiavimas, kuriame dalyvavo meras Artūras Visockas, Tarybos nariai Vytautas Juškus, Gintautas Lukošaitis ir Juozas Pabrėža;

- 2024-08-22vyko (nuotoliniu būdu) LSA Valdybos posėdis, kurio metu aptarti aktualūs klausimai dėl valstybinės žemės patikėtinio funkcijų perdavimo kaimiškose teritorijose; dėl žmonių palaikų kremavimo paslaugų, kt.

- 2024-09-17 vyko LSA valdybos posėdis, aptarta Auksinių krivūlių statulėlių nominacijos ir kandidatūros;

- 2024-09-27vyko (nuotoliniu būdu) LSA valdybos posėdis dėl atstovų delegavimo į Europos Sąjungos Regionų komitetą;

- 2024-10-21 vyko (nuotoliniu būdu) LSA valdybos posėdis, kuriame svarstytas 2025 m. valstybės biudžeto ir savivaldybių finansinių rodiklių patvirtinimo įstatymo projektas ir kt. aktualūs klausimai;

 - 2024-10-30 vyko neeilinis LSA narių atstovų suvažiavimas,kuriame buvo renkamas LSA prezidentas ir apsvarstytas 2025 m. valstybės biudžeto ir savivaldybių finansinių rodiklių patvirtinimo įstatymo projektas. Dalyvavo savivaldybės meras Artūras Visockas, savivaldybės tarybos nariai Gintautas Lukošaitis, Vytautas Juškus ir Juozas Pabrėža;

- 2024-11-07 LSA Regioninės plėtros komiteto posėdyje aptartas LR Vyriausybės nutarimo „Dėl 2021–2027 metų Europos Sąjungos fondų investicijų programos ir ekonomikos gaivinimo ir atsparumo didinimo plano „Naujos kartos Lietuva“ Lietuvai skirtų lėšų paskirstymo pakeitimas;

- 2024-12-10 vyko LSA valdybos posėdis, kurio metuaptarti aktualūs klausimai „Dėl sporto objektų ir infrastruktūros prieinamumo memorandumo“, „Dėl baudų už Konkurencijos įstatymo pažeidimus dydžių nustatymo tvarkos“ ir „Dėl 2025 metų Kelių priežiūros ir plėtros programos finansavimo lėšų skirstymo savivaldybėms“.

**Veikla Šiaulių regiono plėtros taryboje.** Šiaulių regiono plėtros taryba organizavo 4 visuotinius regiono merų susirinkimus, vyko 8 kolegijos posėdžiai ir 8 partnerių grupės posėdžiai (žodine ir rašytine procedūrų tvarka). Jų metu svarstyti aktualūs Šiaulių regionui planavimo dokumentai, teisės aktų, programų ir projektų pakeitimų klausimai, regioninės politikos naujienos.

**Mero fondas.** 2024 metams mero fonde buvo suplanuota 15,0 tūkst. Eur, faktinės išlaidos siekė 14,7 tūkst. Eur, iš jų: užsienio valstybių asmenų, delegacijų, svečių ir juos lydinčių asmenų priėmimui – 1,3 tūkst. Eur, Lietuvoje arba užsienyje rengiamiems oficialiems priėmimams – 0,9 tūkst. Eur, darbo susitikimams – 2,0 tūkst. Eur, atminimo dovanoms, suvenyrams, gėlėms, sveikinimo raštams, atvirukams ir kt. – 2,9 tūkst. Eur, vizitinėms kortelėms, reprezentaciniams suvenyrams, lipdukams ir leidiniams – 2,9 tūkst. Eur, dalyvavimui labdaros, kultūros, sporto ir kituose visuomeniniuose renginiuose – 4,8 tūkst. Eur.

**BENDROSIOS VALDYMO FUNKCIJOS**

**Strateginis planavimas**

**Dalyvavimas Šiaulių regiono plėtros plano įgyvendinime.** Šiaulių miesto savivaldybė (toliau – Savivaldybė) dalyvauja 2022–2030 m. Šiaulių regiono plėtros plano (toliau - ŠRPP) įgyvendinime siekdama Šiaulių regiono plėtros plane patvirtintų tikslų, uždavinių įgyvendindama plano priemones ar jų veiklas.

ŠRPP priemonė ,,Šiaulių miesto integruota plėtra” Nr. LT026-03-01-06 parengta vadovaujantis ir įgyvendina 2024–2029 m. Šiaulių miesto tvarios plėtros strategijos, patvirtintos Šiaulių miesto savivaldybės tarybos 2024 m. vasario 1 d. sprendimu Nr. T-21 „Dėl 2024–2029 m. Šiaulių miesto tvarios plėtros strategijos patvirtinimo“, veiksmus. Šios priemonės vertė viršija 53 000,0 tūkst. Eur.

Į 2022–2030 m. ŠRPP 2024 m. pabaigoje buvo įtrauktos ir vykdomos šios Savivaldybės priemonės ir projektai:

 - 2 tikslo „Kurti tvarią regiono aplinką“, 2.1. uždavinio „Plėtoti žaliąją ir darnaus judumo infrastruktūrą, mažinti aplinkos užterštumą“, 2.1.1. priemonės „Darnaus judumo skatinimas“ veiklos:

1.1. Vientiso dviračių ir pėsčiųjų takų tinklo kūrimas, integruojant bevariklį transportą į bendrą transporto sistemą Šiaulių mieste;

1.2. Šiaulių miesto darnaus judumo plane numatytų priemonių, prisidedančių prie šiltnamio efektą sukeliančių dujų mažinimo, įgyvendinimas;

1.3. Eismo saugos gerinimas Šiaulių mieste, šalinant juodąsias dėmes;

1.4. Vientiso dviračių ir pėsčiųjų takų tinklo kūrimas, integruojant bevariklį transportą į bendrą transporto sistemą Šiaulių mieste, II etapas.

- 3 tikslo „Gerinti viešųjų paslaugų prieinamumą, mažinti socialinę atskirtį“, 3.1. uždavinio „Plėtoti viešųjų paslaugų infrastruktūrą“, 3.1.1. priemonės „Šiaulių miesto integruota plėtra“ projektai:

1.1. Bendrojo ugdymo, neformaliojo ugdymo ir kitų viešųjų paslaugų teikimui trūkstamos infrastruktūros sukūrimas, adresu  J. Jablonskio g. 14, Šiauliai;

1.2. S. Daukanto inžinerijos gimnazijos infrastruktūros modernizavimas, pritaikant specializuotų inžinerinio ugdymo programų vykdymui;

1.3. Bendrojo ugdymo paslaugų kokybės gerinimas ir prieinamumo didinimas Šiaulių mieste, modernizuojant Šiaulių Ragainės progimnaziją;

1.4. Šiaulių jaunųjų gamtininkų centro jojimo skyriaus modernizavimas, sukuriant tinkamas

sąlygas visuomenės sveikatos stiprinimo, neformaliojo švietimo viešųjų paslaugų teikimui, gyventojų poilsio organizavimui;

1.5. Šiaulių miesto „Romuvos“, „Dainų“ ir Salduvės progimnazijų bei Didždvario ir Lieporių gimnazijų lauko infrastruktūros atnaujinimas, pritaikymas ugdymo poreikiams ir funkcionalumo didinimas;

1.7. Lieporių parko atgaivinimas ir pritaikymas bendruomenės veiklai;

1.8. Tankiai apgyvendintos Šiaulių miesto urbanizuotos teritorijos atgaivinimas, žalinimas ir funkcionalumo didinimas.

- 3 tikslo „Gerinti viešųjų paslaugų prieinamumą, mažinti socialinę atskirtį“, 3.1. uždavinio „Plėtoti viešųjų paslaugų infrastruktūrą“ 3.1.2 priemonės ,,Socialinių paslaugų ir jų infrastruktūros plėtra“ projektai:

1.6. Socialinio būsto fondo plėtra Šiaulių miesto savivaldybėje;

2.10. Bendruomeninių apgyvendinimo bei užimtumo paslaugų asmenims su intelekto ir (ar) psichikos negalia plėtra Šiaulių mieste, II etapas;

2.12. Užimtumo paslaugų asmenims su intelekto ir (ar) psichikos negalia plėtra Šiaulių mieste.

- 3 tikslo „Gerinti viešųjų paslaugų prieinamumą, mažinti socialinę atskirtį“, 3.3. uždavinio „Tobulinti ikimokyklinio ir bendrojo ugdymo prieinamumo infrastruktūrą“, 3.3.1. priemonės ,,Ikimokyklinio ir bendrojo ugdymo aplinkos modernizavimas“ projektai:

1.6. Ugdymo prieinamumo didinimas atskirtį patiriantiems vaikams Šiaulių miesto savivaldybėje;

2.6. Visos dienos mokyklos erdvių įrengimas ir pritaikymas Šiaulių miesto ikimokyklinio, priešmokyklinio, pradinio bei pagrindinio ugdymo įstaigose.

**Strateginis planavimas Savivaldybėje.** Savivaldybė savo darbe vadovavosi 2015–2024 m. Šiaulių miesto strateginiu plėtros planu (toliau – ŠSPP), patvirtintu 2016 m. rugpjūčio 25 d. Savivaldybės tarybos sprendimu Nr. T-325.

2024 m. Savivaldybės veikla buvo vykdoma vadovaujantis Savivaldybės tarybos 2024 m. vasario 1 d. sprendimu Nr. T-1 patvirtintu Šiaulių miesto savivaldybės 2024–2026 m. strateginiu veiklos planu susidedančiu iš 11 programų. Įgyvendindama programas, Savivaldybė siekė 3 strateginių tikslų:

**01 tikslas. Užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę**

|  |  |  |  |
| --- | --- | --- | --- |
| **Vertinimo kriterijaus kodas** | **Efekto vertinimo kriterijai** | **Siektinos reikšmės 2024 m.** | **Pasiektas lygis** **2024 m.**  |
| E-01-01 | Gyventojų skaičius  | Ne mažiau 100,0 | 111 971 |
| E-01-02 | Vidutinė tikėtina gyvenimo trukmė m. | > 79 | 79,9 (2023 m) |
| E-01-03 | Vaikų ir jaunimo dalis nuo bendro gyventojų skaičiaus proc. | >33 | 27,5 |
| E-01-04 | Besimokančių ir studijuojančių Šiauliuose dalis nuo viso gyventojų sk. proc. | >27 | 17,2  |

Vykdytos programos:

02 Kultūros plėtros programa;

07 sporto plėtros programa;

08 Švietimo prieinamumo ir kokybės užtikrinimo programa;

09 Bendruomenės sveikatinimo programa;

10 Socialinės paramos įgyvendinimo programa

**02 tikslas. Efektyviai panaudojant žmogiškuosius ir finansinius resursus suformuoti palankią aplinką investicijų pritraukimui**

|  |  |  |  |
| --- | --- | --- | --- |
| **Vertinimo kriterijaus kodas**  | **Efekto vertinimo kriterijai**  | **Siektinos reikšmės 2024 m.** | **Pasiektas lygis** **2024 m.**  |
| E-02-01 | Vidutinis mėnesinis (bruto) darbo užmokestis Eur | > 1 200 (1 600\*) | 1 980 |
| E-02-02 | Tiesioginės užsienio investicijos, tenkančios vienam gyventojui, Eur | >1 900 |  3 389 (2023 m.) |
| E-02-03 | Gyventojų pasitenkinimas savivaldybės teikiamomis paslaugomis (balai iš 10) | > 8 | 7,7 |

\* Nuo 2019 m. 28,9 proc. Socialinio ir sveikatos draudimo įmokos tarifas perkeltas darbuotojui, todėl VDU padidintas 1,289 karto

Vykdytos programos:

01 Miesto urbanistinės plėtros programa;

05 Miesto ekonominės plėtros programa;

06 Savivaldybės turto valdymo ir privatizavimo programa;

11 Savivaldybės veiklos programa

**03 tikslas. Kurti kokybišką gyvenamąją aplinką**

|  |  |  |  |
| --- | --- | --- | --- |
| **Vertinimo kriterijaus kodas** | **Efekto vertinimo kriterijai** | **Siektinos reikšmės 2024 m.** | **Pasiektas lygis** **2024 m.**  |
| E-03-01 | Išmetamų teršalų į atmosferą iš stacionarių taršos šaltinių kiekis kg, tenkantis vienam gyventojui | 7 | 11 (2023 m.) |
| E-03-02 | Avaringumo lygis (kelių eismo įvykių, kuriuose nukentėjo žmonės, sk.) | <90 | 103 |
| E-03-03 | Nusikalstamų veikų skaičius 100 000 gyventojų | <1 700 | 1 512 |
| E-03-04  | Šiaulių miesto kaip patrauklios gyvenamosios vietovės vertinimas (balai iš 10) | 8 | 8,2  |

Vykdytos programos:

03 Aplinkos apsaugos programa;

04 Miesto infrastruktūros objektų priežiūros, modernizavimo ir plėtros programa

Ataskaitoje kiekvienos programos vykdymas nagrinėtas pagal priemonių įgyvendinimo lygį (remiantis vykdytojų pateikta informacija). Aprašant kiekvienos iš programų vykdymą, nurodytos programų priemonių (papriemonių) įgyvendinimo reikšmės.

2024 m. 11-oje programų vykdytos 227 priemonės. Įvykdytų geriau, nei pagal planą priemonių buvo 53 (23,3 proc.), įvykdytų pagal planą priemonių buvo 99 (43,6 proc.), įvykdyta 50 proc. ir daugiau – 50 priemonių ( 22,0 proc.), įvykdyta mažiau nei 50 proc. – 9 priemonės (4,0 proc.), neįvykdyta – 16 priemonių (7,0 proc.) (žr. 1 lentelę).

**1 lentelė. 2024**–**2026 SVP programų priemonių vykdymo 2024 m. statistika**

|  |  |
| --- | --- |
|  SVP programos pavadinimas | Priemonių skaičius |
| Planuotų priemonių  |  Įvykdytų geriau nei pagal planą, daugiau nei 100 proc. | Įvykdytų pagal planą100 proc. | Įvykdytų daugiau nei 50 proc. |  Įvykdytų mažiau nei 50 proc. | Neįvyk-dyta0 proc. |
| 01 Miesto urbanistinės plėtros programa | 11 | 1 | 1 | 4 | 1 | 4 |
| 02 Kultūros plėtros programa | 15 | 4 | 8 | 3 |  |  |
| 03 Aplinkos apsaugos programa | 14 | 5 | 6 | 3 |  |  |
| 04 Miesto infrastruktūros objektų priežiūros, modernizavimo ir plėtros programa | 22 | 6 | 7 | 5 |  | 4 |
| 05 Miesto ekonominės plėtros programa | 10 | 3 | 3 | 2 | 2 |  |
| 06 Savivaldybės turto valdymo ir privatizavimo programa | 12 | 1 | 5 | 4 | 2 |  |
| 07 Sporto plėtros programa | 14 | 7 | 2 | 4 |  | 1 |
| 08 Švietimo prieinamumo ir kokybės užtikrinimo programa | 46 | 7 | 18 | 14 | 1 | 6 |
| 09 Bendruomenės sveikatinimo programa | 13 | 6 | 3 | 1 | 2 | 1 |
| 10 Socialinės paramos įgyvendinimo programa | 26 | 8 | 11 | 7 |  |  |
| 11 Savivaldybės veiklos programa | 44 | 5 | 35 | 3 | 1 |  |
| **Iš viso:** | **227** | **53** | **99** | **50** | **9** | **16** |

Pateikiama informacija apie SVP priemonių įvykdymą 2024 m. procentais (žr. 1 paveikslą).

**1 pav. SVP programų priemonių įvykdymas 2024 m.**

Toliau pateikiama informacija apie 2024–2026 m. SVP planuotus ir 2024 metais pasiektus pagrindinius Savivaldybės valdomų įmonių veiklos rodiklius.

**2 lentelė. Savivaldybės valdomų įmonių planuoti ir pasiekti veiklos rodikliai 2024 m.**

|  |  |  |  |
| --- | --- | --- | --- |
| **Įmonė** | **Veiklos rodikliai** | **2024 m. planuotos rodiklių reikšmės** | **2024 m. pasiekti rezultatai** |
| UAB „Šiaulių vandenys“ | Užtikrinti abonentams ir vartotojams tiekiamo geriamojo vandens kokybės ir surinktų nuotekų išvalymo rodikliai, proc.  | 100 | 100 |
| Atnaujinta (rekonstruota, suremontuota) vandens tiekimo ir buitinių bei paviršinių nuotekų infrastruktūra, km.  | 3,1 | 5,6 |
| Padidintas teikiamų centralizuotų geriamojo vandens tiekimo ir nuotekų tvarkymo paslaugų prieinamumas, sudaryta galimybė namų ūkiams (esamiems ir perspektyviniams) prisijungti prie centralizuotai teikiamų paslaugų (vnt.)  | 187 | 188 |
| Sumažintas iš skirstomojo tinklo įsigyjamas elektros energijos kiekis, MWh  | 500 | 708 |
| UAB „Šiaulių gatvių apšvietimas“ | Sumažintas elektros energijos vartojimas gatvių apšvietimui lyginant su 2022 m. (iki ES projekto įgyvendinimo), proc.  | > 40 | 45 |
| Modernizuota apšvietimo tinklo, km  | ne mažiau 6 | 8,1 |
| Modernizuota šviesoforų postų, vnt.  | ne mažiau 1 | 1 |
| Padidintas vietinės rinkliavos už naudojimąsi savivaldybės tarybos nustatytomis vietomis automobiliams statyti rinkliavos surinkimas lyginant su praėjusiais metais, proc.  | ne mažiau 3 | 72 |
| UAB „Busturas“ | Vidutinis važiuojančių (pagal žymėjimų skaičių) keleivių skaičius per darbo dieną (miesto maršrutuose), vnt.  | 34 100 | 34 265 |
| Grynasis įmonės pelningumas, proc.  | 2 | 4,64 |
| Klientų rekomendavimo naudotis teikiamomis paslaugomis reikšmė (NPS), proc.  | 9 | 22 |
| Dyzelinių autobusų rida bendroje miesto ridoje, proc.  | 13,5 | 10,75 |
| Nutrauktų keleivių vežimo reisų dalis miesto maršrutuose nuo visų planuotų reisų, proc.  | 0,1 | 0,16 |
| SĮ Šiaulių oro uostas | Grynasis pelningumas, proc.  | 19,4 | -13,37 |
| Aptarnaujamų orlaivių skaičius, vnt.  | 48 | 59 |
| Naujos technikos įsigijimas aviacinių paslaugų kokybės gerinimui, vnt.  | 4 | 1 |
| Šiaulių oro uosto viešinimas (FB, LinkedIn/ žiniasklaidos portalai), vnt.  | 90/40 | 82/4 |
| AB „Šiaulių energija“ | Pietinės katilinės sistemos  technologinėms reikmėms reikalingos elektros energijos dalis, pagaminta termofikacinėje elektrinėje, proc.  | >90 | 91 |
| Grynasis pelningumas, proc.  | ≥ 4,1 | 7,9 |
| Padidintas paslaugų teikimo patikimumas: rekonstruoti centralizuoto šilumos perdavimo tinklai, taip pat ir patenkantys į teritorijas, kuriose Šiaulių miesto savivaldybė numato įgyvendinti viešosios infrastruktūros sutvarkymo projektus, kmₛ (kilometrų sąlyginiu perskaičiuotu 100 mm diametru dvivamzdės sistemos tinklų ilgiu)  | ≥ 3,09 | 5,15 |
| Užtikrintas paslaugų teikimo patikimumas ir kokybė: pagal šilumos tinklų ir šilumos vartojimo įrenginių priežiūros (eksploatacijos) taisykles atlikus hidraulinius bandymus, operatyviai atstatytas  karšto vandens tiekimas, terminas, per kurį turi būti atstatytas karšto vandens tiekimas po hidraulinių bandymų, val. | ≤ 72 | 72 |
| UAB „Pabalių turgus“ | Pardavimai tenkantys 1 darbuotojui, proc.  |  | 14,66 |
| Padidėjusios pajamos lyginant su praėjusiais metais, proc.  |  | 4,18 |
| Grynasis pelningumas, proc.  |  | 12,14 |

3 lentelėje pateikiama informacija apie SVP programų finansavimą 2024 m. iš visų finansavimo šaltinių ir lėšų panaudojimą (kasines išlaidas).

**3 lentelė. 2024**–**2026 m. SVP priemonių finansavimas 2024 m. tūkst. Eur**

|  |  |  |  |  |
| --- | --- | --- | --- | --- |
|  **Strateginio tikslo kodas** | **Savivaldybės strateginio tikslo pavadinimas** | **Programos kodas** | **Programos pavadinimas** | **Lėšos 2024 m.** **(visi finansavimo šaltiniai)** |
| 2024 m. patvirtintasplanas\* | 2024 m. patikslintas planas\*\* | 2024 m. panaudotos lėšos (kasinės išlaidos) |
| **01** | Užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę  | 02 | Kultūros plėtros programa | 8 901,6 | 9 535,8 | 8 541,2 |
| 07 | Sporto plėtros programa | 18 201,0 |  19 194,0 | 14 226,8 |
| 08 | Švietimo prieinamumo ir kokybės užtikrinimo programa | 132 986,2 |  140 616,1 | 131 939,0 |
| 09 | Bendruomenės sveikatinimo programa | 6 819,8 | 5 949,5 | 3 157,1 |
| 10 | Socialinės paramos įgyvendinimo programa | 70 833,9 | 70 641,0 | 67 574,7 |
| **02** | Efektyviai panaudojant žmogiškuosius ir finansinius resursus suformuoti palankią aplinką investicijų pritraukimui | 01 | Miesto urbanistinės plėtros programa | 1 594,4 | 1 740,3 | 1 004,2 |
| 05 | Miesto ekonominės plėtros programa | 3 815,6  |  3 405,5 | 2 099,9  |
| 06 | Savivaldybės turto valdymo ir privatizavimo programa | 1 712,0 | 1 731,4 | 1 101,7 |
| 11  | Savivaldybės veiklos programa | 28 494,7  | 27 435,2 | 24 528,8 |
| **03** | Kurti kokybišką gyvenamąją aplinką | 03 | Aplinkos apsaugos programa | 6 740,3 | 7 748,6 | 7 258,9 |
| 04 | Miesto infrastruktūros objektų priežiūros, modernizavimo ir plėtros programa  | 37 707,4 | 41 165,9 | 34 324,4 |
|  | **Iš viso programoms:** | **317 806,9** | **329 163,4** | **295 756,7** |

\*Pagal Šiaulių miesto savivaldybės tarybos 2024 m. vasario 1 d. sprendimą Nr. T-1

\*\*Pagal Šiaulių miesto savivaldybės tarybos 2024 m. gruodžio 19 d. sprendimą Nr. T-533

Pagrindinės priežastys nulėmusios, kad nebuvo įvykdytos priemonės ar nepasiekti planuoti produkto vertinimo kriterijai programose, buvo:

1) užtrukusios ir vėluojančios viešųjų pirkimų procedūros, dėl ko sutartys pasirašomos vėliau nei planuota;

2) ilgiau, nei planuota, trukęs projektų derinimas su išorės institucijomis ar kitai subjektais

3) projektavimo darbų vėlavimas dėl pasikeitusios teisinės bazės arba ženkliai padidėjusios darbų apimties;

4) būtinybė koreguoti techninį projektą rengiant darbo projektą;

5) tiekėjų vėlavimas suteikti paslaugas ar atlikti darbus laiku ir kokybiškai;

6) sustabdyti darbai dėl pastebėtų įgyvendintų rangos darbų defektų;

7) techninio projekto klaidos, kai yra būtinybė tikslinti techninį projektą, o dėl ko vėluoja rangos darbų vykdymas;

8) žmogiškųjų išteklių trūkumas kai kuriuose Savivaldybės administracijos padaliniuose dėl darbuotojų kaitos, nedarbingumo ir t.t.

2024 m. Savivaldybės administracija kartu su UAB „Ekonominės konsultacijos ir tyrimai“ baigė rengti 2025–2033 m. Šiaulių miesto strateginį plėtros planą, kuris buvo patvirtintas 2024 m. birželio 6 d. Savivaldybės tarybos sprendimu Nr. T-202.

Detali informacija apie 2024–2026 m. SVP planuotus ir 2024 metais įgyvendintus Savivaldybės veiklos rezultatus pateikta Šiaulių miesto savivaldybės ataskaitos priede.

**Savivaldybės biudžetas**

Savivaldybės biudžeto surenkamos pajamos ir finansavimo šaltiniai kasmet auga ir 2024 m. sudarė 290 638,6tūkst. Eur, t. y. 6,8 proc. daugiau nei buvo planuota 2024 m. pradžioje. 2024 m. iš valstybės ir Europos Sąjungos (toliau – ES) buvo gauta 111 401,8 tūkst. Eur (7,7 proc. daugiau nei planuota) dotacijų, o mokesčių buvo surinkta 116 372,7 tūkst. Eur (7,4 proc. arba 8 008,7 tūkst. Eur daugiau nei planuota), iš kurių 111 297,5 tūkst. Eur sudarė gyventojų pajamų mokestis.

 **4 lentelė. 2024 m. Savivaldybės biudžeto pajamos pagal pajamų ir kitus finansavimo šaltinius tūkst. Eur**

|  |  |
| --- | --- |
| **Pajamos** | **2024 m. faktas** |
| **Mokesčiai** | 116 372,7 |
| Gyventojų pajamų mokestis | 111 297,5 |
| Turto mokesčiai, iš jų: | 4 703,5 |
| *žemės mokestis* | 448,6 |
| *paveldimo turto mokestis* | 126,3 |
| *nekilnojamojo turto mokestis* | 4 128,6 |
| Mokestis už aplinkos teršimą | 371,7 |
| **Dotacijos** | 111 401,8 |
| Valstybinėms (perduotoms savivaldybėms) funkcijoms atlikti | 10 343,6 |
| Speciali tikslinė dotacija ugdymo reikmėms finansuoti | 60 989,8 |
| Kita tikslinė dotacija | 16 496,8 |
| Europos Sąjungos finansinės paramos lėšos, kitos tarptautinės finansinės paramos lėšos, Valstybės investicijos programoje numatytiems projektams vykdyti | 23 571,6 |
| **Kitos pajamos** | 18 666,9 |
| Dividendai, palūkanos | 577,7 |
| Palūkanos už paskolas, indėlius | 705,0 |
| Nuomos mokestis už valstybinę žemę ir valstybinio vidaus vandenų fondo vandens telkinius | 832,0 |
| Mokesčiai už valstybinius gamtos išteklius | 74,3 |
| Pajamos iš patalpų nuomos | 794,9 |
| Biudžetinių įstaigų pajamos už atsitiktines paslaugas | 2 921,1 |
| Įmokos už išlaikymą švietimo, socialinės apsaugos ir kitose įstaigose | 4 718,4 |
| Pajamos iš baudų ir konfiskacijos | 770,2 |
| Kitos neišvardytos pajamos | 465,4 |
| Valstybės rinkliavos | 83,0 |
| Vietinės rinkliavos | 6 724,9 |
| **Materialiojo ir nematerialiojo turto realizavimo pajamos** | 814,2 |
| **Iš viso pajamų: mokesčiai, dotacijos ir kitos pajamos** | 247 255,6 |
| **Metų pradžios likutis** | 32 383,0 |
| **Skolintos lėšos trumpalaikėms ir ilgalaikėms paskoloms, parduotos akcijos** | 11 000,0 |
| **IŠ VISO:** | **290 638,6** |

Savivaldybės biudžeto mokėtinos sumos 2024 m. gruodžio 31 d. sudarė 26 136,4 tūkst. Eur, iš jų: paskolos – 24 344,9 tūkst. Eur, įsiskolinimas darbo užmokesčiui ir socialiniam draudimui – 3,1 tūkst. Eur, už prekes ir paslaugas – 1 072,8 tūkst. Eur, už socialines išmokas – 429,8 tūkst. Eur, turto įsigijimo išlaidos – 125,5 tūkst. Eur, subsidijos gaminiams – 124,8 tūkst. Eur, kitos išlaidos – 35,5 tūkst. Eur. Įsiskolinimas 2025 m. sausio 1 d., palyginus su 2024 m. sausio 1 d. duomenimis, sumažėjo 1,3 tūkst. Eur (atėmus įsiskolinimą paskoloms grąžinti).

2024 m. gruodžio 31 d. Savivaldybė buvo paėmusi ir negrąžinusi 13 ilgalaikių paskolų, kurių likutis sudarė 24 267,7 tūkst. Eur. 2024 m. iš Viešųjų investicijų plėtros agentūros gauta 198,9 tūkst. Eur kompensacija Savivaldybės viešųjų pastatų atnaujinimo paskoloms padengti.

**Turto valdymas**

Nekilnojamojo turto valdymo srityje organizuotas Savivaldybei nuosavybės teise priklausančio turto, nereikalingo savivaldos funkcijos vykdyti arba netinkamo (negalimo) naudoti, pardavimas viešuosiuose aukcionuose. 2024 m. organizuota 18 viešųjų aukcionų, parduotas 1 vnt. nekilnojamojo turto objektų, kurių pardavimo vertė – 3,0 tūkst. Eur. Bendra pardavimų vertė (įskaitant žemės sklypų kainą) siekia 84,9 tūkst. Eur. Į savivaldybės biudžetą už parduotus turto objektus gauta 71,7 tūkst. Eur.

Nekilnojamojo turto valdymo srityje buvo skelbiami viešieji nuomos konkursai, pasirašytos 7 nuomos sutartys, 9 panaudos sutartys dėl negyvenamųjų patalpų perdavimo.

Nekilnojamo turto registre atlikta 83 nekilnojamojo turto objektų teisinė registracija (naujai įregistruota ar patikslinta).

**Būsto fondas.** Savivaldybės būsto fondą iš viso sudaro 842 būstai, iš jų: 353 socialinį statusą turintys būstai, 318 Savivaldybės statusą turintys būstai, 160 Savivaldybės būstai, esantys bendrabučio pastatuose, 1 tarnybinis būstas ir 10 būstų, kurie yra perduoti panaudos pagrindais.

2024 m. Savivaldybės būsto fondas pasipildė 1 socialiniu būstu. Būstų įsigijimui panaudotos lėšos, gaunamos už Savivaldybės būstus, kurie buvo parduoti nuomininkams. 2024 m. nei viena gyvenamoji patalpa nebuvo pripažinta netinkamomis (negalimomis) naudoti.

 **5 lentelė. Asmenų ir šeimų, įrašytų į Asmenų ir šeimų, 2024 m. turinčių teisę į socialinio būsto nuomą, sąrašą skaičius**

|  |  |  |
| --- | --- | --- |
| **Savivaldybė**  | **Grupės pavadinimas**  | **2024-12-31** |
| Asmenų (šeimų)sk. | Šeimos narių sk. |
| Šiaulių m. savivaldybė | Jaunos šeimos | 64 | 161 |
| Šeimos auginančios tris ar daugiau vaikų ir (ar) vaikų, kuriems nustatyta nuolatinė globa (rūpyba) | 33 | 157 |
| Likę be tėvų globos asmenys (šeimos) | 39 | 47 |
| Neįgalūs asmenys, sergantys lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimos, kuriose yra tokių asmenų | 102 | 140 |
| Bendrasis | 192 | 253 |
| Socialinio būsto nuomininkai, turintys teisę į socialinio būsto sąlygų pagerinimą | 6 | 16 |
| **Iš viso:**  | **436** | **774** |

2024 m. teisė į paramą socialiniam būstui išsinuomoti nustatyta 214 asmenims ir šeimoms naujai pateikusioms prašymus, iš jų: 30 asmenų ir šeimų prašymai nebuvo patenkinti, 19 asmenų ir šeimų buvo išnuomotas socialinis būstas, 18 šeimų ir asmenų sudarė išnuomotas Savivaldybės būstas bendrabučio tipo pastatuose.

2024 m. 4 Savivaldybės būsto nuomininkams, kai deklaruoto turto vertė ir pajamos 2023 m. viršijo Lietuvos Respublikos paramos būstui įsigyti ar išsinuomoti įstatyme (toliau – Įstatymas) nustatytus pajamų ir turto dydžius, pratęsta Savivaldybės būsto nuomos sutartis naujam terminui, 3 nuomininkams pakeistos būsto nuomos sąlygos.

Įstatyme nustatyta paramos forma – būsto nuomos ar išperkamosios būsto nuomos mokesčių dalies kompensacijos mokėjimas asmenims ir šeimoms, turintiems teisę į paramą būstui išsinuomoti. Kompensacijos yra mokamos iš valstybės biudžeto specialiosios tikslinės dotacijos savivaldybės biudžetui. 2024 m. 90 asmenų ir šeimų (viso 226 šeimos narių), naujai pateikusiems prašymus įrašyti į sąrašą, pasiūlyta pasinaudoti būsto nuomos ar išperkamosios būsto nuomos mokesčių dalies kompensacija.

**6 lentelė. 2024 m. asmenų ir šeimų, kuriems skirta būsto nuomos ar išperkamosios būsto nuomos mokesčio dalies kompensacija, skaičius**

|  |  |  |
| --- | --- | --- |
| **Savivaldybė** | **Grupės pavadinimas** | **2024-01-01/2024-12-31** |
| Asmenų (šeimų)sk. | Šeimos narių sk. |
| Šiaulių m. sav. | Jaunų šeimų | 17 | 43 |
| Šeimų, auginančių tris ar daugiau vaikų ir (ar) vaikų, kuriems nustatyta nuolatinė globa (rūpyba) | 4 | 20 |
| Neįgaliųjų, asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų | 3 | 5 |
| Bendrasis | 66 | 158 |
| **Iš viso:** | **90** | **226** |

2024 m. asmenims ir šeimoms sumokėta 49,1 tūkst. Eur būsto nuomos mokesčio dalies kompensacijų.

Vadovaujantis Įstatymu, teisę į paramą būstui įsigyti turintys asmenys ir šeimos gali pretenduoti į valstybės iš dalies kompensuojamą būsto kreditą, kurį Socialinės apsaugos ir darbo ministerijos nustatyta tvarka teikia tos pačios ministerijos atrinktos kredito įstaigos. 2024 m. dėl teisės į paramą būstui įsigyti nustatymo bei pažymos apie teisę į paramą būstui įsigyti išdavimo gauti 49 asmenų ir šeimų prašymai, 41 prašymas buvo patenkintas.

2024 m. buvo teikiama Savivaldybės finansinė parama pirmąjį būstą Šiauliuose įsigyjančioms jaunoms šeimoms. 18 jaunų šeimų suteikta finansinė parama, jai mokėti panaudota 9,0 tūkst. Eur savivaldybės biudžeto lėšų.

**Būsto fondo valdymas.** Būstų būklės gerinimo/remonto darbams buvo panaudota 109,3 tūkst. Eur. Už minėtas lėšas remonto darbai (langų, durų, grindų dangos, elektros instaliacijos keitimo, apdailos remonto ir kiti smulkūs darbai, pvz.: krano, durų spynos, dujinių viryklių pakeitimo, pelėsio panaikinimo ir kt.) buvo atlikti 66 būstuose, 1 būstas pritaikytas žmonėms su negalia.

Taip pat buvo vykdoma daugiabučių gyvenamųjų namų butų ir kitų patalpų savininkų bendrijų valdymo organų ir daugiabučius gyvenamus namus administruojančių įmonių priežiūra ir kontrolė. 2024 m. atlikta 10 planinių ir 11 neplaninių veiklos patikrinimų. Surašyti 3 administracinio nusižengimo protokolai su administraciniu nurodymu. Pradėtos 4 administracinio nusižengimo teisenos.

**Personalo valdymas**

Buvo patvirtinti du Šiaulių miesto savivaldybės administracijos struktūros pokyčiai:

1. Nuo 2024 m. sausio 1 d. įsteigtas Žemės valdymo skyrius su 11 pareigybių (1 skyriaus vedėjas, 1 teisininkas ir 9 vyriausieji specialistai). Pasikeitus Lietuvos Respublikos žemės įstatymui, 2024 m. sausio 1 d. Žemės įstatymo I etapo paketu buvo pritarta žemės valdymo ir naudojimo pertvarkai bei numatyta, kad savivaldybės įgis teisę patikėjimo teise valdyti jų teritorijose esančių miestų ir miestelių valstybinę žemę; teisę šią žemę asmenims nuomoti ir jiems perduoti neatlygintinai naudotis; perims valstybinės žemės patikėtinio – Nacionalinės žemės tarnybos prie Aplinkos ministerijos – teises ir pareigas pagal iki 2023 m. gruodžio 31 d. sudarytas sutartis dėl valstybinės žemės nuomos ar perdavimo neatlygintinai naudotis (panaudos) miestuose ir miesteliuose.

Lietuvos Respublikos Aplinkos ministerija šių funkcijų vykdymui Savivaldybei iš Nacionalinės žemės tarnybos perdavė šešis vyriausiųjų specialistų etatus bei skyrė valstybės biudžeto lėšas jų darbo užmokesčiui.

2. Nuo 2024 m. vasario 19 d. įsigaliojo nauja Savivaldybės administracijos struktūra, kurioje vietoje buvusio Architektūros, urbanistikos ir paveldosaugos skyriaus su 17 pareigybių (1 skyriaus vedėjas, 1 patarėjas ir 15 vyriausiųjų specialistų) įsteigti 2 nauji skyriai: Architektūros skyrius su 5 pareigybėmis (1 skyriaus vedėjas ir 4 vyriausieji specialistai) ir Miesto plėtros ir paveldosaugos skyrius su 9 pareigybėmis (1 skyriaus vedėjas ir 8 vyriausieji specialistai). Savivaldybės struktūros keitimas vietoje vieno skyriaus įsteigiant du skyrius, buvo atliekamas siekiant perskirstyti skyriaus vykdomas funkcijas, kad būtų kuo efektyviau ir savalaikiai įgyvendinami pavesti uždaviniai.

Nuo 2024 m. balandžio 1 d. priimtas sprendimas iš Bendrųjų reikalų skyriaus atskirti dokumentų valdymo ir archyvavimo funkcijas. Naujoje struktūroje Aptarnavimo ir e. paslaugų poskyris su 12 pareigybių (1 poskyrio vedėjas, 9 vyriausieji specialistai, 1 vyresnysis specialistas, 1 specialistas) atskirtas nuo Bendrųjų reikalų skyriaus ir įsteigtas Asmenų aptarnavimo skyrius su 16 pareigybių (1 skyriaus vedėjas, 9 vyriausieji specialistai, 1 vyresnysis specialistas, 1 specialistas ir 4 vyriausiųjų archyvarų pareigybės perkeltos iš Bendrųjų reikalų skyriaus). Tokiu būdu išgrynintos dokumentų valdymo ir archyvavimo funkcijos nuo  ūkinio, techninio pobūdžio funkcijų.

**Savivaldybės žmogiškieji ištekliai.** Savivaldybės administracijos darbuotojų amžiaus vidurkis 2024 m. buvo 48 metai: 3 procentai nuo 20 iki 29 metų, 24 procentai nuo 30 iki 39 metų, 27 procentai nuo 40 iki 49 metų, 29 procentai nuo 50 iki 59 metų, 16 procentų – 60 metų ir daugiau. Savivaldybės administracijoje 2024 m. dirbo 83 procentai moterų ir 17 procentų vyrų.  2024 m. pareigybių skaičius Savivaldybės administracijoje didėjo nuo 285 iki 292,5. Į darbą Savivaldybės administracijoje 2024 m. buvo priimti 43 darbuotojai, atleisti 33 darbuotojai.

**Darbuotojų vertinimas, karjera ir skatinimas.** Savivaldybės vadovai didelį dėmesį skiria darbuotojų vertinimui, karjerai ir skatinimui. 2024 m. per eilinį ir neeilinį vertinimus 254 valstybės tarnautojų tarnybinė veikla ir 56 darbuotojų, dirbančių pagal darbo sutartis, veikla įvertinta kaip viršijanti lūkesčius. Po 2024 m. tarnybinės veiklos vertinimų į aukštesnes pareigas buvo perkelti 5 valstybės tarnautojai, iš jų : 2 valstybės tarnautojai perkelti į skyriaus vedėjo pareigas, 1 – į patarėjo pareigas, 1 – į vedėjo pavaduotojo pareigas, 1 – į vyriausiojo specialisto pareigas.

2024 m. Savivaldybės pavaldume buvo 82 biudžetinės įstaigos. 2024 m. 75 biudžetinių įstaigų vadovų praėjusių metų veikla įvertinta kaip viršijanti lūkesčius, iš jų: 44 vadovų nustatyta 30 procentų pareiginės algos dydžio kintamoji dalis, 26 vadovams – 20 procentų pareiginės algos dydžio kintamoji dalis, 5 vadovams – 10 procentų pareiginės algos dydžio kintamoji dalis. 2 vadovų praėjusių metų veikla įvertinta kaip atitinkanti lūkesčius ir skirta 5 procentų pareiginės algos dydžio kintamoji dalis.

2024 metais darbuotojai buvo skatinami ir vienkartinėmis išmokomis: 44  darbuotojams buvo skirtos vienkartinės išmokos gyvenimo jubiliejų ir darbo metų Savivaldybės administracijoje sukakčių progomis.

**Kvalifikacijos kėlimas.** 2024 m. Savivaldybės administracijos darbuotojų kvalifikacijos kėlimui buvo skirta 35,0 tūkst. Eur, tai yra 0,4 procento nuo darbo užmokesčiui skirtų asignavimų.

Įgyvendinant 2019–2034 m. Šiaulių miesto ekonominės plėtros ir investicijų pritraukimo strategijos priemonių planą 2024 m. anglų kalbos mokymai buvo tęsiami pagal 2023 m. spalio 25 d. sutartį Nr. SŽ-1800, pasirašytą su paslaugos teikėju VšĮ „American English School“. Sėkmingai šiuos mokymus baigė 20 Savivaldybės administracijos darbuotojai. 2024 m. spalio mėnesį buvo pasirašyta nauja sutartis su paslaugos teikėju UAB „Kalba.lt“ dėl anglų kalbos mokymų 2024–2025 metams. Suorganizuota 60 akademinių valandų anglų kalbos mokymų Savivaldybės administracijos darbuotojams, skirtingais lygiais (A1.2, A2.2, A.2.3, B1.2 ir B1.3),  kuriuose dalyvauja 25 darbuotojai.

Atsižvelgiant į Administracijos darbuotojų kvalifikacijos tobulinimo prioritetų sąrašą buvo suorganizuoti šie mokymai: „Statinio informacijos modeliavimas BIM“, „Dirbtinis intelektas viešojo sektoriaus produktyvumui“, Kibernetinės higienos mokymai, „Bendravimas ir konfliktų valdymas su interesantais“, „Pozityvus klimatas, bendravimas ir komandinės dvasios ugdymas“, „Darbuotojų pažinimas ir motyvavimas pagal asmenybės brandą ir tipą“, „Pasirengimas ekstremaliosioms situacijoms. Pasirengimas karui ir kitiems konfliktams“, ArcGIS Online pradedantiesiems skirti mokymai, Pirmosios pagalbos mokymai.

Vidutiniškai kiekvienas Savivaldybės administracijos darbuotojas per 2024 m. dalyvavo 5 mokymuose.

**Vidaus auditas**

Ataskaitiniais metais Centralizuoto vidaus audito skyriaus (toliau – Skyriaus) audituojamą visumą sudarė 92 viešieji juridiniai asmenys.

Vykdydami veiklą 2024 m. Skyriaus darbuotojai atliko septynis vidaus auditus, iš kurių penki vidaus auditai buvo daliniai, kurių metu buvo vertinta audituoto subjekto tam tikra veiklos sritis arba audituoti tam tikri Savivaldybės administracijos padaliniai ir du specializuoti vidaus auditai, kurių metu buvo atliktas kelių Savivaldybės biudžetinių įstaigų konkrečios veiklos srities vertinimai. Vieno dalinio vidaus audito metu buvo detaliau vertinta, ar atskirų Savivaldybės administracijos padalinių ir į padalinius neįeinančių darbuotojų vykdomoms veikloms (valstybės perduotų savivaldybėms funkcijų vykdymui) skirtų valstybės dotacijų apskaičiavimas ir skyrimas atitinka teisės aktus. Taip pat vidaus auditų metu pagal penkis vidaus kontrolės elementus buvo vertintas vidaus kontrolės efektyvumas audituotuose subjektuose arba konkrečioje audituoto viešojo juridinio asmens veiklos srityje.

Vidaus auditų metu buvo vertinama ar Savivaldybės administracijos padalinių ir kitų audituojamai visumai priskirtų viešojo sektoriaus subjektų veiklos vykdymas atitinka teisės aktų reikalavimus ir ar užtikrinta efektyvi ir veiksminga vidaus kontrolė audituotoje srityje. Taip pat, siekiant įgyvendinti Lietuvos Respublikos administracinės naštos mažinimo įstatyme nustatytus imperatyvius reikalavimus, buvo atlikti administracinės naštos mažinimo priemonių įgyvendinimo vertinimo vidaus auditai.

Pagrindinės 2024 m. audituotų subjektų vertintos veiklos sritys:

- Viešųjų pirkimų planavimo, organizavimo ir vykdymo atitiktis teisės aktų reikalavimams;

- viešųjų pirkimų procese ir pirkimų vidaus kontrolėje dalyvavusių asmenų funkcijų vykdymas;

- Administracinės naštos mažinimo priemonių plane numatytų priemonių įgyvendinimas;

- Savivaldybės vykdomų funkcijų aplinkos tyrimų ir monitoringo srityje įgyvendinimas bei šių funkcijų vykdymui biudžeto lėšų panaudojimas ekonomiškumo požiūriu;

- viešųjų ir privačių interesų derinimo valstybinėje tarnyboje užtikrinimas;

- valstybinių (valstybės perduotų savivaldybėms) funkcijų vykdymui skirtų dotacijų apskaičiavimo teisingumas ir pagrįstumas;

- tarnybinio transporto naudojimo ir biudžeto lėšų jų išlaikymui panaudojimo atitiktis teisės aktų reikalavimams;

- audituotų subjektų vidaus kontrolės priemonių ir vykdytų procedūrų efektyvumo ir veiksmingumo bei rizikos veiksnių valdymo vertinimas.

Vidaus auditų ataskaitose audituotiems subjektams buvo teikiami įvairaus pobūdžio pastebėjimai ir išvados dėl audituotų subjektų vykdomos veiklos, procesų ir vidaus kontrolės trūkumų, nustatytų rizikingiausių sričių. Taip pat buvo atliktas vidaus kontrolės vertinimas ir nurodyta kaip ir kokiomis papildomomis priemonėmis būtų galima stiprinti vidaus kontrolę bei numatyti kitas jų veiklos tobulinimo ir nustatytų trūkumų šalinimo galimybes.

Dėl ataskaitiniais metais vidaus auditų metu nustatytų sisteminių klaidų ar kitų reikšmingų pastebėjimų, darančių neigiamą įtaką audituoto subjekto veiklos vykdymui, rizikos valdymui ir vidaus kontrolei, vidaus auditų ataskaitose audituotiems subjektams buvo pateiktos išvados, susijusios su:

- netinkamu pirkimų planavimo proceso organizavimu ir dažnu (neanalizuojant ankstesnių metų pirkimų ir jų tendencijų bei neatliekant išsamios veiklos poreikių analizės) pirkimų planų keitimu, į juos įtraukiant nuolatinio pobūdžio prekių ar paslaugų pirkimus;

- neužtikrintu darbuotojų funkcijų atskyrimu(kad atskiruose įstaigos pirkimų ir sutarčių vykdymo proceso etapuose dalyvautų skirtingi darbuotojai);

- ne laiku (teisės aktuose nustatytais terminais ir tvarka) sudarytų sutarčių viešinimu;

- Lietuvos Respublikos viešųjų ir privačių interesų derinimo įstatymo nuostatų nesilaikymu bei vidaus kontrolės minėtoje srityje trūkumais;

- vidaus kontrolės priemonių interesų konfliktų prevencijos srityje trūkumu, vidaus teisės aktais pirkimo proceso etapų vykdytojų nepaskyrimu (nepaskyrus visų pirkimo proceso vykdytojų ir nenustačius jų atsakomybės, neužtikrinamas aiškus funkcijų ir atsakomybių paskirstymas bei pirkimų proceso atsekamumas);

- ne laiku (teisės aktuose nustatytais terminais ir tvarka) apskaitos dokumentų paslaugos gavėjui ir centralizuotai buhalterinę apskaitą tvarkančiam subjektui pateikimu;

- neteisingų duomenų apie biudžetinės įstaigos teikiamų paslaugų kainas apskaitos dokumentuose nurodymu;

- Valstybės institucijų savivaldybei skirtų dotacijų valstybinių (valstybės perduotų savivaldybėms) funkcijų vykdymui apskaičiavimu ir jų skyrimo teisingumo ir pagrįstumo trūkumais (skiriant dotacijas, nesilaikoma lėšų apskaičiavimo metodikų, jos neperžiūrimos ir neatnaujinamos laiku. Todėl keičiantis socioekonominei situacijai dotacijų poreikis neperskaičiuojamas, o skiriamos lėšos nepakankamos faktinėms išlaidoms padengti);

-neužtikrinta vidaus kontrolė tarnybinio transporto naudojimo srityje (kuro apskaitos ir nurašymo, tarnybinio automobilio kelionės lapų pildymo, tarnybinio transporto ženklinimu ir kt.).

Vidaus auditų metu nustatytiems trūkumams šalinti, rizikai mažinti ir valdyti, veiklai tobulinti ataskaitiniais metais audituotiems subjektams buvo pateiktos 77 rekomendacijos, kurios pagal audituotas sritis detalizuotos 7 lentelėje.

**7 lentelė.** **2024 m.** **audituotiems subjektams pateikta rekomendacijų pagal audituotas sritis**

|  |  |
| --- | --- |
|  **Pateiktos rekomendacijos pagal audituotas sritis** | **Viso** |
| Viešųjų pirkimų planavimo ir organizavimo  | 12 |
| Viešųjų pirkimų vykdymo ir vidaus kontrolės pirkimų srityje užtikrinimo | 19 |
| Viešųjų ir privačių interesų valstybinėje tarnyboje derinimo  | 3 |
| Sutartinių įsipareigojimų reglamentavimo ir vykdymo | 4 |
| Mokamų paslaugų teikimo ir gautų pajamų apskaitos | 1 |
| Tarnybinio transporto naudojimo ir vidaus kontrolės užtikrinimo  | 2 |
| Teikiamų mokamų paslaugų ir jų įkainių teisėtumo ir teisingumo taikymo  | 1 |
| Veiksmingų ir efektyvių vidaus kontrolės priemonių trūkumu ir esamų tobulinimo ir rizikos veiksnių valdymo  | 14 |
| Viešojo juridinio asmens veiklos ir valdymo tobulinimo  | 16 |
| Dotacijų valstybinėms (valstybės perduotoms savivaldybėms) funkcijų vykdymui apskaičiavimo ir skyrimo teisingumo ir pagrįstumo | 5 |
| **Iš viso:** | **77** |

Ataskaitiniais metais nebuvo atvejų, kai į vidaus auditų ataskaitose pateiktas rekomendacijas nebūtų atsižvelgta ar atsisakyta šalinti su jomis susijusias neatitiktis teisės aktams. Audituoti subjektai, siekdami sumažinti galimą riziką ir užtikrinti tinkamą vidaus kontrolės funkcionavimą, 2024 metais priėmė visas vidaus auditorių jiems pateiktas rekomendacijas: nustatyti trūkumai buvo taisomi, papildant esamus ar priimant naujus teisės aktus ir kitus dokumentus, reglamentuojančius audituotos srities veiklą (pvz., numatė papildomas ar pakoregavo esamas vidaus kontrolės priemones ir procedūras, dokumentavo procesus ir paskyrė atsakingus asmenis jiems vykdyti ir pan.).

**Teisinės paslaugos**

**Pirminė teisinė pagalba.** 2024 metais 2 090 pareiškėjų buvo suteikta pirminė teisinė pagalba. Daugiausia teisinės pagalbos kreiptasi civilinės teisės ir civilinio proceso klausimais – 759 atvejai, šeimos teisės klausimais – 647 atvejai, baudžiamosios teisės - 172 atvejai.

Pirminė teisinė pagalba buvo teikiama dirbant su elektronine teisinės pagalbos paslaugų teikimo sistema TEISIS. Pirminei teisinei pagalbai buvo skirta 34,9 tūkst. Eur valstybės biudžeto lėšų.

**Etikos komisijos veikla**. Savivaldybės tarybos Etikos komisija 2024 m. rinkosi į 3 posėdžius. Posėdžiuose svarstyta:

- Dėl Eligijaus Jankausko veiksmų svarstymo pagal gautą prašymą. Posėdžio metu Etikos komisija nusprendė pradėti tyrimą gauto skundo pagrindu.

- Dėl Zakiro Medžidovo  veiksmų svarstymo pagal mero prašymą. Posėdžio metu Etikos komisija pripažino, kad Zakiras Medžidovas savo elgesiu pažeidė Lietuvos Respublikos valstybės politikų elgesio kodekso 4 straipsnyje įtvirtintus valstybės politikų elgesio principus.

- Dėl Zakiro Medžidovo  veiksmų svarstymo pagal Irinos Barabanovos prašymą. Posėdžio metu Etikos komisija nutarė nutraukti skundo pagrindu pradėtą tyrimą.

- Dėl Eligijaus Jankausko elgesio svarstymo pagal gautą skundą. Posėdžio metu Etikos komisija nusprendė nutraukti tyrimą.

- Dėl VTEK 2024 m. balandžio 4 d. sprendimo Nr. IGN-2024/5. Posėdžio metu Etikos komisija nusprendė neteikti skundo.

- Dėl kreipimosi į Šiaulių miesto savivaldybės merą, kad būtų pakeistas Etikos komisijos atsakingasis sekretorius. Posėdžio metu Etikos komisija nusprendė kreiptis į Šiaulių miesto savivaldybės merą, kad būtų pakeistas Etikos komisijos atsakingasis sekretorius.

**Asmens duomenų apsaugos sritis**. Patvirtinta nauja  Savivaldybės administracijos asmens duomenų saugumo politika bei Asmens duomenų teikimo sutarties forma.

Siekiant nustatyti, ar Administracija tinkamai įgyvendina 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas)  įtvirtintas pareigas, buvo atliktas patikrinimas dėl reikalavimų, susijusių su asmens duomenų tvarkymo saugumo priemonių įgyvendinimu.

Peržiūrėti ir užpildyti Savivaldybės administracijos (kaip duomenų valdytojo) duomenų tvarkymo veiklos įrašai.

**Teisminiai ginčai, kita teisinė veikla.** Vestos 137 teisminės bylos, kuriose šalimi buvo Savivaldybės administracija ir 51 teisminės bylos, kuriose šalimi buvo Savivaldybė, viso 188 teisminės bylos.  Bylose apie 80 procentų sprendimų priimta Savivaldybės naudai, likusi dalis įtakos Savivaldybės interesams neturėjo arba turėjo nežymiai.

99 proc. bylų buvo elektroninės, tai yra vedamos per Lietuvos teismų elektroninę sistemą EPP. 41  teisminės bylos pradėtos 2024 m. bus tęsiamos 2025 metais.

Kelios teisminės bylos buvo vedamos arba joms teisines konsultacijas teikė advokatai, pagal ankstesniais metais sudarytas Teisinių paslaugų sutartis. Naujų teisinių paslaugų sutarčių 2024 metais sudaryta nebuvo. Advokatai buvo pasitelkiami specifinių žinių reikalaujančiuose teisminiuose ginčuose (pvz. dėl Žemaitės g. 70 pastatų nugriovimo, daugiabučių namų priežiūros tarifo išieškojimo).

**Viešųjų pirkimų organizavimas**

Nuo 2023 m. sausio 1 d. Administracijos skelbiamus pirkimus, kurių vertė didesnė nei 15,0 tūkst. Eur be PVM vykdo Šiaulių apskaitos centras (toliau – ŠAC). Viešuosius pirkimus iki 15,0 tūkst. Eur be PVM ir pirkimus per VšĮ CPO.LT katalogą vykdo Savivaldybės administracijos darbuotojai. Savivaldybės administracija per 2023 m. atliko 56 pirkimus per VšĮ CPO.LT katalogą ir 295 mažos vertės neskelbiamus pirkimus.

Viešųjų pirkimų tarnyba skelbia pirkimų vykdytojų žemėlapį – švieslentę, kurioje pateikiami kiekvienos perkančiosios organizacijos pasiekti rodikliai ir bendri Lietuvos perkančiųjų organizacijų rodikliai. Savivaldybės administracijos atliktų žaliųjų pirkimų vertė proc. - 93,4 (Lietuvos – 89,3 proc.), pirkimų, kai taikytas kokybės kriterijus vertė proc. – 45,7 (Lietuvos – 22 proc.), centralizuotų pirkimų skaičius proc. – 73,9 (Lietuvos – 20,2 proc.).

**MIESTO VYSTYMAS**

**Ekonominė plėtra**

**Ekonomika ir verslas.** 2024 m. nuosekliai tęsiamas Šiaulių miesto ekonominės plėtros ir investicijų pritraukimo strategijos (toliau – Strategija) priemonių įgyvendinimas. Strategijoje numatytos 75 priemonės, iš kurių 12 jau įgyvendintos, o likusių įgyvendinimas yra tęstinis procesas.

Atidarius naują vidinį aplinkkelį, atsirado galimybė geriau išnaudoti ir ten esančias laisvas teritorijas, kurios galėtų būti aktualios verslui, todėl suformuoti sklypai verslui aplink Aukštabalio  ir Daubos gatves, taip pat ruošiami sklypai nuomos ar pardavimo aukcionams kitose Šiaulių vietose.

**Verslo skatinimas.** 2024 m. įgyvendintos 9 smulkiojo ir vidutinio verslo rėmimo priemonės, viena iš jų nauja - „Rinkodaros priemonių įsigijimo dalinis išlaidų kompensavimas“. Iš viso parama skirta 40 smulkiojo ir vidutinio verslo subjektų, suteikta 95,7 tūkst. Eur paramos.

Įgyvendinta verslo subjektų mokymo programa, kurios metu buvo vykdytos konsultacijos: verslo pradžios, verslo plėtros, mokesčių, rinkodaros, verslo planų rengimo, verslo finansavimo klausimais, surengti 9 mokymai ir 6 verslo sklaidos renginiai. Įgyvendinta jaunimo verslumo skatinimo programa, kurios metu buvo vykdyta 70 verslo konsultacijų ir 15 verslumo mokymo ir verslo informacinės sklaidos renginių.

Pritraukti 7 aukštos profesinės kvalifikacijos specialistai (programuotojai, vyr. buhalteriai, vadovai, chemikai – technologai), kuriems suteikta virš 35,0 tūkst. Eur finansinė parama.

Organizuoti 2023 metų nominacijos „Geriausias metų darbdavys“ rinkimai. Laimėtojais paskelbti: labai mažų ir mažų įmonių kategorijoje – UAB „Personalo valdymo sistemos“, vidutinių įmonių kategorijoje – UAB „DIAB“, didelių įmonių kategorijoje – UAB Salda.

Pradėtas įgyvendinti VšĮ Inovacijų agentūros inicijuotas projektas „Verslo skrydis“, kurio metu Šiaulių mieste 9 registruoti verslo subjektai gali naudotis nemokamomis konsultacijomis verslo pradžios, apskaitos, rinkodaros ir kitais klausimais, taip pat turi galimybę dalyvauti seminaruose, mokymuose, praktinėse dirbtuvėse.

**Investicinės aplinkos viešinimas.** 2024 m. organizuotas nuotolinis verslumo skatinimo renginys „Verslo kūrimo galimybės Šiauliuose“, tradicinė Ch. Frenkelio konferencija „Verslo vaidmuo mene ir moksle“, mokymai Savivaldybės ir jai pavaldžių ir kitų Šiauliuose veikiančių įstaigų darbuotojams „Rinkodaros dirbtuvės 2024 – Efektyvi organizacijos išorinė komunikacija“, renginys visuomenei „Atvirų durų dienos „Pažink Šiaulių verslą“. Įgyvendinta rinkodaros kampanija „Šiauliai – karjeros miestas“, taip pat „Šiauliečio kortelės“ viešinimo kampanija. Parengtas miesto istorijų ciklas (vienas ryškesnių jo momentų – laidos „Proto industrija“ filmavimas Šiauliuose), publikuoti 6 pavieniai straipsniai (du jų – kompleksas su vaizdo reportažais, reklama socialiniuose tinkluose) apie Šiaulius, paramą smulkiam ir vidutiniam verslui, aukštos profesinės kvalifikacijos specialistams, investicinę aplinką Lietuvos bei užsienio spaudoje. Įgyvendinta edukacinė rinkodaros priemonė – jau tradiciniu tapęs piešinių konkursas vaikams „Aš ir mano ateities Šiauliai“.

**Licencijos ir leidimai.** Juridinių ir fizinių asmenų patogumui 2024 m. buvo tobulinama Licencijų ir leidimų informacinė sistema „LILIS“. Per metus išduoti 788 leidimai prekiauti ar teikti paslaugas Savivaldybės viešosiose vietose, 117 licencijų verstis mažmenine prekyba alkoholiniais gėrimais ir 17 licencijų verstis mažmenine prekyba tabako gaminiais ir su tabako gaminiais susijusiais gaminiais.

**Kainos. Tarifai. Mokesčių lengvatos.** Savivaldybės kompetenciją mokesčių administravimo srityje sudaro žemės, valstybinės žemės nuomos ir nekilnojamojo turto mokesčių tarifų nustatymas, mokesčių lengvatų suteikimas, taip pat mokesčio dydžių, taikomų įsigyjant verslo liudijimus, nustatymas. Siekiant išlaikyti stabilius aukščiau minėtų mokesčių tarifus, 2024 metams buvo nustatyti tokie pat, kaip 2023 metais mokesčių tarifai bei fiksuotų pajamų mokesčio dydžiai įsigyjant verslo liudijimus. Lengvatų, kurios gali būti taikomos verslo liudijimus įsigyjantiems asmenims, rūšys ir dydžiai nesikeitė.

2024 m. Savivaldybės tarybos sprendimais savivaldybės biudžeto sąskaita mokesčių lengvatų fiziniams asmenims nebuvo suteikta, juridiniams asmenims mokesčių lengvatų buvo suteikta už 613,8 tūkst. Eur, žr. 8 lentelę.

**8 lentelė. 2024 m. suteiktų mokesčių lengvatų statistika**

|  |  |  |
| --- | --- | --- |
| **Asmenys, kuriems suteikta mokesčių lengvata** | **Suteiktų mokesčių lengvatų dydžiai tūkst. Eur / (asmenų skaičius)** | **Iš viso suteiktų mokesčių lengvatų dydis tūkst. Eur** |
| **Žemės mokesčio** | **Valstybinės žemės nuomos mokesčio** | **Nekilnojamojo turto mokesčio** | **Paveldimo turto mokesčio** |
| **2024 m.** |
| Juridiniai | 5,08/ (12)  | 147,12/ (53)  | 461,58/ (71)  | - | **613,78/ (136)**  |
| **Iš viso:** | 5,08/ (12)  | 147,12/ (53)  | 461,58/ (71)  | **-** | **613,78/ (136)**  |

136 juridiniams asmenims, parėmusiems 1 326,3 tūkst. Eur sporto, švietimo, socialinius ir (ar) kultūros projektus Šiaulių mieste, 2024 m. suteikta žemės, valstybinės žemės nuomos ir nekilnojamojo turto mokesčių lengvatų už613,8 tūkst. Eur.

11 juridinių asmenų, vykdančių veiklą Šiaulių pramoniname parke, suteikta valstybinės žemės nuomos mokesčio lengvatų už 19,9 tūkst. Eur

2024 m. Savivaldybė kompensavo patirtas keleivių vežimo Šiaulių miesto reguliaraus susisiekimo autobusų maršrutais išlaidas (negautas pajamas) – 2 544,8 tūkst. Eur. Bendras lengvatinių keleivių žymėjimų skaičius – 5 225 019, iš kurių su 50 proc. nuolaida – 1 908 261, su 80 proc. – 1 753 037 ir su 100 proc. – 1 563 721.

Savivaldybė kompensavo keleivinio kelių transporto vežėjų nuostolius, susidariusius teikiant viešąsias keleivių vežimo paslaugas ir operatoriaus veiklos, skirtos 5 konkursinių maršrutų aptarnavimui, sąnaudas – iš viso 3 551,1 tūkst. Eur.

**Savivaldybės valdomų įmonių veikla.** Dalyvaujant Savivaldybės valdomų įmonių valdyme, buvo koordinuota 5 bendrovių, 1 savivaldybės įmonės veikla.

UAB „Busturas“ 2024 m. pardavimo pajamos – 8 759,0 tūkst. Eur ir grynasis pelnas – 406,4 tūkst. Eur. Svarbiausi vykdyti darbai:

- įsigyti 2 nauji Mercedes Benz Sprinter markės mikroautobusai, skirti komercinei veiklai;

- įsigyti 6 naudoti miesto tipo dujiniai autobusai;

- rekonstruota elektros skirstykla ir pastotė;

- 2024 m. kontrolės bilietas sugeneravo 12,3 tūkst. Eur pajamų;

- suremontuota įmonės administracinio pastato dalis, įrengta kondicionavimo sistema.

UAB „Šiaulių gatvių apšvietimas“ 2024 m. pajamos –    4 194,0 tūkst. Eur, grynasis pelnas –  168,0 tūkst. Eur. Svarbiausi 2024 m. įvykiai ir darbai:

- reikšmingai, net 42 proc.  lyginant su 2023 m., padidintos bendrovės pajamos (nuo 2 963,0 tūkst. Eur  iki 4 194,0 tūkst. Eur);

- parengtas komunikacijos planas daugiabučių namų administravimo paslaugai vystyti ir išryškintas bendrovės pavadinimo keitimo poreikis, kurį lėmė išsiplėtusios bendrovės veiklų sritys;

- kartu su Pramonės g. rekonstrukcija vykdomas stambus Pramonės g. apšvietimo modernizavimo projektas, kuris bus tęsiamas 2025 m.;

- įrengti du nauji šviesoforų postai (Architektų – Gardino ir Gardino – Aido g. sankryžose);

- vykdant parkavimo paslaugos administravimą, pasiekti labai geri rezultatai  – surinkta daugiau kaip 1 333,0 tūkst. Eur vietinės rinkliavos už parkavimą.

UAB „Šiaulių vandenys“ 2024 m. pagrindinės veiklos pajamos sudaro 15 536,3 tūkst. Eur,  neaudituotas veiklos rezultatas – 1 788,4 tūkst. Eur pelnas. UAB „Šiaulių vandenys“ sėkmingai vykdė projektų įgyvendinimą, naujos statybos bei esamo turto rekonstravimo darbus:

- nutiesta 950 m vandentiekio įvadų ir 808 m nuotekų išvadų, įrengtos vamzdynų atšakos iki  57 sklypų ribos;

- atnaujinta (rekonstruota / suremontuota) ir naujai įrengta 5,6 km vandentiekio, buitinių bei paviršinių nuotekų infrastruktūros Šiaulių mieste;

- atnaujintas bendrovės transporto priemonių parkas, įsigytas hidrodinaminis automobilis, vikšrinis mini ekskavatorius ir du krovininiai furgonai (elektromobiliai);

- įgyvendinant projektą „Vandentiekio ir nuotekų tinklų plėtra Šiaulių miesto M. Mažvydo, L. Rėzos gatvėse“, per 2024 m. nutiesta 0,94 km vandentiekio tinklų ir 1,20 km (savitakinių ir slėginių)nuotekų tinklų už 241,9 tūkst. Eur, įrengta viena požeminė nuotekų perpumpavimo siurblinė, taip sudarant galimybę centralizuota geriamojo vandens tiekimo ir nuotekų tvarkymo infrastruktūra naudotis 63 esamiems namų ūkiams bei 44 namų ūkiams perspektyvoje (šiuo metu tušti neužstatyti sklypai);

- baigta tiesti nauja beveik 7 km slėginė nuotekų linija Šiaulių miesto Rėkyvos seniūnijoje, šalia Bačiūnų gatvės. Įrengus naują vamzdyną išsiplėtė centralizuoto nuotekų tvarkymo zona Rėkyvos seniūnijoje, atsirado galimybė jungtis naujiems vartotojams;

- užbaigta Gytarių nuotekų siurblinės, esančios Javų g. 100B, Šiauliuose, rekonstrukcija.

Kiti reikšmingi bendrovei įvykiai:

2024 m. rugsėjo 9 d. Nacionalinis akreditacijos biuras bendrovės Vandens tyrimų laboratorijos nuotekų tyrimų padaliniui išdavė akreditavimo pažymėjimą. Šis dokumentas patvirtina, kad laboratorija atitinka LST EN ISO/IEC 17025:2018 standarto reikalavimus ir yra kompetentinga vykdyti vandens ir nuotekų cheminius tyrimus ir ėminių ėmimą pagal pažymėjime apibrėžtą akreditavimo sritį.

AB „Šiaulių energija“ 2024 m. pajamos – 33 144,0 tūkst. Eur, tame skaičiuje šilumos tiekimo veiklos pajamos sudarė 22 842,0 tūkst. Eur, pajamos iš elektros energijos gamybos ir pardavimo sudarė 5 609,0 tūkst. Eur, t. y. 3 399,0 tūkst. Eur arba 37,7 proc. mažiau, nei per 2023 m. Preliminarus grynasis pelnas 2 629,9 tūkst. Eur.

 2024 m. įmonės įsipareigojimų suma didėjo 184,6 proc. ir siekė 12 455,6 tūkst. Eur. Tam daugiausiai įtakos turėjo finansinių įsipareigojimų padidėjimas 100,0 proc. arba 8 334,9 tūkst. Eur dėl paskolų  kredito įstaigoms.

Per 2024 metus įmonė investavo 15 027,0 tūkst. Eur, t. y. 9 427,0 tūkst. Eur  daugiau nei 2023 m. Didžiausi investiciniai projektai:

- iki 20 MW galios biokuro katilinės projektavimas ir statyba Šiauliuose, Pramonės g. 10 (11 304,0 tūkst. Eur);

- šilumos perdavimo tinklų 5,15 km ilgio projektavimo, rekonstrukcijos ir statybos darbai (2 485,0 tūkst. Eur);

- bendrovė įsigijo dyzelinį elektros generatorių termofikacinės elektrinės darbui užtikrinti, esant elektros energijos tiekimo sutrikimams (350,0 tūkst. Eur).

SĮ Šiaulių oro uostas 2024 m. pajamos – 809,1 tūkst. Eur, rezultatas – 108,2 tūkst. Eur nuostolio. Svarbiausi 2024 m. įvykiai ir darbai:

- aptarnauti 59 orlaiviai, tai 40,5 proc. daugiau nei 2023 m. (42 orlaiviai);

- už 391,5 tūkst. Eur, su Savivaldybės dotacija, įsigytas reaktyvinio kuro užpylimo/išsiurbimo automobilis;

- iš Savivaldybės gautas 9 977,0 tūkst. Eur vertės turtas patikėjimo teise naudoti, valdyti ir disponuoti juo. Šia suma padidintas savininko kapitalas;

- vykdytas Šiaulių oro uosto viešinimas (Facebook, LinkedIn socialinėse paskyrose – 82 įrašai, 4 straipsniai žiniasklaidoje). Viešinimui išleista 4,7 tūkst. Eur įmonės lėšų;

- dalyvauta konferencijose, forumuose. Įmonės lėšų panaudota 2,5 tūkst. Eur;

- kelta darbuotojų kvalifikacija, dalyvaujant mokymuose ir seminaruose. Įmonės lėšų panaudota 4,4 tūkst. Eur;

              - pradėti Savivaldybei nuosavybės teise priklausančių 5 angarų griovimo darbai.

UAB Pabalių turgus 2024 m. pardavimo pajamos iš pagrindinės veiklos – 341,4 tūkst. Eur ir grynasis pelnas – 41,5 tūkst. Eur. 2024 m. efektyviai naudotas turtas ir vykdyti procesai:

- padidėjo išnuomotų sandėliukų kiekis Šiaulių turguje (Turgaus a. 16, Šiauliuose), dėl ko padidėjo gėlių paviljono pajamos iki 5,4 proc;

- 2023 metai įvykdžius UAB Pabalių turgaus teritorijoje šviestuvų modernizavimo darbus, 2024 m. buvo sutaupyta apie 30 proc. lėšų, skirtų padengti elektros energijos sąnaudoms;

- vykdyta aktyvi rinkodaros programa paslaugų viešinimui, dėl ko UAB Pabalių turgaus „Facebook“ socialiniame tinkle išaugo sekėjų/draugų ratas iki 7 proc.;

- parengtas saulės elektrinės įrengimo projektas, kuris sudarys sąlygas įmonei dar efektyviau taupyti elektros energijos sąnaudas.

**Investicijos Šiaulių pramoniniame parke.** 2024 m. duomenimis Šiaulių pramoniniame parke nuo jo įkūrimo įmonės investavo daugiau kaip 74 200,0 tūkst. Eur ir sukūrė 7 350 darbo vietų.

Šiaulių pramoniniame parke yra išnuomoti beveik visi sklypai. Per 2024 m. pasirašytos 2 naujos  investicijų sutartys su UAB „Vibaltpega“ ir UAB „Ecovia Baltica“.

**Teritorijų planavimas ir paveldosauga**

**Viešųjų erdvių pertvarkymo projektai**. Savivaldybės administracija 2024 m. užbaigė. Didžiausius viešųjų erdvių pertvarkymo projektus. Sutvarkytų Šiaulių miesto centrinės dalies erdvių sistemą papildė pilnai išbaigtas Dainų parko kompleksas. Papildomai išplėsta Dainų parko saulės ženklo takų sistema papildant lauko įrenginių zonas mažiesiems lankytojams ir sporto entuziastams.

2024 metais pritaikyta renginiams ir prekybai Šiaulių pietinio gyvenamojo rajono Dainų tako su prieigomis integruota vaizdo stebėjimo sistema.

Atlikti projektavimo darbai ir įgyvendintas Lieporių parko užmirkusios teritorijos nusausinimo etapas.

**Kompleksinis teritorijų planavimas ir statybos leidimų išdavimas.** Teritorijų planavimo procesas pilnai vykdomas elektroninėje erdvėje. TPS vartai aplinkoje, [www.tpdris.lt](http://www.tpdris.lt) [www.tpsis.lt](http://www.tpsis.lt). Tęsiamas Šiaulių miesto bendrojo plano keitimo rengimo procesas, baigiama rengti bendrojo plano strateginio poveikio aplinkai vertinimo ataskaita ir papildomai buvo parengta koncepcijos III alternatyva.

Parengti šie detalieji planai:

1. Daušiškių kapinių detaliojo plano koregavimas, patvirtintas Šiaulių rajono savivaldybės mero 2024-02-15 potvarkiu Nr. M-104 „Dėl detaliojo plano Daušiškių kaime koregavimo tvirtinimo“.

Detaliuoju planu keičiamas žemės sklypo, kurio kadastro Nr. 9177/0006:0290, naudojimo būdas iš atskirųjų želdynų teritorijos į susisiekimo ir inžinerinių komunikacijų aptarnavimo objektų teritorijas, kad būtų sudarytos sąlygos platesnei ūkinei veiklai vystytis.

2. Supaprastinta tvarka parengto žemės sklypo Tilžės g. 74A, Šiauliuose, detaliojo plano koregavimas, patvirtintas Šiaulių miesto savivaldybės mero 2024-06-14 potvarkiu Nr. M-778 „Dėl supaprastinta tvarka parengto žemės sklypo Tilžės g. 74A, Šiauliuose, detaliojo plano koregavimo patvirtinimo“.

Detaliuoju planu pakeičiamas žemės sklypo (kadastro Nr. 2901/0023:602) Vairo g. 15, Šiauliuose, naudojimo būdas pagal šiame žemės sklype esančio statinio pagrindinę paskirtį.

3. Supaprastinta tvarka parengto žemės sklypo Pramonės g. 15, Šiauliuose detaliojo plano koregavimas.

Detaliuoju planu suformuotas žemės sklypas esamai elektros transformatorinei ir dėl naujai suformuoto transformatorinės sklypo performuotas Televizorių gatvės žemės sklypas.

4. Žemės sklypo J. Žemaičio g. 3, Šiauliuose detaliojo plano keitimas, patvirtintas Šiaulių miesto savivaldybės mero 2024-06-14 potvarkiu Nr. M-778 „Dėl žemės sklypo J. Žemaičio g. 3, Šiauliuose, detaliojo plano keitimo patvirtinimo“;

Detaliuoju planu laisvoje įsiterpusioje valstybinėje žemėje suformuoti sklypai.

5. Prisikėlimo aikštės su prieigomis detaliojo plano keitimas, patvirtintas Šiaulių miesto savivaldybės mero 2024-04-23 potvarkiu Nr. M-554 „Dėl Prisikėlimo aikštės su prieigomis detaliojo plano keitimo patvirtinimo“.

Detaliuoju planu suformuoti žemės sklypai prie pastatų ir nustatyti teritorijos naudojimo reglamentai.

Šiaulių mieste žemėtvarkos projektų rengimo procedūras pilnai perkėlus į elektronines sistemas (ŽPDRIS), o užbaigus žemės reformos procesą, atsigauna miesto plėtros procesai.

**Kultūros paveldo apsauga.** 2024 m. rugsėjo 6–15 d. vyko Europos paveldo dienų renginiai Šiauliuose, kurių tema - „Kultūros paveldas: ryšiai, įtakos, keliai“. Organizuojant renginius siekta  atskleisti kultūros paveldo objektų istorijas bei vertes platesniame geografiniame ir istoriniame kontekste. Atsiliepiant į šitą temą Šiauliuose, buvo organizuojami įvairaus pobūdžio nemokami renginiai, skirti miesto visuomenei ir siekiant ją supažindinti su Šiaulių miesto kultūros paveldu, akcentuojant pasakojamame turinyje ryšius, įtakas, savitumą. Europos paveldo dienų metu įvyko šie renginiai:

- Multimedijos „Šiaulių albumas: miesto istorija fotografijose“ peržiūros Fotografijos muziejuje;

- pažintinė ekskursija Venclauskių namuose-muziejuje;

- Šiaulių apygardos teismo Teismų istorijos muziejaus lankymas ir ekskursija su gidu, muziejaus įkūrėju Alfredu Vilbiku;

- ekskursija „Šiaulių ligoninės istorija: akmenėlis irgi turi širdį“ ir Šiaulių ligoninės patologinės anatomijos muziejaus lankymas;

- ekskursija  po Šiaulių Geležinkelių muziejaus lauko ir vidaus ekspoziciją;

- ekskursija „Shalom Šiauliai: dingusio pasaulio pėdsakais“ ir Žydų bendruomenės centro lankymas;

- ekskursija su architekte-gide Rūta Černiauskienė „Dvi aikštės – du gyvenimai arba nuo Kalniuko link Paryžiaus“.

Siekiant kompleksiškai sutvarkyti kultūros paveldo objektus - Šiaulių miesto „Liaudies namų“ salės pastato dalį ir Šiaulių apskrities viršininko kanceliarijos ir kitų įstaigų pastatą buvo parengta stogo ir įėjimo sutvarkymo projektinė dokumentacija. Taip pat šiais metais užbaigtas Teisininko, kultūros ir visuomenės veikėjo Pelikso Bugailiškio namo (Žemaitės g. 83, Šiauliai) interjero tvarkybos darbų projekto parengimas (II tvarkybos etapas). Suorganizuoti ir sėkmingai užbaigti kitos paskirties inžinerinių statinių (atraminių sienelių)  griovimo bei gerbūvio tvarkomieji statybos darbai Šiaulių, Žuvininkų piliakalnio su gyvenviete komplekso teritorijoje. Atlikus minėtus rangos darbus Žuvininkų piliakalniui ir jo prieigoms sugrąžintas išpuoselėtos teritorijos vaizdas.

**Miesto įvaizdžio formavimas.** 2024 m. įgyvendintas visuomenės teiktas projektas, kurio metu įprasmintas prof. Stasio Šalkauskio atminimas. Projekto metu Šiaulių Stasio Šalkauskio gimnazijos teritorijoje pasodinta obelis, įrengtos dekoratyvinės šio medžio šaknų apsauginės grotelės, bei įrengta šviečianti sfera (obuolio motyvo meninis akcentas) su žymiausiomis profesoriaus mintimis ir tezėmis.

Taip pat 2024 m. parengta mozaikos ,,Šiauliai“ konstruktyvo ekspertizės ataskaita.

Pagal Lietuvos Respublikos draudimo propaguoti totalitarinius, autoritarinius režimus ir jų ideologijas įstatymo reikalavimus buvo atnaujintas meninis akcentas ,,Vėžys“.

Įgyvendinant Šiaulių miesto išorinės vaizdinės reklamos specialiojo plano programą, 2024 m. įvykdytos 763 leidimų išdavimo procedūros.

**Investicijų projektų įgyvendinimas**

2024-ieji Šiaulių miestui buvo vieni sėkmingiausių pritraukiant viešąsias investicijas: Europos Sąjungos (toliau – ES) ir papildomas valstybės lėšas. Praėjusias metais svarbių projektų įgyvendinimui gauta virš 82 000,0 tūkst. Eur. Siekiant pritraukti finansavimą buvo parengta daugiau nei 30 projektų paraiškų ir/ar projektų įgyvendinimo planų.

2024 m. investicinių projektų įgyvendinta už 35 883,8 tūkst. Eur. Daugiausiai investicijų teko susisiekimo sričiai, toliau eina viešosios paskirties statiniai, viešosios erdvės ir kita smulkesnė infrastruktūra:

- susisiekimas – apie 20 530,6 tūkst. Eur;

- pastatai – apie 11 240,7 tūkst. Eur, iš jų apie 4 823,5 tūkst. Eur panaudota energetiniam efektyvumui didinti;

- viešosios erdvės – apie 2 251,2 tūkst. Eur;

- kita infrastruktūra (sporto aikštynai, teritorijų tvarkymas) – apie 1 861,3 tūkst. Eur.

Didžiausios apimties vykdyti projektai:

1. Pramonės gatvės kapitalinio remonto darbai (2024 m. atliktų darbų vertė 7 232,60 tūkst. Eur. Bendra objekto vertė apie 9 400,0 tūkst. Eur) atlikti 2,651 km gatvės ruože. Atnaujintos važiuojamosios dalies dangos 38 652 m2 plote, sutvarkytos pralaidos lietaus vandens nuvedimui, suremontuota 6,584 km pėsčiųjų takų, įrengtas 4,08 km naujas dviračių takas, įrengtas apšvietimas, suremontuota bei apšviesta 15 pėsčiųjų perėjų, iš kurių 2 naujai įrengtos, pastatytos 7 naujos autobusų stoginės, pasodinta 174 medžių, pastatyta 14 suoliukų.

2. Regbio ir futbolo maniežo statyba (2024 m. atliktų darbų vertė 3 306,80 tūkst. Eur. Bendra objekto vertė apie 17 900,0 tūkst. Eur). Per 2024 m. nuo rangos sutarties pasirašymo buvo įrengti pamatai ir surinktos gelžbetotinės konstrukcijos.

3. Ežero gatvės, nuo Dubijos g. iki Tilžės g. ir Tilžės gatvės, nuo Ežero g. iki Aukštosios g., kapitalinis remontas (2024 m. atliktų darbų vertė 2 414,10 tūkst. Eur. Bendra objekto vertė apie 3 400,0 tūkst. Eur). 2024 m. suremontuota 1,94 km gatvės, atnaujinta 19 282 m2 važiuojamosios gatvės dangų, jas papildomai sustiprinant tinklu, visame ruože atnaujintas apšvietimas, įrengtas tikslinis (kryptinis) apšvietimas 19 pėsčiųjų perėjų, įrenginėjama žiedinė sankryža Vytauto-Ežero gatvės sankryžoje, įrengti du nauji autobusų sustojimai.

4. Karaliaučiaus gatvėje nuo Prūsų g. iki Gegužių g. pėsčiųjų-dviračių tako rekonstravimas į pėsčiųjų ir dviračių takus ir dviračių gatvę (kuri tarnaus ir kaip apjungiamoji gatvė) ir triukšmo slopinimo sienelės įrengimas (2024 m. atliktų darbų vertė 1 762,10 tūkst. Eur. Bendra objekto vertė apie 1 900,0 tūkst. Eur). Vykdant darbus atnaujinta infrastruktūra įrengiant atskirą 0,397 km. pėsčiųjų taką, 0,397 km. dviračių taką, 0,585 km. dviračių gatvę su pėsčiųjų taku ir 0,618 km. akustinę sienelę.

5. Šiaulių lopšelio-darželio „Salduvė“ (Vilniaus g. 38D, Šiauliai) pastato energinio efektyvumo didinimas (2024 m. atliktų darbų vertė 1 615,50 tūkst. Eur. Bendra objekto vertė 1 615,50 tūkst. Eur). Vykdant darbus buvo apšiltintas ugdymo įstaigos fasadas, įrengta nauja šildymo sistema bei elektros instaliacija, suremontuotos vidaus patalpos ir įrengta lopšelio grupė.

**9 lentelė. 2024 m. pritrauktos Europos Sąjungos ir valstybės biudžeto lėšos tūkst. Eur**

|  |  |
| --- | --- |
| **Finansavimo šaltinis** | **2024 m.** |
| Kelių priežiūros ir plėtros programos lėšos | 8 700,0 |
| Valstybės biudžeto lėšos  | 2 166,9 |
|  Europos Sąjungos investicinių fondų lėšos naujų projektų įgyvendinimui ir valstybės biudžeto lėšos jiems bendrafinansuoti | 70 783,8 |
| Pritrauktos papildomos Europos Sąjungos investicijų fondų lėšos įgyvendinamiems projektams | 634,5 |
| **Iš viso:** | **82 285,2** |

**10 lentelė. 2024 m. pritrauktos valstybės biudžeto lėšos tūkst. Eur**

|  |  |
| --- | --- |
| **Projekto pavadinimas** | **Lėšų suma** |
| GovTech4All | 50,0 |
| Aukštabalio gatvė nuo Tilžės gatvės iki Išradėjų (Baltų) gatvės tiesimas ir rekonstravimas  | 862,1 |
| Pramonės gatvės atkarpos ir jos prieigų nuo Serbentų gatvės iki Bačiūnų gatvės rekonstrukcija.    | 2 803,9 |
| Gytarių progimnazijos, K. Korsako g. 10, sporto aikštyno atnaujinimas  | 232,0 |
| Susisiekimo infrastruktūros įrengimas iki investicinio sklypo, kuriame planuojamas įgyvendinti regioninės svarbos projektas  | 122,3 |
| Paviršinių nuotekų infrastruktūros įrengimas iki investicinio sklypo, kuriame planuojamas įgyvendinti regioninės svarbos projektas  | 691,9 |
| Palankių investavimo sąlygų užtikrinimas Šiaulių pramonės parko teritorijoje, tinkamai paruošiant sklypus  | 32,3 |
| Paviršinių nuotekų inžinerinių tinklų įrengimas Šiaulių laisvosios ekonominės zonos teritorijoje ir iki investicinio sklypo, kuriame planuojamas įgyvendinti ,,stambaus projekto“ statusą turintis projektas  | 1 030,6 |
| Šiaulių miesto miškų sklypų suformavimas ir įregistravimas Nekilnojamo turto registre  | 3,9 |
| **Iš viso:** | **5 832,9** |

**11 lentelė. Naujų projektų įgyvendinimui 2024 m. pritrauktos Europos Sąjungos ir valstybės biudžeto lėšos tūkst. Eur**

|  |  |
| --- | --- |
| **Projekto pavadinimas** | **Lėšų suma** |
| Perėjimas nuo institucinės globos prie bendruomeninių paslaugų sostinės regione, vidurio ir vakarų Lietuvos regione (Atvejo vadyba)  | 411,8  |
| Sporto skyriaus darbuotojų mobilumo mokymosi tikslais skatinimas, siekiant užtikrinti gebėjimų stiprinimą ir plėtrą  | 15,5  |
| Gerinti sveikatos priežiūros paslaugų kokybę ir prieinamumą Šiaulių miesto savivaldybėje  | 773,7  |
| Ankstyvojo ugdymo užtikrinimas vaikams iš socialinę riziką patiriančių šeimų  | 1 818,8  |
| Inovacijų plėtra viešojo sektoriaus institucijose  | 86,9  |
| Vientiso dviračių takų tinklo kūrimas integruojant bevariklį transportą į bendrą transporto sistemą  | 18 700,0 |
| Edukacinių erdvių įrengimas Šiaulių miesto ugdymo įstaigose, vystant visos dienos mokyklos veiklas  | 1 500,0  |
| Socialinio būsto fondo plėtra Šiaulių miesto savivaldybėje  | 2 000,0 |
| Ugdymo priemonės mokykloms  | 2 660,1  |
| Tankiai apgyvendintos Šiaulių miesto urbanizuotos teritorijos atgaivinimas, žalinimas ir funkcionalumo didinimas  | 3 216,8  |
| Eismo saugos gerinimas Šiaulių mieste, šalinant juodąsias dėmes  | 850,0 |
| Sveikatos centrų sudėtyje teikiamų sveikatos priežiūros paslaugų infrastruktūros modernizavimas Šiaulių miesto savivaldybėje  | 4 199,7  |
| Šiaulių miesto „Romuvos", Dainų ir Salduvės progimnazijų bei Didždvario ir Lieporių gimnazijų lauko infrastruktūros atnaujinimas, pritaikymas ugdymo poreikiams ir funkcionalumo didinimas  | 3 975,0  |
| Ikimokyklinio ugdymo paslaugų prieinamumo didinimas Šiaulių miesto savivaldybėje  | 2 500,0  |
| Bendrojo ugdymo, neformaliojo ugdymo ir kitų viešųjų paslaugų teikimui trūkstamos infrastruktūros sukūrimas, adresu J. Jablonskio g. 14, Šiauliai  | 13 688,2  |
| Bendrojo ugdymo paslaugų kokybės gerinimas ir prieinamumo didinimas Šiaulių mieste, modernizuojant Šiaulių Ragainės progimnaziją  | 2 550,0  |
| Lieporių parko atgaivinimas ir pritaikymas bendruomenės veiklai  | 2 550,0  |
| Šiaulių jaunųjų gamtininkų centro jojimo skyriaus modernizavimas, sukuriant tinkamas sąlygas visuomenės sveikatos stiprinimo, neformaliojo švietimo viešųjų paslaugų teikimui, gyventojų poilsio organizavimui  | 9 287,5  |
| **Iš viso:** | **70 783,8**  |
|  |  |  |

**12 lentelė. Projektų įgyvendinimui panaudotos Europos Sąjungos ir valstybės biudžeto lėšos 2024 m. tūkst. Eur**

|  |  |
| --- | --- |
| **Finansavimo šaltinis** | **2024 m.**  |
| Kelių priežiūros ir plėtros programos ir jos rezervo lėšos | 8 713,3 |
| Europos Sąjungos (įskaitant ir Valstybės biudžeto dalį) lėšos  | 5 823,3  |
| Valstybės biudžeto lėšos  | 4 543,2 |
| **Iš viso:** | **19 079,8** |

**MIESTO PRIEŽIŪRA**

**Gatvių ir pėsčiųjų takų priežiūra**

2024 metais buvo vykdomi miesto teritorijų priežiūros darbai, apimantys gatvių, šaligatvių, takų, automobilių stovėjimo aikštelių, žaliųjų plotų ir parkų tvarkymą. Pagrindinis dėmesys buvo skiriamas efektyviam ir kokybiškam teritorijų priežiūros paslaugų vykdymui, užtikrinant švarą, saugumą ir estetinę miesto aplinką. Buvo atliekamas mechanizuotas gatvių važiuojamosios dalies ir automobilių stovėjimo aikštelių ir saugaus eismo salelių valymas vasarą ir žiemą, gatvių važiuojamosios dalies pakraščio ir saugaus eismo salelių valymas nuo purvo ir sąnašų pavasarį, gatvių su žvyro danga apdorojimas kalcio chloridu (CaCL2) dulkėtumui mažinti vasarą. Taip pat metų bėgyje buvo vykdomas šaligatvių, autobusų stotelių, aikščių, pėsčiųjų, dviračių takų ir kitų nurodytų teritorijų valymas.

Siekiant užtikrinti subalansuotą miesto susisiekimo sistemos vystymą (gatvių, takų pertvarkymui, siekiant užtikrinti saugias eismo bei judumo sąlygas), buvo panaudota 22 605,4 tūkst. Eur. Vykdyti darbai įvairiose 45 miesto vietose:

**13 lentelė. Atliktų darbų 2024 m. sąrašas**

|  |  |
| --- | --- |
| **Eil Nr.** | **Darbų objekto pavadinimas** |
| 1. | Šiaulių miesto Nuklono g. rekonstravimas. II etapas |
| 2. | Aukštabalio gatvės nuo Tilžės g. iki Išradėjų g. II etapo darbai |
| 3. | Aeorouosto g. ir Lakūnų g. rekonstrukcija |
| 4. | tako Talkšos ežero pakrantėje nuo naujai įrengtų takų iki Tilžės g. |
| 5. | Karaliaučiaus gatvės nuo Prūsų g. iki Gegužių g. rekonstravimas |
| 6. | Žuvininkų gatvės nuo Vilniaus g. iki Šeduvos g. pėsčiųjų-dviračių tako įrengimas |
| 7. | J. Jablonskio gatvės pėsčiųjų ir dviračių tako įrengimas |
| 8. | pėsčiųjų ir dviračių takų nuo Aukštabalio g. iki Liejyklos g. įrengimas |
| 9. | pėsčiųjų, dviračių tako Liejyklos gatvėje įrengimas ir dangos remontas |
| 10. | Pramonės gatvės kapitalinio remonto darbai |
| 11. | Aušros al. nuo Žemaitės g. iki Kudirkos g. remontas |
| 12. | Ežero gatvės remontas |
| 13. | Gardino g. ir Aido g. šviesoforinės sankryžos įrengimas |
| 14. | Stoties gatvės paprastasis remontas |
| 15. | Darbininkų gatvės nuo Vilniaus g. iki Gumbinės g paprastasis remontas |
| 16. | M.K. Čiurlionio gatvės nuo Daukanto g. iki M. K. Čiurlionio g. 43a remontas |
| 17. | Kviečių gatvės paprastasis remontas |
| 18. | Kudirkos gatvės paprastasis remontas |
| 19. | autobusų įvažos ir stotelės įrengimas Dubijos gatvėje (netoli Serbentų g.) |
| 20. | pėsčiųjų perėjos įrengimas Gytarių gatvėje netoli Ringuvos g. (SEK sprendimas) |
| 21. | pėsčiųjų perėjos įrengimas Dubijos gatvėje ties Radviliškio g. 53 (SEK sprendimas) |
|  | **Šaligatvių/ takų esamos dangos atnaujinimas, įrengimas:** |
| 22. | Kalinausko gatvėje (nuo Vilniaus g. iki K. Kalinausko g. 10) |
| 23. | Vytauto gatvės (nuo Ežero g. iki Vytauto g. 67 (kairė pusė) |
| 24. | nuo Radviliškio g. iki Radviliškio g. 86 (l/d „Auksinis raktelis“) |
| 25. |  Dvaro gatvėje nuo pusiau požeminių konteinerių iki daugiabučių Dvaro g. 173, 175 |
| 26. | tarp K. Korsako g. 8 („Sandoros“ progimnazija) ir K. Korsako g. 10 (Gytarių progimnazija) |
| 27. | tarp Statybininkų g. 7 (l/d „Pasaka“) ir J. Sondeckio g. |
| 28. | nuo Dainų gatvės iki Saulės pradinės mokyklos įėjimo (tarp Dainų g. 15 ir Architektų g. 18A) |
| 29. | Vytauto gatvėje ties Vytauto g. 70; ties Vytauto g. 253 ir 255; ties Vytauto g. 261 |
| 30. | skvero takai tarp Dubijos gatvės ir Dubijos g. 42 |
|  | **Aikštelių mokamoje zonoje dangos atnaujinimas:** |
| 31. | aikštelė tarp Trakų g. 39 ir Trakų g. 29 |
| 32. | aikštelė tarp Tilžės g. 122 ir Stoties g. 9C |
| 33. | aikštelė tarp Aušros al. 19 ir Dvaro gatvės  |
| 34. | aikštelė su privažiavimo keliu prie A. Mickevičiaus g. 9 |
| 35. | aikštelė tarp Dubijos g. ir Dubijos g. 44H |
| 36. | Tilžės gatvės dviračių tako atnaujinimas, V etapas (laiptai ir takas) |
| 37. | lietaus nuotekų tinklų įrengimas nuo UAB "Putokšnis" teritorijos iki Žalgirio sodų 9-osios gatvės, taip pat įrengiant siurblinę prie Aerouosto gatvės, netoli sankryžos su Lakūnų g. |
| 38. | paviršinių nuotekų tinklų įrengimas Aviacijos gatvėje ties Aviacijos g. 6,8,12 |
| 39. | Smilgų gatvės asfaltavimas |
| 40. | Vingių gatvės asfaltavimas |
| 41. | Palangos gatvės asfaltavimas |
| 42. | Alksnių gatvės asfaltavimas |
| 43. | Medelyno gatvės asfaltavimas |
| 44. | Šaukėnų gatvės asfaltavimas |
| 45. | Pikeliškės gatvės įrengimas (trūkstamų atkarpų įrengimas) |

Minėtuose objektuose atlikta darbų:

**14 lentelė. Objektuose atliktų darbų apimtys 2024 m.**

|  |  |  |
| --- | --- | --- |
| **Atlikto darbo aprašymas** | **Matavimo vnt** | **2024** |
| Asfaltuoti žvyrkeliai | km | 3,0 |
| Atnaujintos asfalto važiuojamosios dalies dangos | km | 8,7 |
| m2 | 104 018,2 |
| **Įrengta, suremontuota takų, iš jų:** | km | 21,7 |
| Įrengti, suremontuoti atskiri dviračių takai, dviračių gatvės | km | 6,4 |
| Įrengti, suremontuoti pėsčiųjų takai, šaligatviai | km | 14,4 |
| Įrengti, suremontuoti bendri pėsčiųjų-dviračių takai | km | 0,96 |
| Atnaujintas apšvietimo tinklas | km | 2,9 |
| Naujai įrengtas apšvietimas | km | 6,4 |
| atramos, vnt | 102 |
| Nutiesta naujų tinklų | km | 3,6 |
| Naujai įrengtos gatvės | km | 0,91 |
| Įrengtas kryptinis apšvietimas (apšviesta pėsčiųjų perėjų) | vnt | 59 |
| Įrengta žiedinė sankryža (Ežero g. - Vytauto g. sankryžoje) | vnt | 1 |
| Suremontuota automobilių stovėjimo aikštelių | m2 | 6 255,0 |
| Įrengta naujų automobilių stovėjimo aikštelių | m2 | 706,0 |
| vietos, vnt | 41 |
| Įrengtas šviesoforinis valdymas sankryžose (Gardino g. - Aido g.; Gardino g. - Architektų g.) | vnt | 2 |
| Suremontuota, rekonstruota viešojo transporto stotelių pritaikant jas neįgaliesiems | vnt | 17 |
| Suremontuota pėsčiųjų perėjų, pritaikant jas neįgaliesiems | vnt | 25 |
| Įrengta naujų pėsčiųjų perėjų | vnt | 11 |
| Įrengta triukšmo sienučių | m | 618,0 |
| Pasodinta medžių, įgyvendinant gatvių projektus | vnt | 187 |

Siekiant užtikrinti darbų tęstinumą, pagal Savivaldybės tarybos nustatytus kriterijus, buvo vykdomos objektų projektavimo paslaugos:

**15 lentelė.** **2024 m. sudarytos ir įgyvendinamos projektavimo sutartys**

|  |  |
| --- | --- |
| **Nr.** | **PAVADINIMAS** |
| 1. | Birutės gatvės tako įrengimas ir gatvės remontas |
| 2. | Sembos gatvės tako įrengimas ir gatvės remontas |
| 3. | Dariaus ir Girėno gatvės remontas (takai, gatvės danga) |
| 4. | Lieporių tako įrengimas |
| 5. | Statybininkų gatvės tako ir gatvės dangų remontas |
| 6. | Daukanto gatvės tako įrengimas, gatvės remontas |
| 7. | Vilniaus gatvės nuo miesto ribos iki Žemaitės gatvės pėsčiųjų ir dviračių takų įrengimas |
| 8. | Pėsčiųjų ir dviračių tako įrengimas Bačiūnų gatvės geležinkelio pervažoje |
| 9. | Tilžės viadukas |
| 10. | Žemaitės gatvės takų remontas, įrengimas, gatvės dangų remontas |
| 11. | Stumbro gatvės įrengimas, įskaitant taką ir žiedines sankryžas su Tilžės ir Žemaitės gatvėmis |
| 12. | Serbentų gatvės (nuo Vilniaus g. iki Pramonės g.) tako įrengimas, gatvės dangų remontas |
| 13. | Privažiavimo gatvės ties K. Donelaičio kapinėmis investiciniams sklypams projektavimas |
| 14. | Aikštelės įrengimas ir įvažiavimo sutvarkymas ties Tilžės g. 40 |
| 15. | Gardino gatvės pėsčiųjų ir dviračių tako atkarpų nuo naujos automobilių stovėjimo aikštelės iki įėjimo į Dainų parką įrengimas ir rekonstravimas |
| 16. | Kvartalo mokamoje zonoje (tarp A. J. Greimo, A. Mickevičiaus ir Vytauto gatvių) sutvarkymas |
| 17. | Vilniaus gatvės nuo Draugystės pr. iki Vilkaviškio g. rekonstravimas (takai, dangos) |
| 18. | Vilniaus gatvės nuo Vilkaviškio g. iki miesto ribos rekonstravimas (žiedinių sankryžų ties Serbentų g ir ties Radviliškio g įrengimas) |
| 19. | Žvyruotų gatvių asfaltavimas pagal eiliškumą (10 vnt.) |
| 20. | Automobilių stovėjimo aikštelės prie Kviečių stadiono įrengimas |
|  |  |

Taip pat buvo atlikti kiti tvarkymo ir priežiūros darbai:

**16 lentelė. 2024 m. atliktų kitų darbų sąrašas**

|  |  |  |
| --- | --- | --- |
| **Darbų/paslaugų pavadinimas** | **Mato vnt.** | **Kiekis** |
| Naujų atitvarų įrengimas | m | 273 |
| Signalinių stulpelių įrengimas | vnt. | 99 |
| Naujų dviračių stovų įrengimas | vnt. | 30 |
| Inventorizuota griovių ir upelių | Km | 41,9 |
| Išvežta utilizuoti metalinių garažų iš Buvusios 3-osios garažų bendrijos | vnt. | 12 |
| Baigta sutvarkyti buvusioji 3-oji metalinių garažų bendrija | vnt. | 1 |
| Įrengtas kryptinis perėjų apšvietimas Dubijos g. - Ežero g. per Dubijos g. link Serbentų g.; Panevėžio – Birutės g. per Panevėžio g.; Panevėžio g. - Sodo g. per Panevėžio g.; Pramonės – Bačiūnų g. per Bačiūnų g.; V. Grinkevičiaus g. - Lieporių g. per V. Grinkevičiaus g.; Ties Kviečių g. 28; Ties Kviečių g. 48; Tilžės – Aukštoji g. per Tilžės g.; Tilžės – Aukštoji g. per Tilžės g.; Tilžės – Aukštoji g. per Aukštoji g.; Tilžės – Aukštoji g. per Aukštoji g. | vnt. | 11 |
| Sutvirtinta Vijolės upelio krantinė – baigtas pirmasis etapas  | vnt. | 1 |
| Grioviuose ir upeliuose įvairios tvarkymo paslaugos (žolės pjovimas; krūmų kirtimas; pralaidų valymas; griovių gilinimas; bebrų užtvankų ardymas ir pan.) | vnt. | 110 |
| Suremontuoti laiptai prie Santakos ugdymo centro K. Kalinausko g. gatvėje | vnt. | 1 |
| Suremontuoti laiptai K. Kalinausko g. gatvėje Santakos ugdymo centras viduje | vnt. | 1 |
| Suremontuotas Romuvos pandusas | vnt. | 1 |
| Suremontuotas l/d Dainų g. 7 pandusas | vnt. | 1 |
| Suremontuoti laiptai Gaisrininkų g. 3 B | vnt. | 1 |
| Suremontuoti laiptai prie Gumbinės 5 | vnt. | 1 |
| Suremontuoti laiptai Aušros takas 6 ir Trakų g. 32 | vnt. | 1 |
| Suremontuotos laiptų pakopos iš Sukilėlių g. arčiau Miglovaros g. | vnt. | 1 |
| Suremontuoti laiptai Aušros al. prie Katedros | vnt. | 1 |
| Suremontuotos išklibusios laiptų pakopos Aušros take | vnt. | 1 |
| Suremontuoti laiptai Tilžės g. 57 | vnt. | 1 |
| Iš UAB „Busturas“ teritorijos išvežti utilizavimui metaliniai garažai  | vnt. | 4 |

2024 m. pradėtas daugiabučių namų Aukštabalio g. – Rasos g kvartalo kompleksinis pertvarkymas. Projekto metu bus:

- rekonstruoti kvartalo privažiuojamieji keliai, stovėjimo aikštelės ir pėsčiųjų takai pagal universalaus dizaino principą;

- įrengtos automobilių stovėjimo vietos skirtos asmenims su negalia;

- paskirstyti eismo srautai ir sukurtos sąlygos eismo greičio sumažinimui bei ribojimui kvartalo viduje;

- suformuotos pėsčiųjų poilsio zonos atskirtos nuo gatvių važiuojamosios dalies;

- sukurtos naujos erdvės skirtos aktyviam laisvalaikiui ir prieinamos įvairaus amžiaus žmonėms bei suburiančios įvairių interesų bei amžiaus grupes, kartu prisitaikant prie esamų želdinių, juos išsaugant;

- įrengtas naujas apšvietimas;

- sutvarkyta paviršinių nuotekų infrastruktūra, kita viešoji (įskaitant žaliąją) infrastruktūra.

Projekto biudžetas – 3 784,4 tūkst. Eur, iš jų: ES lėšos - 3 216,8 tūkst. Eur, savivaldybės biudžeto lėšos – 567,7 tūkst. Eur.

2024 metais atlikti vaikų žaidimo aikštelių, automobilių stovėjimo aikštelės įrengimo darbai. Projektas tęstinis ir veiklos bus tęsiamos 2025 metais.

**Viešųjų teritorijų priežiūra**

2024 m. buvo vykdoma žaliųjų plotų tvarkymas: sezoninis žaliųjų plotų tvarkymas, biologiškai skaidžių atliekų išvežimas, žolės pjovimas ir surinkimas, žolės mulčiavimas, šiukšlių surinkimas.

Vykdant želdinių priežiūros darbus, nugenėti 2 317 medžių, nukirsta ar sutvarkyta 702 išverstų/nulaužtų medžių, nugenėta 6 765 m² gyvatvorių, palaistyti 3 303 medžiai, patręšti 422 medžiai. Nuolatinės priežiūros sąlygomis buvo prižiūrėta 14 271 m2 gėlynų ir dekoratyviųjų augalų kompozicijų bei tūrinių gėlinių plotas, pasodinta 44 017 vnt. vienmečių ir daugiamečių gėlių.

Centrinis parkas gausiai praturtintas želdiniais, pasodinti 396 rododendrai, 7 azalijos, 52 pieriai, bendras šių želdinių kompozicijų plotas – 1 500 m2. Greta Centrinio parko estrados iškilmingai pasodintas šimtmetį mininčios Lietuvos dainų šventės „Kad giria žaliuotų“ įamžinimui skirtas ąžuoliukas. UAB „Intus Windows“ organizuotos talkos metu Centriniame parke buvo pasodinta 13 kukmedžių ir 32 pušys; šlapiose Centrinio parko vietose vietoj vasarą audros metu išvirtusių beržų buvo atsodinta 15 juodalksnių.

Prisikėlimo aikštėje vietoj nudžiūvusių ir džiūstančių medžių atsodinti 2 paprastieji klevai ir 1 paprastasis ąžuolas.

Pramonės g. rekonstrukcijos metu buvo pasodinta 174 koloniški skroblai.

Ežero ir Trakų gatvių kampe (prie buvusio žydų geto vartų) po takų rekonstrukcijos išplėstas gėlynų ir dekoratyviųjų augalų plotas iki 176 m2.

Visuomenės iniciatyvų ir paramos dėka:

- UAB „Baltic Auto Parts“ talkos metu pasodino 20 ąžuolų Gytarių parke;

- pagal UAB „Jupojos technika“ paramą. prie Talkšos ežero įrengti nauji viendienių, miskantų, soruolių, viksvų gėlynai (220 m2), pasodintos 5 pušys žefrėjaus „Joppy“, 3 japoninės sedulos „Teutonia“, 5 paprastosios ievos „Colorata“, 18 paprastųjų šaltekšnių „Fine line“;

 - UAB „Intus Windows“ organizuotos talkos metu Centriniame parke buvo pasodinta 13 kukmedžių ir 32 pušys;

- [Gytarių](https://www.facebook.com/profile.php?id=100057442450279&__cft__%5b0%5d=AZXyFCZBo_hjhYDssJ7BwUP5NEpwjhIa4_4s3H1BaW-VgCQ-DC9bxrPZyMdXfsChqwGHS5xjmnVYGx2VkaOPRSJRjCNgKKa15joFVwrc4Hf9xr_q7o7mnzwZV-FZ9vMP6Vr3WRrmuNbzqfDD5xi4KrisNnicnNaLqTn61bFMNRpbcAIgDee8CQzXZpfL6N5SYIE&__tn__=-%5dK-R), [,,Romuvos](https://www.facebook.com/profile.php?id=100063712532187&__cft__%5b0%5d=AZXyFCZBo_hjhYDssJ7BwUP5NEpwjhIa4_4s3H1BaW-VgCQ-DC9bxrPZyMdXfsChqwGHS5xjmnVYGx2VkaOPRSJRjCNgKKa15joFVwrc4Hf9xr_q7o7mnzwZV-FZ9vMP6Vr3WRrmuNbzqfDD5xi4KrisNnicnNaLqTn61bFMNRpbcAIgDee8CQzXZpfL6N5SYIE&__tn__=-%5dK-R)“, [„Sandoros“](https://www.facebook.com/profile.php?id=100061857986841&__cft__%5b0%5d=AZXyFCZBo_hjhYDssJ7BwUP5NEpwjhIa4_4s3H1BaW-VgCQ-DC9bxrPZyMdXfsChqwGHS5xjmnVYGx2VkaOPRSJRjCNgKKa15joFVwrc4Hf9xr_q7o7mnzwZV-FZ9vMP6Vr3WRrmuNbzqfDD5xi4KrisNnicnNaLqTn61bFMNRpbcAIgDee8CQzXZpfL6N5SYIE&__tn__=-%5dK-R) ir [Zoknių](https://www.facebook.com/profile.php?id=100087662680317&__cft__%5b0%5d=AZXyFCZBo_hjhYDssJ7BwUP5NEpwjhIa4_4s3H1BaW-VgCQ-DC9bxrPZyMdXfsChqwGHS5xjmnVYGx2VkaOPRSJRjCNgKKa15joFVwrc4Hf9xr_q7o7mnzwZV-FZ9vMP6Vr3WRrmuNbzqfDD5xi4KrisNnicnNaLqTn61bFMNRpbcAIgDee8CQzXZpfL6N5SYIE&__tn__=-%5dK-R) progimnazijų pirmokų klasės pradėjo pirmokų želdinių dovanojimo miestui tradiciją ir pasodino pirmąsias lenktašakes forzitijas žemės sklype tarp Tilžės ir Dubijos gatvių.

Siekiant užtikrinti Sosnovskio barščio, kurio augimviečių plotai yra išsibarstę po visą miestą (8 ha) plitimo kontrolę, buvo vykdomi naikinimo darbai juos purškiant selektyviais herbicidais, nupjaunant ar iškasant. Nors Sosnovskio barštis yra sunkiai naikinamas invazinis augalas, tačiau po truputį yra matomi teigiami naikinimo rezultatai, atauga pavieniai augalai, o ne ištisi sąžalynai.

Atlikti Prūdelio tvenkinio ir Talkšos ežero pakrančių tvarkymo darbai, išraunant perteklinius vandens augalus. Prūdelio tvenkinyje buvo tvarkoma vakarinė pakrantė, nuo Vilniaus g. link tvenkinio pietinės dalies – 3 483 m2 plotas. Talkšos ežere – rytinė pakrantė, nuo Kulpės upelio ištakos link paplūdimio – 13 297 m2 plotas. Pašalinus meldus, nuo pėsčiųjų ir dviračių takų atsivėrė kraštovaizdis į vandens telkinius, taip pat šalinant perteklinius vandens augalus yra gerinama vandens kokybė.

Savivaldybės administracija organizavo visuomenei naudingos veiklos darbą. Darbai atlikti 773 vnt miesto vietose, pagal poreikį – rinktos atliekos, pjauta žolė, grėbiami lapai, genėtos medžių atžalos, kirsti krūmai, valyta mažojo infrastruktūra, remontuoti smulkūs įrangos (suoliukų, šiukšliadėžių ir pan.) gedimai, sulaužymai, šalinti grafiti piešiniai, atlikti kraustymosi darbai, vykdyta nuolatinė Didždvario parko priežiūra, atlikti kiti skubaus, nenuolatinio pobūdžio darbai.

**Viešasis transportas**

Savivaldybės tarybos nustatytose mokamose automobilių statymo zonose prižiūrimi įrengti 76 vnt. parkomatai. Per 2024 m. surinkta 1 105,6 tūkst. Eur rinkliavos.

Vykdant viešojo transporto infrastruktūros priežiūrą atlikti darbai:

**17 lentelė. Transporto infrastruktūros priežiūros atlikti darbai 2024 m.**

|  |  |
| --- | --- |
| **Atlikti darbai** | **Vnt.** |
| Miesto autobusų stotelėse pastatyta naujų suoliukų | 22 |
| Miesto autobusų sustojimuose įrengta naujų stoginių | 9 |
| Prižiūrėta (plauta, remontuota) autobusų stoginių | 177 |
| Vykdant gatvių remonto projektus, suremontuota ir pritaikyta asmenims su negalia autobusų stotelių | 17 |
| Įrengtos naujos autobusų sustojimo vietos (Aerouosto g.- 4 , Ežero g. – 2, Dubijos g. – 1). | 7 |

**Saugaus eismo organizavimas**

2024 m parengtas Juodųjų dėmių žemėlapis už ankstesnius laikotarpius.

Lyginant 2017 ir 2023 metų juodųjų dėmių tyrimo rezultatus matoma, kad po 2017 metų tyrimo avaringose vietose įdiegtos eismo saugą gerinančios priemonės Šiaulių mieste davė teigiamų rezultatų – juodųjų dėmių kiekis sankryžose sumažėjo nuo 30 iki 8, o juodųjų dėmių kiekis ruožuose sumažėjo nuo 13 iki 7. Eismo įvykių skaičius juodosiose dėmėse sumažėjo nuo 248 įskaitinių eismo įvykių 2017 metais iki 71 įskaitinio eismo įvykio 2023 metais. Žuvusiųjų juodosiose dėmėse skaičius sumažėjo nuo 5 iki 0, o sužeistųjų – nuo 284 iki 75.

**Aplinkosauga**

Atliekų surinkimas rodo geras tendencijas apie augantį visuomenės sąmoningumą atliekų rūšiavime, nes atskirais srautais surinktų atliekų kiekiai didėja. 2024 metais surinkta 4 752,5 t pakuočių atliekų ir antrinių žaliavų, 30 785,7 t komunalinių atliekų, 7 912,5 t gyventojai pristatė į didelių gabaritų atliekų surinkimo aikšteles, viso surinkta 43 450,8 t komunalinių atliekų.

2024 m. Savivaldybės teritorijoje atliekų vežėjų ir VšĮ „Užstato sistemos administratorius“ surinktas pakuočių atliekų ir kitų antrinių žaliavų kiekis sudarė 4 752,5 t, iš jų užstato sistemoje surinkta 1 000,2 t (21,1 proc.) pakuočių atliekų. Atskirai surenkamų pakuočių atliekų ir kitų antrinių žaliavų kiekis 2024 m. (4 752,5 t), lyginant su 2023 m. (4 351,8 t) padidėjo 8,4 proc.

 Atskirai surenkamų biologiškai skaidžių atliekų kiekis 2024 m. (8 195,6 t), lyginant su 2023 m. (7 628,4 t) padidėjo 6,9 proc.

 Atskirai surenkamų didelių gabaritų, padangų, elektros ir elektroninės įrangos, pavojingų bei tekstilės atliekų kiekis 2024 m. (647,3 t), lyginant su 2023 m. (509,8 t) padidėjo 21,2 proc.

 Mišrių komunalinių atliekų kiekis, kuris patenka į Šiaulių regiono nepavojingų atliekų sąvartyną, 2024 m. (21 105,4 t), lyginant su 2023 m. (22 674,5 t) sumažėjo 6,9 proc.

Nuo 2024 m. sausio 1 d. Šiaulių mieste iš daugiabučių namų pradėtos atskirai rinkti maisto atliekos. Prie daugiabučių namų kolektyvinių (bendro naudojimo) komunalinių atliekų konteinerių pastatyta 300 vnt. 240 litrų talpos maisto atliekų konteinerių. Per 2024 m. atskirai surinkta maisto atliekų – 838,8 t.

Didėja gyventojų sąmoningumas, t. y., gyventojai dažniau naudojasi didelių gabaritų atliekų surinkimo aikštelėmis, esančiomis Pailių g. 19, J. Basanavičiaus g. 168 B, S. Dariaus ir S. Girėno g. 1D, Šiauliuose ir Bertužių k., Šiaulių g. 24, Šiaulių rajone, t. y., atliekų surinkimas šiose didelių gabaritų atliekų surinkimo aikštelėse 2024 m. (7 912,6 t), lyginant su 2023 m. padidėjo 15,2 proc. surenkamų elektros ir elektroninės įrangos bei baterijų ir akumuliatorių atliekų kiekis taip pat didėja, 2024 m. (3 324,6 t), lyginant su 2023 m. padidėjo 49,3 proc. 2023 m. gruodžio 18 d. su Autogamintojų ir importuotojų asociacija AGIA ir VšĮ Šiaulių regiono atliekų tvarkymo centru yra pasirašyta trišalė sutartis dėl komunalinių atliekų tvarkymo sistemą papildančios atliekų surinkimo sistemos – apmokestinamųjų gaminių (padangų, vidaus degimo variklių tepalo, kuro, oro filtrų, automobilinių hidraulinių (tepalinių) amortizatorių, baterijų ir akumuliatorių) ir alyvų atliekų surinkimo. 2024. gruodžio mėn. vykusios apmokestinamųjų gaminių atliekų rinkimo akcijos metu surinkta 762 kg atliekų.

1. m. surinkta 5 045,4 tūkst. Eur vietinės rinkliavos už komunalinių atliekų tvarkymą

 **Asbesto turinčių gaminių atliekų tvarkymas.** Šiaulių mieste 2024 m. buvo teikiama nemokamo asbesto turinčių gaminių atliekų surinkimo apvažiavimo būdu, transportavimo ir saugaus pašalinimo Šiaulių regiono nepavojingų atliekų sąvartyne paslauga iš Savivaldybės teritorijoje esamų visuomeninės paskirties ir individualių gyventojų pastatų. Šia paslauga per 2024 m. pasinaudojo 169 gyventojai.

 **Aplinkosauginis švietimas.** 2024 metais vykdytas aplinkosauginių renginių organizavimas: vyko pasaulinei Žemės dienai skirti renginiai: pasaulinės Žemės dienos vėliavos pakėlimas; inkilų paroda-konkursas; STEAM kūrybinių darbų paroda-konkursas „Žemei reikia draugų“; įvairios edukacinės veiklos. Taip pat buvo vykdyti Europos judumo savaitės renginiai: nuo 2024 m. rugsėjo 16 d. iki rugsėjo 22 d. per walk15 programėlę buvo sukurtas Šiaulių miesto iššūkis, kviečiantis aktyviai praleisti laiką, renkant žingsnius ir aplankant Šiaulių miesto lankytinus objektus. Rugsėjo 19 d., kartu su UAB „Busturas“ bei Šiaulių lengvosios atletikos ir sveikatingumo centru „Sportas visiems“ skirtingomis transporto priemonėmis nuo prekybos centro „Akropolis“ iki Prisikėlimo aikštės buvo organizuojamos lenktynės „Laisvė judėti“. Rugsėjo 22 d. gyventojai galėjo nemokamai važinėti viešuoju transportu. Vykdyti klimato savaitės renginiai: 2024 m. spalio 9–23 d. švietimo ir ugdymo įstaigoms vyko konkursas „Pakuotės transformacija'24“. Dalyvavo 69 klasės, komandos. 2024 m. spalio 25 d. vyko nuotolinė konferencija „Aš – prieš klimato kaitą'24. Rūšiuoju, kad keisčiau“. Renginyje dalyvavo apie 60 dalyvių.

Vykdytas ekologinis švietimas, organizuotas nevyriausybinių organizacijų aplinkosauginio švietimo projektų finansavimo konkursas ir finansavimas skirtas 3 Nevyriausybinių organizacijų projektams. Organizacijos vykdė įvairias veiklas, organizuotos edukacijos, užsiėmimai antrinių žaliavų pakartotinio naudojimo bei tvaraus gyvenimo temomis, Botanikos sode sukurtas objektas, turintis funkcionalumą, kuris leidžia klausytis natūralių gamtos garsų ir juos stelbiančio antropogeninės kilmės triukšmo, papildytos augalų kolekcijos, prie Šiaulių technologijų mokymo centro sutvarkyta aplinka, įrengti gėlynai.

**Viešoji tvarka**

**Prevencinės priemonės viešajai tvarkai palaikyti.** 2024 m. organizuota ir vykdyta Savivaldybės nenaudojamų ir neprižiūrimų žemės sklypų, valdomų privačios nuosavybės teise ar nuomojamų iš valstybės, nustatymo procedūra. Į preliminarų sąrašą įtraukti 298 nenaudojami žemės sklypai. 2024 m. Nenaudojamų privačios nuosavybės teise valdomų žemės sklypų sąrašą sudaro 29 adresai, o 2024 m. Nenaudojamų iš valstybės nuomojamų ar naudojamų žemės sklypų sąraše – 2 adresai. Žemės sklypų valdytojams už nenaudojamus žemės sklypus taikomas padidintas 4 procentų žemės mokesčio tarifas (nuo žemės mokestinės vertės), patvirtintas Savivaldybės Tarybos sprendimais.

Prekybos ir paslaugų teikimo vietose vykdytos prevencinės priemonės, kurių metu asmenys buvo supažindinami su prekybos ir paslaugų teikimo viešosiose vietose taisyklių reikalavimais. Vykdant prevenciją dėl paslaugų teikimo viešose vietose visuomenė papildomai informuota apie nerūkymo zonas, rūkymo žalą. Vykdant tvarkymo ir švaros bei atliekų tvarkymo taisyklių prevenciją asmenys informuoti apie taisyklių reikalavimus, o bendradarbiaujant su daugiabučių namų administratoriais – taisyklių reikalavimai paskelbti skelbimų lentose. Taip pat, bendradarbiaujant su Šiaulių miesto paplūdimių gelbėtojais, gyventojai buvo supažindinti su saugaus elgesio paviršinių vandens telkinių vandenyje ir ant paviršinių vandens telkinių ledo taisyklių reikalavimais, nerūkymo zonomis bei gyvūnų laikymo Šiaulių mieste taisyklių reikalavimais aktualioje teritorijoje.

 **Nusikaltimų prevencijos programa.** Koordinuojant Savivaldybės nusikaltimų prevencijos 2023–2025 m. programą, pagal  2024 m. veiklos planą buvo finansuoti 5 tikslinių nusikaltimų prevencijos programos projektai – 37,0 tūkst. Eur. Prevencinių priemonių įgyvendinimo metu atsakingi programos vykdytojai rengė viešus renginius, privačias konsultacijas, mokymus, atliko informacinę sklaidą įvairiose žiniasklaidos priemonėse.

Įgyvendinant 2024 m. Savivaldybės nusikaltimų prevencijos veiklos plano priemones, buvo suorganizuota 689 vnt. renginių, akcijų, individualių konsultacijų ir užimtumo projektų. Įvairiomis informacinės sklaidos priemonėmis pasiektų žmonių skaičius – 29 879, atlikta 70 reidų ir patikrinimų. Savivaldybės nusikaltimų prevencijos 2023–2025 m. programos tikslinių projektų įgyvendinimo ataskaita skelbiama Šiaulių miesto savivaldybės interneto svetainėje, www.siauliai.lt.

**Administracinės atsakomybės taikymas**. Prašymų, skundų, pranešimų nagrinėjimo, organizuotų patikrinimų metu nustatyti – 13 668 administraciniai nusižengimai, kurie užregistruoti Administracinių nusižengimo registre (toliau – ANR) ir už kuriuos fiziniams, juridinių asmenų atstovams taikyta administracinė atsakomybė. Viso surašyta 11 764 vnt. administracinio nusižengimo protokolų, priimta nutarimų administracinių nusižengimų bylose – 1 771 vnt.

Daugiausia viešosios tvarkos nusižengimų Savivaldybės teritorijoje įvykdyta pažeidžiant Administracinių nusižengimų kodekso (toliau – ANK) 417 str. (2 dalį) „Kelio ženklų, žmonių vežimo reikalavimų nesilaikymas ar kitas Kelių eismo taisyklių pažeidimas“, kurių didžioji dalis fiksuota Savivaldybės 55 gatvių atkarpose, kai yra nustatyti laiko intervalai, skirti gatvėms valyti „Švaros diena“, fizinės kontrolės ir iš gyventojų gavus informaciją, pradėti  9 661 minėto straipsnio pažeidimo atvejai.

Per ataskaitinį laikotarpį buvo vykdoma nuolatinė Lietuvos Respublikos reklamos įstatymo nustatytų draudimų ir reikalavimų išorinei reklamai įrengti priežiūra ir kontrolė, patikrinti 2 428 išorinės reklamos įrenginiai. Nustačius galimą pažeidimą, reklaminės veiklos subjektams išsiųsti 686 pranešimai pašalinti išorinės reklamos pažeidimą, teikiant paraišką dėl išorinės reklamos leidimo ar pašalinant išorinės reklamos įrenginį. Neįvykdžius pranešimo reikalavimų, pradėtos 6 administracinių nusižengimų teisenos dėl Lietuvos Respublikos Administracinių nusižengimų kodekso 144 straipsnio pažeidimo. Reklaminės veiklos subjektams buvo nuolat siunčiami prevenciniai pranešimai informuojantys apie turimo leidimo įrengti išorinę reklamą galiojimo pabaigą.

Specialistų atliekami procesiniai veiksmai, patikrinimai, kontrolės akcijos daro reikšmingą įtaką kontroliuojamų sričių rinkliavų sumokėjimui į Savivaldybės biudžetą: per metus už reklamos leidimų išdavimą Savivaldybės administracija surinko 308,0 tūkst. Eur.

**18 lentelė. Informacija apie pažeidimus 2024 m.**

|  |  |
| --- | --- |
| **Bendra administracinių nusižengimų statistika:** | **2024 m.** |
| Surašyta administracinio nusižengimo protokolų (vnt.) | 11 764 |
| Priimta nutarimų administracinių nusižengimų bylose (vnt.) | 1 771 |
| Registruoti nusižengimai pagal ANK straipsnius (vnt.):  |
| 417 str. (2 dalyje) „Kelio ženklų, žmonių vežimo reikalavimų nesilaikymas ar kitas Kelių eismo taisyklių pažeidimas“ | 9 661 |
| 418 str. „Vietinės rinkliavos už naudojimąsi savivaldybių tarybų nustatytomis vietomis automobiliams statyti nuostatuose nustatytos vietinės rinkliavos mokėjimo tvarkos pažeidimas“ | 3 674 |
| 367 str. „Savivaldybių tarybų patvirtintų atliekų tvarkymo taisyklių pažeidimas“ | 192 |
| 154 str. „Prekybos viešosiose vietose taisyklių pažeidimas“ | 27 |
| 431 str. „Transporto priemonės savininkui (valdytojui) nustatytų reikalavimų nevykdymas“ | 51 |
| 414 str. „Neeksploatuojamų transporto priemonių laikymas bendrojo naudojimo vietose“ | 26 |
| 366 str. „Tvarkymo ir švaros taisyklių pažeidimas“ | 11 |
| 144 str. (1, 4, 5 dalyse) „Reklamos naudojimo reikalavimų ir draudimų nesilaikymas“ | 6 |
| 281 str. „Lietuvos Respublikos želdynų įstatymo, kitų želdynų ir želdinių apsaugą, priežiūrą ir tvarkymą, želdynų projektavimą, želdinių veisimą reglamentuojančių teisės aktų pažeidimas“  | 5 |
| 368 str. „Savivaldybių tarybų patvirtintų želdynų ir želdinių apsaugos taisyklių pažeidimas“ | 7 |
| 346 str. „Lietuvos Respublikos gyvūnų gerovės ir apsaugos įstatymo ir kitų gyvūnų gerovės ir apsaugos, atskirų rūšių gyvūnų ženklinimo ir registravimo reikalavimus reglamentuojančių teisės aktų pažeidimas“ | 3 |
| 459 str. „Eismo saugumo reikalavimų automobilių keliuose pažeidimas“  | 3 |
| 492 str. „Lietuvos Respublikos tabako, tabako gaminių ir su jais susijusių gaminių kontrolės įstatyme nustatytas tabako gaminių ar susijusių gaminių vartojimo ar jų turėjimo ribojimo pažeidimas, pastatų (butų) arba patalpų savininkams ar kitų daiktinių teisių turėtojams nustatytų reikalavimų nevykdymas“  | 2 |

2024 m. Savivaldybės administracijos viešųjų vietų vaizdo stebėjimo sistemoje veikė 161 vaizdo stebėjimo kamera, iš kurių 32 vnt. yra UAB „Šiaulių gatvių apšvietimas“ ir dvi kilnojamos kameros, skirtos atliekų tvarkymo taisyklių ir kelių eismo taisyklių pažeidimams fiksuoti. Informacija apie Savivaldybės vykdomų viešųjų vietų vaizdo stebėjimo kamerų tinklą (dislokacijos vietą, vaizdo stebėjimo lauką, kameros tipą ir duomenų valdytojus) yra publikuojama [vaizdo stebėjimo kamerų išdėstymo žemėlapyje](https://maps.siauliai.lt/portal/apps/experiencebuilder/experience/?id=039f95f3c9714a1da2c6c9a54bced4a3). Visų vaizdo stebėjimo kamerų duomenų valdytojas yra Šiaulių apskrities vyriausiais policijos komisariatas.

Miesto problemų, teisės aktų ir taisyklių pažeidimų fiksavimui ir viešųjų paslaugų teikimo priežiūros rezultatų fiksavimui naudojama Sumanaus miesto sistema (<https://1863.siauliai.lt/> ). 2024 m. Sumanaus miesto sistemoje iš viso buvo užregistruota 8 565 vnt. problemų, iš kurių 65 proc. nustatė Miesto koordinavimo skyriaus specialistai, ir 35 proc. problemų pateikė miesto gyventojai (žr. 19 lentelę).

**19 lentelė. Miesto koordinavimo skyriuje gautų ir specialistų savarankiškai užfiksuotų teisės aktų ir taisyklių pažeidimų skaičius 2024 m.**

|  |  |  |  |
| --- | --- | --- | --- |
| **Informacijos tipas** | **Gauta iš interesantų (vnt.)** | **Nustatyta MKS specialistų vaizdo stebėjimo kameromis (vnt.)** | **Nustatyta MKS specialistų fizinės kontrolės metu (vnt.)** |
| Teisės aktų, taisyklių pažeidimai  | 504 | 3 494 | 68 |

**20 lentelė. 2024 m. Miesto koordinavimo skyriuje gautų ir specialistų savarankiškai užfiksuotų su viešųjų teritorijų priežiūra susijusių problemų skaičius**

|  |  |  |
| --- | --- | --- |
| **Problemos tipas** | **Gauta iš interesantų (vnt.)** | **Nustatyta MKS specialistų (vnt.)** |
| Miesto infrastruktūra ir eismo organizavimas | 1 572 | 1 013 |
| Komunalinės atliekos, šakos, sąvartynai | 872 | 1 729 |
| Šaligatvių švara | 100 | 1 533 |
| Gatvių švara | 138 | 884 |
| Žaliųjų plotų priežiūra | 294 | 316 |
| Beglobiai gyvūnai ir gaišenos | 48 | 5 |
| Sanitarinis valymas, tvarkymas | 7 | 54 |

2024 m. vykdant miesto aplinkos ir infrastruktūros tvarkymo viešųjų paslaugų teikimo priežiūrą ir kontrolę, buvo atliktas 55 331 patikrinimas ir nustatyta 2 814 vnt. paslaugų teikimo trūkumų (žr. 21 lentelę).

**21 lentelė. 2024 m. vykdytos viešųjų paslaugų priežiūros ir kontrolės rodikliai**

|  |  |  |  |
| --- | --- | --- | --- |
| **Paslaugos pavadinimas** | **Paslaugų teikėjų atliktų darbų skaičius (vnt.)** | **Įvykdytų patikrinimų skaičius (vnt.)** | **Patikrinimų metu nustatytų paslaugų trūkumų skaičius (vnt.)** |
| Šaligatvių ir kitų teritorijų tvarkymo paslaugos | 20 394 | 19 188 | 1 497 |
| Gatvių ir kitų teritorijų tvarkymo paslaugos | 19 999 | 25 107 | 885 |
| Žaliųjų plotų tvarkymo paslaugos | 2 266 | 3 396 | 138 |
| Sanitarinio valymo, tvarkymo paslaugos | 1 680 | 1 590 | 54 |
| Sosnovskio barščių naikinimo paslaugos | 52 | 5 | - |
| Fontanų ir gertuvių priežiūros paslaugos | Netaikoma \* | 3 320 | 128 |
| Viešųjų tualetų, dušo kabinų priežiūros ir eksploatavimo paslaugos | Netaikoma\* | 1 922 | 37 |
| Centrinio parko priežiūros paslaugos | Netaikoma\* | 418 | 64 |
| Lieporių parko priežiūros paslaugos | Netaikoma\* | 14 | 2 |
| Saulės laikrodžio aikštės priežiūros paslaugos | Netaikoma\* | 371 | 9 |
| **Viso:** | **44 391** | **55 331** | **2 814** |

\*Paslaugų teikėjas teikė nuolatinės priežiūros paslaugas ir neturi sutartinio įsipareigojimo informuoti apie atliktus darbus

**Civilinė sauga ir mobilizacija**

2024 m. Savivaldybės teritorijoje ekstremaliosios situacijos (toliau – ES) nebuvo skelbta, fiksuotas 1 ekstremalus įvykis (toliau – EĮ) dėl grasinimų įvykdyti teroro aktą. Planas „Skydas“ įvestas nebuvo.

Patvirtinta nauja Savivaldybės ekstremaliųjų situacijų operacijų centro (toliau – ESOC) sudėtis. 2024 m. ESOC sušauktas penkis kartus: Ūkio subjektų (toliau – ŪS) ir kitų įstaigų (toliau – KĮ) pasirengimo reaguoti į ekstremaliąsias situacijas vertinimas, ŪS ir KĮ pasirengimas reaguoti į melagingus pranešimus, dėl dalyvavimo valstybinio lygio civilinės saugos kompleksinėse pratybose, pasirengimas maudymosi sezonui, epideminės situacijos pristatymas, gaisrų kilimo priežasčių, prevencijos pristatymas, Ekstremaliųjų situacijų prevencijos priemonių plano pristatymas, rezervinių ryšio priemonių ir miesto stebėjimo sistemos (kameromis) perkėlimo į slėptuvę galimybių aptarimas, pasirengimas masiniam gyventojų evakavimui, padarinių šalinimo po įvykusio meteorologinio reiškinio aptarimas, pasirengimas šaltajam metų periodui, eismo įvykių priežasčių bei saugumą didinančių priemonių aptarimas.

Savivaldybės teritorijoje nustatyti ir specialiuoju ženklu pažymėti 76 Kolektyvinės apsaugos statiniai, kuriuose gali būti apsaugota per 40 148 gyventojų (nustatytas poreikis – 44 710 gyventojų). Patvirtintas 123 priedangų sąrašas, bendras patvirtintų priedangų plotas siekia 98 432 kv. m., talpinantis 65 621 gyventoją (nustatytas poreikis – 66 277 gyventojams).

Savivaldybės administracijos darbuotojų civilinės saugos (toliau – CS)  mokymai vykdyti organizuojant 2024 m. spalio mėn. CS seminarą „Civilinė sauga“, mokymuose dalyvavo 276 darbuotojai.

Vadovaujantis švietimo grafiku, organizuotos paskaitos civilinės saugos tematika: Švč. Mergelės Marijos Nekaltojo Prasidėjimo parapijos tikinčiųjų bendruomenei, nevyriausybinėms organizacijoms, Šiaulių vyskupijos tikinčiųjų bendruomenei, kritinės infrastruktūros subjektams KAS ir priedangų valdytojams.

2024 m. vykdyta Savivaldybės gaisrų prevencijos 2023–2025 metų programa. Kartu su PAGD ŠPGV ir kitais atsakingais vykdytojais buvo įgyvendintos plane numatytos gaisrų prevencijos priemonės, įgyvendinimo ataskaita pateikta PAGD. Bendradarbiaujant su PAGD ŠPGV dalyvauta akcijose ,,Saugūs namai“ ir ,,Daugiabučiai be gaisrų!“ lankant daugiabučius ir individualius gyvenamuosius namus atlikta elektros instaliacijų, dūmų detektorių patikra.

2024 m. pasirengta ir dalyvauta valstybinio lygio civilinės saugos kompleksinėse pratybose „Krizių valdymo ir civilinės saugos sistemos subjektų veiksmai įvykus branduolinei avarijai Baltarusijos Respublikos teritorijoje esančioje atominėje elektrinėje“, kurių buvo mokomasi į kolektyvinės apsaugos statinį priimti apie 100 traukiniu evakuotų asmenų iš Vilniaus apskrities. Taip pat organizuotos savivaldybės lygio civilinės saugos kompleksinės pratybos „Reagavimas į gresiančią ekstremaliąją energetikos padėtį, Šiaulių miesto savivaldybės gyventojų evakavimo organizavimas kilus karinių veiksmų grėsmei“. Pratybų metu buvo vertinamas Savivaldybės pasirengimas organizuoti masinį gyventojų evakavimą ir užtikrinti jų saugumą, įgyvendinti įvairūs scenarijai, kurie padėjo identifikuoti galimas silpnąsias grandis bei gerinti institucijų tarpusavio bendradarbiavimą.

2024 m. atlikta 12 periodinių perspėjimo sirenomis sistemos patikrinimų. Papildomai įrengtos 5 naujos gyventojų perspėjimo sirenos, kurios integruotos į bendrą valdymo sistemą. Gyventojų perspėjimo sirenų skaičius padidintas iki 29 vienetų.

Siekiant padidinti Savivaldybės pasirengimą ekstremaliosioms situacijoms, aktyviai buvo sudaromos sutartys. Pasirašyta Pagalbos sutartis dėl šalių  bendradarbiavimo teikiant pagalbą ekstremaliųjų situacijų metu, atliekų išvežimo bei išnešimo sutartis, pagal kurią prižiūrimos ir valomos priedangos, perspėjimo sirenų sistemos įsigijimo ir montavimo sutartis. Daliai kolektyvinės apsaugos statinių ir socialinės globos įstaigų buvo nupirkti 58 rezerviniai elektros generatoriai, du nuotoliniu būdu valdomi gelbėjimo ratai, 200 vnt. sulankstomų lovų ir miegmaišių kolektyvinės apsaugos statiniams.

Parengtas Šiaulių miesto savivaldybės Ekstremaliųjų situacijų prevencijos priemonių 2024–2026 metų planas.

Dalyvaujama civilinės saugos stiprinimo ir plėtros programoje teikiant paraiškas dėl priedangų ir KAS infrastruktūros plėtros, aprūpinant būtinosiomis priemonėmis ir reikalingais darbais.

Suteikta 200,0 tūkst. Eur humanitarinės pagalbos Ukrainos Chmelnyckio miestui. Per Lietuvos Raudonojo Kryžiaus Draugiją buvo nupirkti ir perduoti 72 elektros generatoriai, taip pat pradėtas įsigijimo ir perdavimo procesas 5000 vnt. vandens pakaitalo paketų, 1000 vnt. maisto skardinėse bei šiltų apatinių drabužių (termorūbų) komplektų civiliams gyventojams šaltajam metų sezonui.

Patvirtinta Savivaldybės mobilizacijos plano 2024 m. birželio 10 d. redakcija Nr. MOB-1, kuri pateikta Mobilizacijos ir pilietinio pasipriešinimo departamentui prie KAM (toliau – MPPD prie KAM), atnaujintas Savivaldybės administracijos civilinio mobilizacinio personalo rezervo sąrašas. Visi į sąrašą įtraukti darbuotojai pasirašytinai supažindinti su savo funkcijomis mobilizacijos atveju.

Surinkta, susisteminta ir 2024 m. birželio mėn. pateikta informaciją valstybės mobilizacinių išteklių katalogui ir priimančios šalies paramos galimybių katalogui.

Pasirengta ir dalyvauta 2024 m. MPPD prie KAM organizuotose valstybės lygio tarpinstitucinėse mobilizacijos pratybose „Vyčio skliautas 2024“. Pratybų tikslai – tirti valstybinių mobilizacinių užduočių įvykdymo galimybes remiantis realia situacija ir turimais ištekliais bei įvertinti valstybės mobilizacijos sistemos būklę, identifikuoti teisės aktų pakeitimų ir valstybės mobilizacinių užduočių skyrimo poreikį.

**ŠVIETIMAS IR UGDYMAS**

Švietimo ir ugdymo srityje atlikti šie svarbiausi darbai:

Įgyvendinant Savivaldybės ikimokyklinio įstaigų (toliau – IU) tinklo pertvarkos planą, 2024-09-01 l/d „Auksinis raktelis“ buvo prijungtas prie Zoknių progimnazijos, o l/d „Žilvitis“ – prie Medelyno progimnazijos.

Įgyvendinant ikimokyklinio ugdymo procesą nevalstybinėse įstaigose, 2024 m. sausio – kovo mėn. Savivaldybė skyrė 70,0 Eur vieno mėnesio ugdymo reikmėms 1 vaikui, o nuo balandžio mėn. buvo skirta po 100,0 Eur 1 vaikui, kurių tėvai (globėjai) sudarė mokymo sutartį su Šiaulių miesto nevalstybine švietimo įstaiga ar laisvuoju mokytoju. Nuo 2024 m. rugsėjo mėn. 1 d. vaikų skaičius sumažėjo iki 112 vaiko.

Vykdant neformalųjį ugdymą ir švietimą, 2024 m. didėjo programų skaičius ir įvairovė. 57 neformalaus vaikų švietimo teikėjai vykdė 123 programas, kurias lankė apie 3 600 mokinių, o visose neformaliojo vaikų švietimo (toliau – NVŠ) veiklose dalyvaujančių mokinių dalis (81,6 proc.) 12 proc. viršija Lietuvos vidurkį.

2024 m. organizuotas neformaliojo suaugusiųjų švietimo programų konkursas. Konkurso būdu buvo atrinkta ir įgyvendinta 11 programų, kuriose dalyvavo 161 dalyvis. Programas vykdė 9 neformalaus suaugusiųjų švietimo viešosios įstaigos ir 1 NVŠ mokykla.

Vertinant mokinių pasiekimus, Savivaldybės nacionaliniai mokinių pasiekimų patikrinimų rezultatai (4 kl. ir 8 kl. skaitymo ir matematikos) aukštesni už šalies rezultatus. Mokinių lietuvių kalbos ir literatūros, matematikos pagrindinio ugdymo pasiekimų patikrinimų vidutinis pažymys didesnis už šalies vidurkį.

Pagrindinį išsilavinimą įgijo 95,7 proc. mokinių, vidurinį – 96,4 proc. abiturientų. Tarptautinio bakalaureato diplomo programą baigė 27 mokiniai.

Vadovaujantis Šiaulių miesto savivaldybės premijos „Šiaulių metų abiturientas“ skyrimo nuostatais, 50 mokinių premijoms skirta 6,9 tūkst. Eur. Siekiant stiprinti mokinių mokymosi motyvaciją ir paskatinti už aukščiausius pasiekimus, organizuota šventė „Metų geriausieji“, kurioje buvo apdovanoti 74 miesto mokiniai – olimpiadų ir konkursų prizininkai.

Diegiama kokybės vadybos sistema švietimo įstaigose. 57 Savivaldybės švietimo įstaigos atliko veiklos kokybės savianalizę, parengė ataskaitas ir veiklos kokybės tobulinimo planus, kuriems buvo pateiktos ekspertų rekomendacijos.

Įgyvendinant priemonę ,,Kultūros krepšelis“ iš Savivaldybės biudžeto lėšų 30 bendrojo ugdymo mokyklų ir 2 viešųjų įstaigų (Jėzuitų mokykla ir „Smalsieji pabiručiai“) 13 568 mokiniams skirta 67,8 tūkst. Eur, t.y. kiekvienam mokiniui po 5,0 Eur edukacijoms. „Kultūros krepšelio“ edukacijose bent po vieną kartą dalyvavo visi bendrojo ugdymo mokyklų mokiniai. Šimtmečio Lietuvos dainų šventėje 2024 m. „Kad giria žaliuotų“ dalyvavo ir Šiaulius garsino 1 000 moksleivių.

Siekiant pristatyti švietimo veiklą visuomenei, suorganizuoti 4 tradiciniai mokytojų ir mokinių renginiai, 5 Šiaulių miesto reprezentaciniai švietimo renginiai. Įgyvendinta priemonė „Pirmoko krepšelis“ (krepšelis papildytas reprezentaciniu žaidimu „Saulės miesto atradimai“ ir rėmėjų UAB „Rūta“ dovanomis), krepšelius gavo 1 279 pirmokai.

Įgyvendinant švietimo lyderystės programas, finansuotos 4 mokyklų vadovų magistrantūros studijos, mokyklų vadovų mentorystės ir vadovų rezervo rengimo veiklos. Švietimo kompetencijų centras organizavo 9 kvalifikacijos tobulinimo renginius, kuriuose dalyvavo 168 dalyviai. Pradėtas vykdyti Erasmus+ projektas „Švietimo vadovų mentorių rengimas“. Atrinkta 10 mokytojų, kurie buvo apdovanoti „Metų mokytojo“ premijomis ( po 2,0 tūkst. Eur) ir padėkomis.

Parengta pedagogų pritraukimo į Šiaulių miesto švietimo įstaigas, perkvalifikavimo ir kvalifikacijos tobulinimo 2024–2026 metais programa, pagal kurią 10 pedagogų buvo skirta apie 50,0 tūkst. Eur parama.

Organizuotas 30 vaikų vasaros užimtumo programų įgyvendinimas, kuriose dalyvavo 1 160 mokinių.

2024 m. buvo tęsiamas Mokinių socialinių kompetencijų ugdymo Savivaldybės bendrojo ugdymo mokyklose modelio (toliau – SKU modelis) įgyvendinimas. SKU modelio veikloms fiksuoti yra naudojama elektroninė apskaitos sistema. Siekiant užtikrinti mokiniams kokybiškas profesinio orientavimo paslaugas, 30 bendrojo ugdymo mokyklose buvo finansuojami 27 karjeros specialistų etatai.

Gerinant ugdymo kokybę inicijuota mokinių finansinio raštingumo ugdymo programos „Junior Achievement“ plėtra: įvyko 50 pradinių klasių mokytojų mokymai, su mokyklų vadovais suderintos ugdymo programos integravimo sąlygos pradinėse klasėse. Visose bendrojo ugdymo mokyklose koordinuota skaitmeninė ugdymo plėtra. Didinant ugdymo programų įvairovę, tęsiama ankstyvojo dvikalbio ugdymo programa lopšeliuose-darželiuose „Gluosnis“ ir „Gintarėlis“ (įsteigtos 2 grupės), koordinuotas Didždvario gimnazijos pasirengimas vykdyti tarptautinio bakalaureato pagrindinio ugdymo programą.

Įgyvendinant „Tūkstantmečio mokyklų“ programą (toliau - TŪM), Gytarių, Salduvės ir Ragainės progimnazijos, Stasio Šalkauskio ir Universitetinė gimnazijos organizuoja įvairius mokymus, stažuotes, renginius, į kuriuos kviečia ir kitų mokyklų mokytojus, mokinius.

Parengta STEAM programa 1-12 kl. mokiniams. Seminarų cikle apie įtraukiančias pamokas įvairių poreikių turintiems mokinimas dalyvavo daugiau nei 100 švietimo pagalbos specialistų ir pedagogų. Mokymuose apie kultūrinio ugdymo taikymą formaliajame ugdyme dalyvavo daugiau nei 60 miesto pedagogų. TŪM mokykla įsigijo mokymo priemones ir įrangą 3 sensoriniams kabinetams, 4 logopedų kabinetams, netradicinio mąstymo ir laisvalaikio erdvei. Pasirašyta sutartis su UAB „Busturas“ dėl mokinių pavėžėjimo į STEAM ir kultūrinio ugdymo vietas ir renginius, aplankyta daugiau nei 20 svarbių kultūros ir švietimo centrų.

 Plėtojant įtraukųjį ugdymą, mokyklose pagal poreikį įsteigti švietimo pagalbos specialistų etatai ir 99,3 proc. vaikų, turinčių specialiųjų ugdymosi poreikių (toliau – SUP), buvo teikiama švietimo pagalba. Įgyvendinant projektą „Atvirų klasių sukūrimas Šiaulių Vinco Kudirkos progimnazijoje“, įsteigtos 2 visiškos įtraukties modeliu dirbančios klasės. Parengta paraiška ir pasirašyta projekto „Ankstyvojo ugdymo užtikrinimas socialinę riziką patiriančiose šeimose“ jungtinės veiklos sutartis. Įgyvendinamas ir plėtojamas Visos dienos mokyklos (VDM) I ir II modelis 17 bendrojo ugdymo mokyklų. VDM veiklose dalyvauja 35 proc. pradinukų.

Vykdytos Savivaldybės, jos teritorijoje veikiančių aukštųjų mokyklų, Šiaulių profesinio rengimo centro, verslo įmonių ir švietimo įstaigų bendradarbiavimo programos, finansuojamos savivaldybės biudžeto lėšomis.

Konkurso būdu atrinktos ir finansuotos dvi Savivaldybės ir Šiaulių miesto teritorijoje veikiančių aukštųjų mokyklų bendradarbiavimo programos: Šiaulių valstybinės kolegijos programa „#ŠiauliaiRodo“ ir Vilniaus universiteto Šiaulių akademijos programa „(STEAM): UGDYMAS LYDERYSTEI (šeštoji dalis)“.

 Konkurso būdu buvo atrinktos 12 STEAM JUNIOR programų, kuriose dalyvavo 590 pradinių klasių mokinių (30 grupių), 30 STEAM programa, kurioje dalyvavo 877 vyresniųjų klasių mokinių (63 grupės), 3 INOSTART programos, STEAM+ programa, kurioje dalyvavo 1 660 mokiniai ir 189 pedagogai.

Vykdyta programos ,,STEAM darželis“ plėtra: prie 5 lopšelių-darželių (,,Drugelis“, ,,Berželis“, ,,Pupų pėdas“, ,,Žirniukas“, ,,Pasaka“) prisijungė 4 lopšeliai-darželiai (,,Eglutė“, ,,Ežerėlis“, ,,Voveraitė“, Rėkyvos progimnazijos ikimokyklinio ugdymo skyrius). Programos ,,STEAM darželis“ veiklose dalyvavo 1 725 vaikų (127 vaikų grupės). Suorganizuota respublikinė ikimokyklinių ugdymo įstaigų STEAM konferencija. Nacionaliniame STEAM mokyklų tinkle dalyvauja 18 bendrojo ugdymo ir visos ikimokyklinio ugdymo įstaigos. 10 bendrojo ugdymo mokyklų, 13 lopšelių-darželių suteiktas STEM School Label ženklas. 7 lopšeliai-darželiai įvertinti STEAM Kompetentingos mokyklos ženkleliu, o 5 lopšeliai-darželiai – EXPERT ženkleliu. 6 lopšeliai-darželiai dalyvauja eTwinning STEAM projektuose, 14 ikimokyklinio ugdymo įstaigų įrengtos STEAM laboratorijos.

Įgyvendinant priemonę „Inžinerijos ir informatikos mokslų krypties studijų Šiaulių mieste parama“, savivaldybės biudžeto lėšomis finansuoti 1 kviestinio dėstytojo, atvykusio dėstyti į Šiaulių valstybinę kolegiją, vizitas.

Įgyvendinant priemonę „Studijų Šiaulių mieste parama“ studijų paramą gavo 63 studentai. Svarbu paminėti, kad studijų finansavimas buvo skirtas 9 pradinio ugdymo pedagogikos ir ikimokyklinio ugdymo pedagogikos studentams, 6 specialiosios pedagogikos ir logopedijos studentams, 1 geografijos pedagogikos studentui, 6 kūno kultūros ir sporto pedagogikos studentams, 1 muzikos pedagogikos studentui.

Erdvės pritaikymo integruotam gamtos mokslų ugdymui ir Šiaulių miesto bendruomenės švietimui programą „Gamtos laboratorija Šiauliuose“ įgyvendino Vilniaus universiteto Šiaulių akademijos Botanikos sodas.

Bendrojo ugdymo mokyklų mokiniams organizuotos pamokos Šiaulių technologijų mokymo centre, 83 pamokose dalyvavo 1 167 mokiniai.

Ankstyvojo profesinio orientavimo programoje ,,OPA“, kurią vykdė Šiaulių technologijų mokymo centras, suorganizuoti 115 užsiėmimai pagal 54 temas, dalyvavo 2 474 pradinių klasių mokiniai.

Šiaulių techninės kūrybos centras suorganizavo tarptautinę STEAM konferenciją ir tarptautines robotikos varžybas.

1. m. vykdyti švietimo įstaigų ugdymo aplinkos atnaujinimo ir modernizavimo darbai:

- atlikta Gytarių progimnazijos sporto aikštyno rekonstrukcija;

- sutvarkyta „Sandoros“ progimnazijos sporto aikštelė;

- atliktas kapitalinis stogų remontas ir įrengtas kiemo apšvietimas Dainų muzikos mokykloje ir Dailės mokykloje;

- sutvarkyta kiemų infrastruktūra lopšeliuose-darželiuose ,,Pasaka“, „Dainelė“, „Sigutė“, „Bitė“, Petro Avižonio ugdymo centre, „Santakos“ ugdymo centre, „Romuvos“, Juliaus Janonio gimnazijose, „Juventos“ progimnazijoje, Menų mokykloje, Dainų muzikos mokykloje;

- įrengtos žaidimų aikštelės lopšeliuose-darželiuose „Voveraitė“, „Kregždutė“, „Vaikystė“;

- aptvertos teritorijos Gegužių, Rėkyvos, „Juventos“ progimnazijose ir Jaunųjų gamtininkų centre;

- atliktas patalpų ir vamzdynų kapitalinis ir paprastasis remontas lopšeliuose-darželiuose „Drugelis“, „Eglutė“, „Pasaka“, „Pupų pėdas“, „Gintarėlis“, „Vaikystė“, „Bitė“, „Žirniukas“, Menų mokykloje, Jaunųjų gamtininkų centre, Gegužių progimnazijoje, Universitetinėje gimnazijoje, Menų mokyklos „Kibirkštis“ filiale;

- atliktas elektros instaliacijos kapitalinis ir paprastasis remontas lopšeliuose-darželiuose „Drugelis“, „Eglutė“, „Ąžuoliukas“, „Salduvė“ ir Lieporių gimnazijoje;

- atliktas virtuvių remontas ir atnaujinta virtuvės įranga „Saulės“ ir Centro pradinėse mokyklose, Rėkyvos progimnazijoje, l/d „Voveraitė“;

- Lieporių gimnazijoje atliktas rūsio vėdinimo sistemos remontas;

- atliktas sporto salių kapitalinis ir paprastasis remontas 15-oje bendrojo ugdymo mokyklų;

- įrengtas ir eksploatuojamas liftas „Romuvos“ progimnazijoje, sumontuotas keltuvas neįgaliesiems Zoknių progimnazijoje, įrengtas sensorinis kambarys Vinco Kudirkos progimnazijoje;

- 24 ikimokyklinėse įstaigose sumontuota kondicionavimo įranga;

- modernizuoti lopšelių-darželių  „Salduvė“, „Pelėdžiukas“ pastatai;

- pašalintos vidaus ir išorės pastatų, lauko aplinkos avarinės situacijos 14-oje švietimo įstaigų.

**JAUNIMAS, NEVYRIAUSYBINĖS ORGANIZACIJOS (NVO)**

2024 m. vyko eilė susitikimų su švietimo, kultūros, sporto, aukštųjų mokyklų (VUŠA ir Šiaulių valstybinės kolegijos), Šiaulių technologijų mokymo centro atstovais, jaunimo organizacijomis ir jaunuoliais dėl bendros paraiškos „Šiauliai – jaunimo sostinė“. Aptartos jauno žmogaus galimybės mieste, kaip įgalinti jį likti savo mieste, veikti, kurti verslą sau ir kitiems, galimybės darbui, pilietinei ir politinei saviraiškai. Partnerio teisėmis projekte sutiko dalyvauti 5 organizacijos: Šiaulių valstybinė kolegija, Šiaulių Technologijų mokymo centras, Vilniaus universiteto Šiaulių akademija, Šiaulių jaunimo organizacijų asociacija „Apskritasis stalas“ ir Šiaulių menų mokykla (Atvirasis jaunimo centras).

Bendradarbiaujant su Jaunimo reikalų agentūra 2024 m. pradėtas įgyvendinti projektas „JUNGTYS“, kurio tikslas – mažinti neaktyvių jaunų žmonių skaičių, tikslingai dirbant su mažiau galimybių turinčiais jaunuoliais, nuosekliai įgyvendinant intervencines priemones (siekiant padėti jaunuoliams sugrįžti į darbo rinką ir (ar) švietimo sistemą) bei užtikrinant prevencinių priemonių, atliepiančių konkrečių jaunų žmonių poreikius, įgyvendinimą. Šiaulių menų mokyklos atvirajame centre projekto lėšomis įdarbinti 2 jaunimo darbuotojai ir 1 – siauros specializacijos specialistas.

Vykdomas darbas su jaunimu gatvėje, suformuota 1 jaunimo darbuotojų komanda, darbas vykdomas 14 teritorijų, organizuotos 678 komandos išvykos, kontaktai palaikomi su 42 unikaliais jaunuoliais.

Jaunimą atstovauja Savivaldybės jaunimo reikalų taryba (toliau – SJRT). Per 2024 m. vyko 4 SJRT posėdžiai, svarstytas 21 jaunimui aktualus klausimas, pateikta 11 pasiūlymų Savivaldybės tarybai, administracijai dėl rengiamų teisės aktų projektų, susijusių su jaunimo politikos klausimais. Visi SJRT posėdžių protokolai, veiklos planai ir veiklos ataskaitos viešinamos Savivaldybės interneto svetainėje <https://www.siauliai.lt/list/view/tarybos/685.>

Savivaldybėje aktyviai veikia 9 jaunimo ir 8 su jaunimu dirbančios organizacijos, neformalios jaunimo grupės. Veikia ir regioninė jaunimo organizacijų taryba – Šiaulių jaunimo organizacijų asociacija „Apskritasis stalas“, kuri vienija 10 organizacijų.

Įgyvendinamas mokinių dalyvaujamasis biudžetas. Viešoje projektų atrankoje dalyvavo 8 gimnazijos, kuriose bendras mokinių skaičius – 3 748 mokiniai. Balsavime dalyvavo 2 099 mokiniai, arba 54 proc. visų galėjusių balsuoti mokinių. Nugalėtojais pripažinti šie mokinių dalyvaujamojo biudžeto iniciatyvos projektai: „Romuvos“ gimnazijos projektas „Tylos kambarys“ (686 balsai) ir Stasio Šalkauskio gimnazijos projektas „Žalia rūta...“ (654 balsai).

Organizuotas jaunimo iniciatyvų projektų finansavimo konkursas, finansuojamas savivaldybės biudžeto lėšomis. Gauta 12 paraiškų, finansuota 10 projektų už 20,0 tūkst. Eur. Į projektų veiklas buvo įtraukti 1 390 jaunuoliai arba 8 % Šiauliuose gyvenančių jaunų žmonių.

Jaunimo savanoriškos tarnybos įgyvendinime dalyvavo 20 savanorių.

Stiprinant nevyriausybinių ir bendruomeninių organizacijų veiklą, įvykodunevyriausybinių organizacijų projektų dalinio finansavimo iš savivaldybės biudžeto lėšų konkursai. Pateiktos 25 nevyriausybinių organizacijų (toliau – NVO) paraiškos, finansuota 11 projektų, atmestas 1 projektas, kuris neatitiko administracinės atitikties reikalavimų.

2024 m. bendruomeninės veiklos stiprinimui iš valstybės biudžeto buvo skirta 76,6 tūkst. Eur. Įgyvendintos 46 veiklos, iš kurių 16 veiklų skirtos socialiai pažeidžiamiems bendruomenės nariams, 2 veiklos organizacijos narių gebėjimų stiprinimui, bendradarbiavimui su vietos valdžios institucijoms, advokacijai ir bendruomenės interesų atstovavimui įsitraukiant į vietos lygmens sprendimų priėmimo procesą. 2 veiklos NVO veiklos buvo skirtos atvykstantiems ir grįžtantiems asmenims bei asmenims, kuriems suteikta laikinoji apsauga pagal Lietuvos Respublikos teisė aktus, įtraukti į bendruomeninę veiklą, 16 veiklų narių (gyventojų) sutelktumui ir tarpusavio pasitikėjimui stiprinti (vaikų ir jaunimo laisvalaikio užimtumo organizavimas, bendruomenės narių kultūrinė ir švietėjiška, sporto ir sveikatinimo veikla), 4 veiklos bendruomenių akcijų bei iniciatyvų, skirtų viešųjų erdvių ir aplinkos kokybei gerinti, organizavimui.

Dalyvaujamojo biudžeto priemonės įgyvendinimas 2024 m. sulaukė 18 pasiūlymų dėl miesto infrastruktūros gerinimo. Viešosios pasiūlymų atrankos laimėtojais buvo pripažinti du daugiausia gyventojų balsų surinkę pasiūlymai:

1. Mažos apimties projektų kategorijoje projektas – „Nauja vaikų žaidimo aikštelė Rėkyvoje“, surinkęs 1 173 balsus;

2. didelės apimties projektų kategorijoje projektas – „Rėkyvos ežeras – šeimai, sportui ir laisvalaikiui“ surinkęs 1 985 balsus.

Tradicinių religinių bendruomenių ir bendrijų finansavimui iš savivaldybės biudžeto lėšų buvo skirta 50,0 tūkst. Eur. Finansuoti 4 tradicinių religinių bendruomenių prašymai, kuriais prašyta skirti paramą pastatų tvarkymo, atnaujinimo, remonto, renovacijos, kapitalinio remonto, rekonstrukcijos bei šių pastatų patalpų remonto darbams ir su šiais darbais susijusioms inžinerinėms paslaugoms atlikti, patalpoms bendruomenės poreikiams pritaikyti. Finansavimas skirtas Šv. Jurgio parapijai, Rėkyvos Šv. Juozapo Darbininko parapijai, Šiaulių Šv. Ignaco Lojolos bažnyčiai ir Šiaulių Švč. Mergelės Marijos nekaltojo prasidėjimo parapijai.

**KULTŪRA**

 Skatinant Šiaulių miesto kultūros ir meno įvairovę, sklaidą, prieinamumą įvairioms visuomenės grupėms, kūrybinėms iniciatyvoms įgyvendinti 2024 m. konkurso būdu finansuoti 29 kultūros projektai scenos meno, vizualiojo meno, kino, muzikos, etninės kultūros srities, tarpsritinėms veikloms. Juose dalyvavo daugiau nei 60,0 tūkst. įvairaus amžiaus dalyvių ir lankytojų. Įgyvendintais projektais buvo siekiama aktualizuoti Šiaulių miesto istorinį, meninį ir kultūrinį identitetą, įtraukti bendruomenes į miesto kultūrinį gyvenimą, plėtoti menines veiklas viešose miesto erdvėse, skatinti naujas kultūrines raiškos formas ir iniciatyvas. Naujas auditorijas ir netikėtas kultūrines erdves atrado vykęs II scenos menų festivalis „Teatrodromas“, kurio metu pristatyta šiuolaikinių scenos menų įvairovė (surengta 15 skirtingo žanro pasirodymų, atskleidžiančių šiuolaikinio šokio, cirko, performanso ir kt.), kūrybiškai panaudojant miesto erdves (autobusų stotelės, piliakalnis, bulvarai, pramoninės teritorijos ir kt.). Surengtas XXIII džiazo muzikos festivalis „Šiauliai Jazz“, „Europos muziejų naktis Šiauliuose“, XV tarptautinis akordeono muzikos festivalis – konkursas „Linksmasis akordeonas“, IX tarptautinis Šiaulių fortepijonų duetų festivalis, kultūrinių ir edukacijų renginių, dirbtuvių ciklai, parodos, koncertai, projektai skirti „Dagilėlio“ dainavimo mokyklos 25-ečiui, Šiaulių Sauliaus Sondeckio menų gimnazijos 85-mečiui, Žemaičių kultūros draugijos „Saulaukis“ 35 metų veiklai pažymėti ir kt. Vienas iš projektų „Slemifikacija: renginių ciklas kūrybai“ (org. VšĮ „Begemotas“) buvo pripažintas kaip 2024 m. geriausia kultūrinė edukacija, įvertintas Šiaulių miesto kultūrinės edukacijos premija už novatorišką slemo kultūros Šiauliuose puoselėjimą, menišką edukacinės veiklos, poezijos sklaidos ir jaunimo neformaliojo bendravimo sintezę slemo festivaliuose. 2024 m. Šiaulių miesto savivaldybės premijos skirtos Valstybinio Šiaulių dramos teatro aktoriams laureatams Nomedai Bėčiūtei ir Josifui Baliukevičiui; kultūros ir meno premijos skirtos: Daliai Staponkutei, filosofei, rašytojai, vertėjai; Bronislovui Rudžiui, dailininkui, grafikui; Juozui Pabrėžai, humanitarinių mokslų daktarui, kalbininkui; Eglei Bartkevičiūtei, akordeonistei; jaunojo menininko stipendijos suteiktos: pianistui Povilui Ušinskiui, grafikei Simonai Šeputytei, menininkui Adomui Žudžiui ir grafikei Renatai Murauskaitei.
 Miestiečių ir svečių dėmesio sulaukė reprezentaciniai Šiaulių miesto festivaliai: „Resurrexit“, tarptautinis Chaimo Frenkelio vilos vasaros festivalis, „Big Band Festival Šiauliai“, „Ant rubežiaus“, „Šiauliai gyvai“, „Šiaulių kultūros naktys“, šiuolaikinio meno ir mados festivalio „Virus“. Festivalių renginiuose apsilankė per 55,0 tūkst. lankytojų.

Suorganizuota 14 švenčių ir atmintinų dienų minėjimų, parengta programų: Laisvės gynėjų dienos, Užgavėnių („Baisiai gražių Morių“ paroda), Lietuvos valstybės atkūrimo dienos, Lietuvos nepriklausomybės atkūrimo dienos, Pasaulinės meno dienos, Šventė „Aš - mažasis šiaulietis“, Gedulo ir vilties dienos, Joninių, Valstybės (Lietuvos karaliaus Mindaugo karūnavimo) dienos, Baltijos kelio 35-ečio minėjimo, Miesto šventė „Šiaulių dienos 788“, Tarptautinės pagyvenusių žmonių dienos, Kalėdų eglės įžiebimo šventė, Kultūros ir meno premijų įteikimo šventinis renginys, bendradarbiauta organizuojant Partizanų pagerbimo, kariuomenės ir visuomenės vienybės dienos šventę Šiauliuose, Gatvės muzikos dieną, inicijuotos teminės parodos viešose miesto erdvėse ir kt. 2024 m. rugsėjo 13 d. liaudiško šokio mylėtojus, gerbėjus į Prisikėlimo aikštę sukvietė etninės kultūros akcija „Visa Lietuva šoka“.

 Kultūros įstaigos ir Šiaulių turizmo informacijos centras 2024 m. surengė 2 448 renginius: iš jų - 72 parodas, 1 067 edukacijas, 225 ekskursijas ir kt. Sulaukta iš viso 577 643 lankytojų ir 23 924 renginių dalyvių.

2024 m. Tolygios kultūrinės raidos programos lėšos skirtos projektams, gavusiems finansavimą iš Lietuvos kultūros tarybos, kofinansuoti. Pagal kultūros projektų vykdytojų prašymus, kofinansuota 19 papildomų kultūros priemonių.

Skiriant dalinį finansavimą sudarytos sąlygos dalyvauti konkursuose, festivaliuose, parodose: Šiaulių Sauliaus Sondeckio menų gimnazijos fortepijono klasės mokiniui Povilui Ušinskiui koncertuoti Vokietijoje, pristatant M. K. Čiurlionio kūrybą; viešajai įstaigai „Remigijaus akcija“ Vilniaus knygų mugėje‘2024 AGATA salėje pristatyti Šiaulių miesto muzikos srities organizacijų, atlikėjų ir kūrėjų kūrybą, išleistus naujausius albumus, sutelkti muzikos bendruomenę tiesioginėms transliacijoms ir gyvam pristatymui; Lietuvos dailininkų sąjungos (LDS) Šiaulių skyriui dalyvauti Tarptautinėje meno mugėje „ArtVilnius‘24“ ir pristatyti miesto dailininkų kūrybą; Šiaulių miesto kultūros centro „Laiptų galerija“ folkloro ansambliui „Salduvė“ dalyvauti 25-jame tarptautiniame Stambulo-Büyükcekmece (Turkija) kultūros ir meno festivalyje, koncertų ir konkursinių programose akcentuojant Šiaulių krašto, jungiančio dvi etnines sritis - Aukštaitiją ir Žemaitiją, tradicinį folklorą.

 Gerinant kultūros įstaigų infrastruktūrą, 2024 m. buvo atlikti šie darbai:

- užbaigti visi Šiaulių m. koncertinės įstaigos „Saulė“ senosios pastato dalies patalpų paprastojo remonto darbai (įrengta scena, atnaujintos grindys, sienos, lubos), sumontuota ir instaliuota scenos mechanika ir įgarsinimo įranga;

- atlikti Šiaulių m. kultūros centro „Laipų galerija“ vieno iš pastatų - kultūros paveldo pastato P. Bugailiškio namo - I etapo darbai: restauruoti mediniai langai ir dvejos vidinės durys, restauruotos dvejos balkono durys;

- atnaujinta ir modernizuota edukacinė Šiaulių dailės galerijos erdvė - atliktas paprastasis remontas (išlietos naujos grindys, atnaujintos lubos ir sienos), atnaujinta elektros instaliacija ir apšvietimas, įrengti nauji mobilūs baldai (spinta, sienelė, stalai, kėdės). Įrengta kūrinių kabinimo sistema. Atnaujinta techninė įranga (įsigytas interaktyvus projektorius su interaktyvia lenta, kompiuteris ir kt.). Suremontuoti ir atnaujinti sanitariniai mazgai ir ventiliacijos įranga;

- Šiaulių kultūros centro Rėkyvos kultūros namuose atlikti darbai: pašalinti fasado defektai, įrengta nuogrinda aplink pastatą, įrengti pėsčiųjų takai, laiptai iš 2 a. į 1 a. (avarinis išėjimas), įrengti trūkstami lietvamzdžiai ir oro vėdinimo sistema, pakabinti radiatoriai, įrengtos lauko ir vidaus durys, laiptų turėklai viduje. Įrengiant daugiafunkcę erdvę, įsigyta ir įdiegta apšvietimo, įgarsinimo įranga, įsigyti baldai personalo darbo vietoms sukurti, poilsio zonai, kameriniams renginiams, įrengta oro kondicionavimo sistema Koncertų salėje, rūbų kabinimo sistema, įsigytos scenos užuolaidos;

 - didinant Šiaulių kultūros centro pastato (Aušros al. 31) funkcionalumą, įdiegtos oro kondicionavimo sistemos Didžiojoje koncertų ir Oranžinėje salėse.

 Plėtojant Šiaulių miesto turizmo sektorių, Šiaulių turizmo informacijos centras (toliau – TIC) ir „Baltų kelio“ centras 2024 m. sulaukė per 38,0 tūkst. lankytojų, surengė per 200 ekskursijų, kuriose dalyvavo 4 983 dalyviai, organizavo 99 edukacijas, kuriose dalyvavo 1 915 dalyvių. Lietuvos pramoninkų konfederacijos prezidiumas įvertino TIC darbuotojų veiklą, nominacija „Profesijos riteris“ įteikta TIC Viešojo administravimo ir turizmo specialistei.

Didelis dėmesys skirtas Šiaulių miesto ir regiono informaciniams-turistiniams leidiniams atnaujinti: išleisti miesto įvaizdžio turizmo paslaugų viešinimo paketai, parengtos skaitmeninės leidinių versijos: „Šiaulių turizmo gidas“, „Edukaciniai užsiėmimai“, „Šiauliai su meile Šeimai“, žaidimas „Šiauliai“ ir „Šiaulių „gatvių“ zoologijos sodas“, „Dviračių maršrutai Šiauliuose“, reprezentacinis Šiaulių miesto kalendorius, kartu su Žemaitijos TIC ir Šiaulių rajono TVIC parengtas ir išleistas leidinys „TOP 10 lankytinos vietos Šiaulių mieste, Šiaulių ir Telšių rajonuose“.

Šiaulių TIC 2024 m. kartu su projekto partnere - Bauskės savivaldybe - pradėjo įgyvendinti projektą „Kokybė kontroliuojama“. Surengti mokymai Šiaulių ir Bauskės miesto savivaldybių administracijų, turizmo, kultūros įstaigų ir turizmo verslo paslaugų atstovams, vykdyti patirties mainų vizitai supažindinant su kitų miestų/šalių TIC, kultūros, turizmo paslaugų teikėjų darbu: Latvijoje (Kuldyga, Ventspilis, Liepoja, Grobinia), Lietuvoje (Telšiai, Kretinga, Palanga, Klaipėda, Gargždai).

Šiaulių TIC kartu partneriais Vilkaviškio turizmo ir verslo informacijos centru, Lenkijos Asociacijos Goldap bendruomenės fondu 2024 m. gruodžio mėn. pradėjo įgyvendinti projektą „Didinti Lietuvos ir Lenkijos pasienio regiono patrauklumą, bendradarbiaujant per sieną ir tausiai naudojant baltų kultūros paveldą, sukuriant tarptautinį kultūros maršrutą „Baltų kelias“. Vyko projekto partnerių nuotoliniai susitikimai, svetainės [www.baltukelias.lt](http://www.baltukelias.lt/) tekstų vertimų į lenkų kalbą darbai.

Miesto šventės „Šiaulių dienos 2024“ metu surengtas tarptautinis turistinis „Šiaulių turizmo gatvė 2024“ ir B2B renginys, kuriame savo miestų, rajonų, regionų turistines naujienas, populiariausias lankytinas vietas, renginius, laisvalaikio galimybes pristatė turizmo sektoriaus atstovai iš Lietuvos ir Latvijos. Iš viso dalyvavo 69 įstaigų Lietuvoje ir Latvijoje atstovai.

Organizuotas nuotolinis VIII Šiaulių krašto turizmo forumas tema „Pramoninis turizmas“, kuriame 13 pranešėjų skaitė pranešimus, iš jų 4 pranešimai buvo susiję su Šiaulių tapatybe. Per Šiaulių TIC Facebook ir Youtube kanalus renginį stebėjo 1 110 online lankytojų.

Taip pat buvo suorganizuoti piligriminiai žygiai: Camino Lituano žygis „Lietuva eina“ ir Piligriminis žygis nuo Šiaulių Šv. apaštalų Petro ir Pauliaus katedros į Kryžių kalną („Malonių kelio“ maršruto Šiaulių atkarpa). Atlikti religinio turizmo maršruto ,,Malonių kelias“ viešinimo darbai, parengtas ir išleistas leidinys „Malonių kelias“ (bendroms 4 savivaldybių veikloms) lenkų kalba. Suorganizuotas renginių ciklas „Bažnyčių naktys“ 4 savivaldybėse. Dalyvauta tarptautinėje turizmo parodoje „TT Warsaw“ Varšuvoje (Lenkija).

Organizuoti renginiai, skirti Europos paveldo dienoms Šiaulių mieste. Iš viso įvyko 10 ekskursijų, įskaitant pažintinių objektų lankymus po Šiaulių miestą, supažindinimą su žinybinių muziejų (Teismų istorijos, Šiaulių geležinkelių muziejaus) veiklomis ir kt., vyko multimedijos „Šiaulių albumas: miesto istorija fotografijose“ peržiūros Šiaulių Fotografijos muziejuje ir kt.

 Įgyvendintos priemonės miesto įvaizdžiui gerinti: surengtas viešųjų erdvių meno pleneras ,,Saulės pagrobimas“, kurio metu miesto pastatų sienos atnaujintos 6 naujais sieniniais gatvės meno kūriniais, sukurta pastovi ekspozicinė vieta skulptūrai ,,Verksmas“ (aut. G. Lukošaitis) miesto centrinės aikštės apžvalgos pastate eksponuoti, pritaikant meninį akcentą turistiniams maršrutams papildyti; vykdyta tęstinė menininkų ir kūrėjų rezidencijų programa Sicilijoje, bendradarbiaujant su kultūros ir edukacijos centru „LABAS ITALA“ ir kultūros atašė Italijoje, kurių metu dvi rezidentės menininkės surengė kūrybines dirbtuves, parodas Italos gyventojams, o Šiauliuose reziduojanti menininkė, iliustratorė Greta Alice kūrė komiksą vaikams apie Šiaulių meninius objektus, rengė pažintinį leidinį vaikams „Miesto žvėrinčius“. Surengtas tarptautinis dailės pleneras-simpoziumas „Saulės Šiauliai“, atlikti meninių akcentų Šiaulių miesto viešosiose erdvėse atnaujinimo darbai, spręsti viešųjų erdvių puošybos klausimai, parengti ir publikuoti straipsniai apie Šiaulių miesto tapatybę. Turizmo ištekliai ir naujienos pristatyti 4 tarptautinėse parodose, 8 miestų šventėse Lietuvoje ir Latvijoje; vykdytas Šiaulių miesto ir regiono turizmo išteklių pristatymas ir rinkodaros kampanijos: transliuotos 2 kelionių laidos („Lietuvos ryto TV“, „Delfi TV“), suorganizuoti 2 informaciniai-pažintiniai turai tinklaraištininkams, publikuoti reportažai apie Šiaulių miesto lankytinas vietas Lietuvos turizmo portaluose, Baltijos kelionių tinklaraštyje; pateikta paraiška „Šiauliai - Lietuvos kultūros sostinė 2026. Saulės žemė“ Lietuvos Respublikos kultūros ministerijos paskelbtam konkursui, surengti 5 „Kultūros pusryčiai“, skirti miesto bendruomenei kultūros lauko aktualijoms aptarti.

2024 m. balandžio 19 d. prie Šiaulių miesto centrinio parko estrados įvyko šimtmetį mininčios Lietuvos dainų šventės „Kad giria žaliuotų“ įamžinimui skirto ąžuoliuko sodinimo ceremonija. Iškilmingas renginys subūrė Šiaulių miesto bendruomenę - prie simbolinę reikšmę turinčio medžio sodinimo prisidėjo per 100 žmonių.

2024 m. birželio 1 d. atnaujintoje Centrinio parko estradoje surengta regioninė Dainų šventė „Teka saulelė“, kurioje dalyvavo per 2 500 dalyvių.

Lietuvos šimtmečio dainų šventėje „Kad giria žaliuotų“ miestą atstovavo per 1 500 Šiaulių miesto delegacijos dalyvių (47 meno kolektyvai): Dainų dienoje Kaune - 3 Šiaulių m. kolektyvai (160 dalyvių), koncerte „Skambėkite kanklės“ (11 dalyvių), Folkloro dienoje (84 dalyviai), Teatro dienoje (33 dalyviai ), ansamblių vakare „Gyvybės medis (108 dalyviai), koncerte „Vario audra“ (138 dalyviai), Šokių dienoje (512 dalyvių), Dainų dienoje (700 dalyvių ).

V**ykdant valstybinės kalbos vartojimo ir taisyklingumo kontrolės funkciją,** buvo patikrinta 11 miesto įstaigų dokumentų ir informacinių tekstų kalba, 12 įstaigų interneto svetainių kalba, 3 Šiaulių televizijos „Etaplius“ laidų kalba. Dėl rastų kalbos klaidų įstaigų vadovams išsiųsti raštai. Tikrinti miesto viešieji užrašai (10 patikrinimų). Išnagrinėtas 1 skundas dėl valstybinės kalbos nevartojimo. Valstybinės kalbos inspekcijos nurodymu apie Šiauliuose lietuvių kalbos besimokančius imigrantus surinkta informacija, kuri panaudota Valstybinės kalbos inspekcijos renginyje „Lietuvių kalba imigracijos kontekste“.

**Vykdant prevencinę, šviečiamąją veiklą**,Savivaldybės ir kitų įstaigų, įmonių, organizacijų darbuotojams, miesto gyventojams suteiktos 477 konsultacijos dėl valstybinės kalbos vartojimo ir taisyklingumo, išorinės  reklamos kalbos, įmonių pavadinimų ir kt. Parengta ir žiniasklaidoje bei Savivaldybės interneto svetainėje paskelbta 19 straipsnių ir informacinių pranešimų apie kalbos aktualijas: kalbą viešuosiuose užrašuose, dalykinių elektroninių laiškų rašymą,  Lietuvių kalbos draugijos Šiaulių skyriaus veiklą ir žmones, kalbos renginius ir kt. Koordinuoti Lietuvių kalbos dienų renginiai Šiauliuose, Savivaldybėje surengtas Nacionalinio diktanto konkursas, dalyvauta organizuojant virtualią viktoriną Šiauliuose „Saulės miestas ir jo kalbinės ypatybės“, atstovauta Savivaldybei 5-iuose su lietuvių kalbos ugdymu ir kalbininkais susijusiuose renginiuose, dalyvauta 6-iuose kvalifikacijos tobulinimo seminaruose.

**SPORTAS**

2024 m. finansuota 90 sporto, fizinio aktyvumo projektų ir programų, kuriuose dalyvavo 30 190 asmenų. Šių veiklų įgyvendinimui buvo skirtas 4 070,6 tūkst. Eur finansavimas iš savivaldybės biudžeto, o projektų įgyvendintojai pritraukė daugiau kaip 1 500,0 tūkst. Eur. finansavimą iš rėmėjų, bilietų pardavimo ir kt.

6 Savivaldybės biudžetinėse sporto įstaigose sportinę veiklą vykdė 2 847 asmenys, dirbo 102 treneriai.

2 viešosiose sporto įstaigose sportinę veiklą vykdė 1 455 asmenys ir 41 treneris.dirbo Lietuvos sporto vadybos apdovanojimuose buvo nominuoti 3 Šiaulių miesto projektai - „Lietuvos sporto miestas“ (Šiaulių miestas), „Metų sporto renginys“ (Lietuvos olimpinė diena), „Metų sporto iniciatyva“ (konferencija „Lietuvos olimpiniam sportui – 100 metų: vakar, šiandien ir rytoj“).

Lietuvos paralimpinio judėjimo proveržiu pripažinta lengvaatletė Eivydė Vainauskaitė.

Lietuvos olimpinio judėjimo proveržiu buvo nominuota imtynininkė Gabija Dilytė.

Lietuvos Respublikos suaugusiųjų rinktinėse buvo 139 sportininkai, jaunimo ir jaunių - 162 sportininkai.

2024 m. Šiaulių miesto sporto įstaigų sportininkai laimėjo 285 Lietuvos suaugusiųjų čempionatų prizines vietas, 582 jaunučių, jaunių ir jaunimo Lietuvos čempionatų prizines vietas.

Šiaulių miesto sporto įstaigų 40 sportininkų dalyvavo aukščiausio lygmens varžybose (olimpinėse ir paralimpinėse žaidynėse užėmė 1-8 vietas, Europos, pasaulio čempionatuose ir taurės varžybose (suaugusiųjų amžiaus grupėje) iškovojo 1–6 vietas), jaunučių, jaunių, jaunimo amžiaus grupėse net 50 sportininkų užėmė Europos (1–6 vietas), o pasaulio čempionatuose, taurės varžybose (1–10 vietas). 48 sportininkai priklausė olimpinėms / paralimpinėms kandidatų rinktinėms ir perspektyvinės pamainos rinktinėms, Lietuvos suaugusiųjų rinktinių nariais buvo 139 šiauliečiai, Lietuvos jaunimo, jaunių ir jaunučių rinktinių nariais buvo 162 sportininkai.

Miesto sporto apdovanojimų renginyje pagerbta 19 jaunųjų talentų, 16 geriausiųjų sportininkų, 11 geriausių miesto komandų, įteiktos 104 premijos už sporto laimėjimus (71 sportininkui ir 33 treneriams), įteiktos 8 metų nominacijos už išskirtinius pasiekimus, poelgius ir įvertinimus.

Bendradarbiaujant su Lietuvos tautiniu olimpiniu komitetu suorganizuota sporto konferencija „Lietuvos olimpiniam sportui – 100 metų: vakar, šiandien ir rytoj“.

Kartu su Lietuvos tautiniu olimpiniu komitetu surengta „Lietuvos olimpinė diena“ skirta pažymėti Lietuvos olimpinio sporto 100 metų jubiliejų. Renginyje dalyvavo rekordinis dalyvių skaičius - apie 20 000 asmenų.

Pradėtas įgyvendinti tarptautinis Erasmus+ projektas „Sporto skyriaus darbuotojų mobilumo mokymosi tikslais skatinimas, siekiant užtikrinti gebėjimų stiprinimą ir plėtrą“, rudenį įgyvendinta 1/3 projekto veiklų, skyriaus darbuotojai vyko į Nyderlandų Karalystę, kur lankėsi Nyderlandų Sveikatos ir sporto ministerijoje, įsikūrusioje Hagos mieste, aptarė šalies fizinio aktyvumo skatinimo ir sporto modelį. Išanalizuoti bendradarbiavimo principai tarp ministerijos, savivaldybių, Olimpinio komiteto ir Savivaldybių bei sporto asociacijos. Delegacija taip pat lankėsi Hagos, Roterdamo ir Kaag en Braassem savivaldybių sporto skyriuose bei veikiančiose sporto organizacijose.

2024 m. įvyko šie reprezentaciniai sporto renginiai:

- tarptautinės sportinių šokių varžybos „Sun City Cup“ (pasaulinės sportinių šokių federacijos WDSF ir Lietuvos sportinių šokių federacijos bendras renginys, kuriame dalyvavo 1 808 dalyviai iš 13 valstybių. Renginio metu sulaukta 3 200 žiūrovų);

 - UEFA moterų čempionų lyga ir Moterų futbolo Baltijos lyga (futbolo klubas „Gintra“ susitiko su 5 valstybėmis, Latvija, Estija, Suomija, Moldova ir Škotija). Renginyje apsilankė apie 6 500 žiūrovų. „Gintra“ tapo Lietuvos moterų A lygos čempionėmis, Baltijos lygos 3 vietos nugalėtojos ir UEFA moterų čempionų lygos atrankoje užėmė 2 vietą;

- Lietuvos krepšinio lygos varžybos, Karaliaus Mindaugo taurės varžybos (Krepšinio klubo „Šiauliai“ dalyvavimas LKL čempionate ir KMT taurės varžybose subūrė didelę sporto mėgėjų bendruomenę. Varžybas stebėjo net 27 000 sirgalių. Krepšinio klubas „Šiauliai“ sužaidė 48 varžybas ir KMT taurės varžybose užėmė 4 vietą);

- Šiaulių dviračių lenktynės(Renginyje dalyvavo 430 dalyvių iš Lietuvos, Latvijos, Olandijos, Italijos ir Ukrainos). Renginys buvo surengtas jau 13 kartą. Pasitelkiant technologines priemones - erdvės skenavimą, fiksuotas neregistruotų žiūrovų skaičius apie 2 000;

- Europos motokroso čempionato etapas, kurisatitiko Europos motociklų federacijos reikalavimus. Dėl karo Ukrainoje sumažėjo sportininkų dalyvių skaičius, dalyvavo 120 dalyvių iš 15 valstybių, žiūrovų skaičius siekė 1 200;

- Europos regbio čempionato varžybos, kurių keliuose etapuose dalyvavo 180 dalyvių iš 6 valstybių (Lietuva, Švedija, Lenkija, Rumunija, Liuksemburgas ir Belgija). Varžybas stebėjo apie 2 500 žiūrovų;

- tarptautinės teniso federacijos antros kategorijos jaunių (iki 18) metų turnyras*.* Renginyje buvo galima išvysti gausų pirmojo 100-tuko jaunių reitingo žaidėjus. Turnyre dalyvavo 104 sportininkai iš 18 valstybių, lankytojų skaičius apie 300;

- Šiaulių bėgimas (Šiaulių miesto tradicija, siejamas su miesto gimimu ir skirtas pagerbti lietuvių pergalę 1236 m. Saulės mūšyje. Buvo sulaukta dalyvių iš Lietuvos, Latvijos bei Ukrainos valstybių taip pat aktyviai dalyvavo ir NATO pajėgų kariai iš Italijos. Projekte dalyvavo daugiau nei 4 000 dalyvių, sulaukta 2 000 žiūrovų bei aktyvių lankytojų, kurie palaikė bėgime dalyvavusius sportininkus.

Šiaulių miestui buvo patikėta rengti 19 tarptautinių sporto renginių:

- Europos teniso asociacijos 3 kategorijos jaunių 14 m. ir jaunimo turnyras „Siauliai U14“ WISSA;

- tarptautinės teniso federacijos 2 kategorijos jaunių 18 m. ir jaunimo turnyras „Siauliai Open 2023“;

- Europos teniso asociacijos 3 kategorijos jaunių 14 m. ir jaunimo turnyras „Siauliai Open by Toyota U14“;

- Europos teniso asociacijos 3 kategorijos jaunių 16 m. ir jaunimo turnyras „Siauliai Open by Toyota U16“;

- tarptautinės teniso federacijos 5 kategorijos jaunių 18 m. ir jaunimo turnyras „Siauliai Tennis Academy Cup“;

- 2024 m. XXI tarptautinis R. Bagdono imtynių turnyras;

- 2024 m. tarptautinės Šiaulių sporto centro „Atžalynas“ graikų-romėnų imtynių taurės varžybos;

- tarptautinės plaukimo varžybos „Naujųjų metų link-2024“;

- pasaulio grappling imtynių čempionatas;

- pasaulio moterų rankinio čempionato atrankos grupės varžybos.

- tarptautinės plaukimo varžybos „Vaikų plaukimo fiesta-2024“;

- tarptautinis graikų-romėnų ir moterų imtynių turnyras „SUN CITY OPEN 2024“;

- tarptautinis regbio-7 turnyras „Šiauliai 7‘s“;

- 2024 m. XV tarptautinis pasaulio čempiono Stanislovo Kulikausko vardo sambo turnyro varžybos;

- 2024 m. tarptautinės „Salduvės“ irklavimo regatos ir LIF taurės II etapo varžybos;

- tarptautinės Rėkyvos regatos Olego Truchano taurei laimėti varžybos;

- 2024 m. XVIII tarptautinės baidarių ir kanojų irklavimo „Talkšos“ regatos varžybos;

- XXV tarptautinės plaukimo varžybos „A. Dambrausko taurė-2024“;

- Europos grappling čempionatas.

Aktyviai palaikoma Šiaulių miesto sporto paskyra Facebook tinklalapyje - „Sporto miestas Šiauliai“, į kurią 2024 m. buvo įkelti 1 768 įrašai, 652 „istorijos“.

Įgyvendinant Šiaulių miesto įvaizdžio rinkodaros priemonių planą, parašytos 6 sėkmės istorijos: straipsniai „Šiauliuose didėja susidomėjimas fizinio aktyvumo ir sporto veiklomis, pradeda trūkti trenerių“, „Nuo Šiaulių kilęs dviratininkas Justinas Leveika perrašinėja istoriją“, „Konferencijoje Šiauliuose aptarta būtinybė tobulinti šalies sporto sistemą“, „Šiaulietis Grigas Šukys sėkmingai debiutavo IRONMAN varžybose“, „Šiaulių graikų-romėnų imtynių treneris V. Žibutis baigė tarptautinio teisėjo karjerą“, „Buvęs profesionalus sportininkas renkasi pedagogo kelią: „Sportas be mokslo yra niekas“ ir t.t.

 Sukurtas Šiaulių miesto sporto organizacijų, turinčių žaidimų komandas (suaugusius sportininkus), vadybos skatinimo modelis. Sporto rėmimas 2024 m. pasiekė 1 326,3 tūkst. Eur.

2024 m. atlikti šie infrastruktūros renovacijos darbai:

- įrengtas futbolo 500 vietų žiūrovų tribūnų uždengimas, Kviečių g. 7A;

- renovuotas regbio stadionas: aikštė praplėsta iki pilnų matmenų, įrengtos gimnastikos ir vaikų žaidimo aikštelės, paplūdimio tinklinio ir paplūdimio regbio aikštelė, įrengtas apšvietimas;

- atlikti centrinio stadiono (Daukanto g. 25) infrastruktūros gerinimo darbai:

- renovuoti žiūrovų tualetai, E, F ir G tribūnos, atnaujinta stadiono žaidimo veja;

- įsigytos natūralios žolės specializuotos vėjapjovės;

- rengiamas dengtų teniso kortų remonto darbų techninis projektas, Gardino g. 8.

- statomas sporto futbolo ir regbio maniežas, J. Jablonskio g. 14.

**PASLAUGOS MIESTIEČIAMS**

**Sveikatos ir socialinės paslaugos**

 **Sveikatos paslaugos.** 2024 m. iššūkiai sveikatos srityje susiję su Sveikatos apsaugos ministerijos vykdomos sveikatos reformos tikslų ir uždavinių įgyvendinimu, sveikatos priežiūros įstaigų infrastruktūros modernizavimu, sveikatos priežiūros paslaugų prieinamumo didinimu ir žmogiškųjų išteklių trūkumu sveikatos sistemoje.

Pradėti įgyvendinti ES fondų lėšomis finansuojami su sveikatos reforma susiję projektai „Ilgalaikės priežiūros dienos centrų įrengimas, mobilių komandų aprūpinimas įranga ir transporto priemonėmis“, „Sveikatos centro sudėtyje teikiamų sveikatos priežiūros paslaugų infrastruktūros modernizavimas Šiaulių miesto savivaldybėje“ ir pasirengta naujų projektų paraiškų teikimui bei projektų įgyvendinimui: „Sveikatos centrų veiklos modelio diegimas Šiaulių miesto savivaldybėje“, „Sveikatos specialistų rengimas, pritraukimas Šiaulių miesto savivaldybėje“.

2024 m. vyko šie Savivaldybės pavaldumo sveikatos priežiūros įstaigų infrastruktūros modernizavimo darbai:

- įgyvendinant projektą „Energetinių charakteristikų gerinimas VšĮ Dainų pirminės sveikatos priežiūros centre“, atlikti Dainų pirminės sveikatos priežiūros centro pastato ir keltuvo modernizavimo darbai;

- įgyvendintas tęstinis projektas „VšĮ Šiaulių ilgalaikio gydymo ir geriatrijos centro pastatų rekonstravimas, aktyvios ventiliacijos įrengimas, kiemo gerbūvio sutvarkymas ir maisto gamybos skyriaus modernizavimas“, kurio metu 2024 m. tęsti Šiaulių ilgalaikio gydymo ir geriatrijos centro naujojo korpuso rekuperavimo ir kondicionavimo sistemos įrengimo darbai, atlikta 40 proc. darbų;

- atlikti Šiaulių centro poliklinikos odontologijos korpuso fasado remonto darbai, užbaigiamieji vidaus patalpų atnaujinimo darbai;

- didintas Dainų pirminės sveikatos priežiūros centro funkcionalumas: pradėtas projekto parengimas pastato dalies adresu Aido g.16A, Šiauliai, modernizavimui, įrengtas elektros tiekimo šaltinis.

Siekiant spręsti problemą dėl medicinos specialistų trūkumo, 2024 m. naujai finansuotos 2, tęstos 5 trūkstamos specialybės gydytojų rezidentų studijos, į miestą pritraukta dirbti 16 gydytojų specialistų. Toliau sprendžiant asmens ir visuomenės sveikatos priežiūros specialistų trūkumo klausimą, finansuotos 2 bendrosios praktikos slaugytojų ir 7 visuomenės sveikatos priežiūros specialistų studijos.

Toliau plėtotos visuomenės sveikatos priežiūros paslaugos, stiprinta ligų prevencija ir ugdytas visuomenės poreikis sveikai gyventi. Vykdyta Savivaldybės visuomenės sveikatos rėmimo specialioji programa, paskelbus sveikatinimo projektų konkursą sudarytos 15 sveikatinimo projektų vykdymo sutarčių. Atsižvelgiant į Savivaldybės visuomenės sveikatos biuro stebėsenos ataskaitoje išskirtas prioritetines visuomenės sveikatos problemas, įgyvendinti sveikatinimo projektai šiose srityse: vaikų ir jaunimo fizinio aktyvumo ir sveikos mitybos skatinimas, psichinės sveikatos gerinimas, psichoaktyvių medžiagų vartojimo prevencija ir pan. Sveikatinimo projektų vykdymas buvo sklandus, sveikatinimo iniciatyvose dalyvavusių asmenų skaičius – apie 11 000.

2024 m. vykdyta vandens kokybės stebėsena Rėkyvos ežero ir Prūdelio tvenkinio paplūdimiuose pagal sudarytą maudyklų vandens kokybės tyrimų kalendorinį grafiką (atlikti 59 vandens tyrimai pagal mikrobiologinius, parazitologinius, fizikinius parametrus), paruoštos duomenų rinkmenos apie maudyklų vandens charakteristikas, maudymosi sezono metu teikta informacija visuomenei dėl saugaus elgesio vandens telkiniuose ir paplūdimiuose.

Savivaldybės visuomenės sveikatos biuras vykdė visuomenės sveikatos priežiūros funkcijas 61 ugdymo įstaigose, sveikatinimo veiklose ugdymo įstaigose dalyvavo apie 80 000 mokinių. Toliau augo asmenų, baigusių Širdies ir kraujagyslių ir cukrinio diabeto prevencinę sveikatos stiprinimo programą, skaičius – 153. Siekiant sustiprinti sveikos gyvensenos įgūdžius, miesto bendruomenėse vykdyta visuomenės sveikatos stebėsena ir parengta ataskaita su rekomendacijomis dėl visuomenės sveikatos stiprinimo priemonių organizavimo, organizuoti renginiai, kuriuose dalyvavo apie 25 000 miesto gyventojų, atliktas suaugusių gyventojų gyvensenos stebėsenos tyrimas. 100 proc. įgyvendinta ankstyvojo savižudybių atpažinimo ir kompleksinės pagalbos savižudybės grėsmę patiriantiems asmenims teikimo sistema ir toliau plėtotas visuomenės psichikos sveikatos paslaugų prieinamumas gyventojams: 2024 m. suteikta apie 4 000 individualių ir grupinių konsultacijų, 29 jaunuoliai dalyvavo ir baigė ankstyvosios intervencijos programą, skirtą jaunuoliams nereguliariai vartojantiems psichoaktyviąsias medžiagas ar eksperimentuojantiems jomis. 2024 m. itin sėkmingai vykdyta Socialinio recepto iniciatyva, kuria siekta senjorams kurti palankią aktyviam gyvenimo būdui aplinką, dalyvių skaičius - 301.

Organizuotas ligų prevencijos stiprinimas ir sveikatos priežiūros paslaugų prieinamumo didinimas:

- kompensuotos ir teiktos medicininės paslaugos pažeidžiamiausioms gyventojų grupėms: 2024 m. įgyvendintas tęstinis projektas „Ortodonto paslaugų prieinamumo didinimas Šiaulių miesto vaikams“, kurio metu suteiktos papildomos, iš Privalomojo sveikatos draudimo fondo nepakankamai finansuojamos, 3 085 ortodonto konsultacijos 1 434 Šiaulių miesto vaikams;

- siekiant socialiai jautriems Šiaulių miesto gyventojams jų gyvenamosiose patalpose sudaryti tinkamas higienos sąlygas 4 būstuose atliktos privalomojo profilaktinio kenksmingumo pašalinimo paslaugos, toliau vykdyta užkrečiamųjų ligų prevencija;

- tęstas iš savivaldybės biudžeto lėšų finansuojamo projekto ,,Paramos priemonių tuberkulioze sergantiems asmenims įgyvendinimas Šiaulių mieste“ vykdymas. Socialinėmis paramos priemonėmis paskatintas 19 tuberkulioze sergančiųjų pacientų tuberkuliozės ambulatorinis gydymasis;

- tęstas iš savivaldybės biudžeto lėšų finansuojamo projekto „Priklausomybės ligų profilaktikos, diagnostikos ir gydymo kokybės ir prieinamumo gerinimas Šiaulių mieste“ vykdymas: „Žemo slenksčio“ paslaugų kabinete suteiktos 808 priklausomybės ligų profilaktikos, diagnostikos ir gydymo paslaugos.

Vykdant valstybės deleguotą funkciją – neveiksnių asmenų būklės peržiūrėjimą, 2024 m. suorganizuota 11 Šiaulių miesto savivaldybės neveiksnių asmenų būklės peržiūrėjimo komisijos posėdžių, inicijuotos 289 asmens būklės peržiūrėjimo bylos, išnagrinėta 231 komisijos inicijuota asmens būklės peržiūrėjimo byla. Organizuotas išvadų apie asmens gebėjimą pasirūpinti savimi ir priimti kasdienius sprendimus teikimas pagal asmenų pateiktus prašymus – 2024 m. pateiktos 153 išvados.

**Socialinės paslaugos.** Siekdami sudaryti galimybes miesto gyventojams spręsti savo socialines problemas, palaikyti socialinius ryšius su visuomene ir įveikti socialinę atskirtį, užkirsti kelią asmens, šeimos, bendruomenės socialinėms problemoms kilti, bei padėti asmeniui (šeimai) ugdyti ar stiprinti gebėjimus, buvo tęsiamas socialinių paslaugų teikimas, pradėtos teikti naujos socialinės paslaugos, vykdomos įvairios programos ir įgyvendinami projektai.

2024 m. buvo tęsiamas projektų įgyvendinimas ir pradėti įgyvendinti nauji projektai:

1. baigtas įgyvendinti projektas „Bendruomeninių apgyvendinimo bei užimtumo paslaugų asmenims su proto ir psichikos negalia plėtra Šiaulių mieste“:

1.1. skirtinguose miesto mikrorajonuose pastatyti ir įrengti ketveri gyvenamieji namai, kurių kiekvieno naudingasis plotas – per 200 m² (du pastatai tapo grupinio gyvenimo namais intelekto ir (ar) psichikos negalią turintiems asmenims, kuriems reikalinga nuolatinė socialinė globa, o kituose dvejuose įsikūrė bendruomeniniai vaikų globos namai); rekonstruotame pastate įkurti specializuoti slaugos – globos namai, dienos užimtumo centras, socialinės dirbtuvės ir visos patalpos aprūpintos reikiamais baldais ir įranga, bei įsigytas automobilis;

1.2. pradėtos teikti ilgalaikės socialinės globos – slaugos paslaugos pertvarkoje dalyvavusios Ventos socialinės globos įstaigos asmenims turintiems proto ir (ar) psichikos negalią, kuriems reikalinga nuolatinė priežiūra;

2. tęsiamas projekto „Paslaugų, skatinančių ir efektyviai palaikančių globą šeimos aplinkoje, vystymas“, kurio tikslas – skatinti šeimas įvaikinti ir globoti vaikus netekusius tėvų globos - įgyvendinimas, kurį vykdo Šiaulių m. socialinių paslaugų centro ir Šeimos centro Globos centrai;

3. tęsiamas projekto „Kompleksinės paslaugos šeimai Šiaulių miesto savivaldybėje“, įgyvendinimas. Atrinkti partneriai įkurtuose Bendruomeniniuose šeimos namuose, teikia kompleksines paslaugas šeimai: padeda spręsti krizines situacijas, įveikti iškilusias problemas, gerinti pozityvios tėvystės įgūdžius, teikia psichologo ir mediacijos paslaugas, bei prevencines socialines paslaugas. Šias paslaugas teikia VšĮ Socialinių inovacijų centras ir VšĮ Šiaurės Lietuvos kolegija;

4. tęsiamas projekto „Integrali pagalba į namus Šiaulių mieste“ įgyvendinimas, siekiant padėti šeimos nariams, prižiūrintiems savo artimuosius turinčius negalią, derinti šeimos ir darbo įsipareigojimus. Integralios pagalbos paslaugas (socialinės globos ir slaugos paslaugos) asmenims namuose teikia Šiaulių vyskupijos Caritas, Socialinių paslaugų centras ir Šiaulių globos namai (slaugos paslaugos finansuojamos ES fondų ir valstybės biudžeto lėšomis);

5. tęsiamas Savivaldybės 2023–2025 metų užimtumo didinimo programos įgyvendinimas, kuri skirta užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui Šiaulių mieste įgyvendinti;

6. tęsiamas projekto ,,Materialinio nepritekliaus mažinimas Lietuvoje“, kuris finansuojamas iš 2021–2027 metų materialiojo nepritekliaus mažinimo programos Lietuvoje lėšų, įgyvendinimas, siekiant spręsti materialinio nepritekliaus problemą labiausiai skurstantiems asmenims, suteikiant pagalbą asmenims įsigyti maisto produktus ir (ar) būtinojo vartojimo prekes (skiriamos socialinės kortelės);

7. tęsiamas palydimosios paslaugos teikimas, siekiant užtikrinti iš pataisos įstaigų paleidžiamų (paleistų) asmenų socialinės integracijos procesus bei sklandų asmens perėjimą į socialinės integracijos antrąjį etapą, kurią teikia Socialinių paslaugų centras;

8. pradėtas įgyvendinti projektas „Bendruomeninių apgyvendinimo bei užimtumo paslaugų asmenims su proto ir psichikos negalia plėtra Šiaulių mieste, II etapas“ („Perėjimas nuo institucinės globos prie bendruomeninių paslaugų Sostinės regione, Vidurio ir Vakarų Lietuvos regione“), ir įvykdžius socialinių dirbtuvių paslaugos partnerio atrankos konkursą - socialinių dirbtuvių paslaugas pradėjo teikti dar 1 įstaiga;

9. pradėtas įgyvendinti projektas ,,Užtikrinti perėjimą nuo institucinės globos prie bendruomeninių paslaugų intelekto ir (ar) psichikos negalią turintiems asmenims“. 2024 m. Savivaldybėje pradėjo dirbti du atvejo vadybininkai, kurie vertina darbingo amžiaus asmenų, turinčių intelekto ir (ar) psichikos negalią, socialinių ir kitų kompleksinių paslaugų poreikį - atlieka asmens situacijos analizę bei poreikių vertinimą kompleksinei pagalbai gauti; informuoja ir konsultuoja tikslinės grupės asmenis apie galimybę gauti socialines, sveikatos priežiūros, užimtumo, teisines ir kitas kompleksines paslaugas; prisideda ir dalyvauja įgyvendinant Asmens su negalia teisių apsaugos agentūros parengtą individualų planą ir sprendžia šių asmenų problemas.

2024 m. Savivaldybėje pradėjo dirbti asmenų su negalia koordinatorius. Įsteigta Šiaulių miesto savivaldybės asmens su negalia gerovės taryba, kurios tikslas – užtikrinti veiksmingą Savivaldybės institucijų, įstaigų ir asmenų su negalia interesų ir jų interesams atstovaujančių nevyriausybinių organizacijų, bendruomenių bendradarbiavimą, Bendradarbiaujant su Vilniaus universiteto Šiaulių akademijos viešąja biblioteka išspręstas klausimas dėl nemokamo Brailio rašto spausdintuvo naudojimo. Atlikta Savivaldybėje viešąsias paslaugas teikiančių įstaigų / įmonių / organizacijų įsivertinimo ,,STASIS“ sistemoje stebėsena, siekiant įvertinti pastatų prieinamumą asmenims su negalia.

2024 m. tęsė veiklą Smurto artimoje aplinkoje prevencijos komisija, kuri surengė posėdžius. Jų metu analizuota smurto artimoje aplinkoje situacija Šiaulių mieste. Viešojo pirkimo būdu nupirkta ir įgyvendinta smurtinio elgesio keitimo programos teikimo paslauga.

Atsižvelgdami į visuomenės senėjimą, vidutinės gyvenimo trukmės ilgėjimą, nedarbo lygį, asmenų su negalia ar dalyvumo lygiu skaičių, inicijuota ir buvo teiktos šios socialinės paslaugos:

- prevencinės, kurių tikslas – padėti asmeniui (šeimai) ir (ar) bendruomenei išvengti galimų socialinių problemų ir (ar) socialinės rizikos atsiradimo, sudaryti sąlygas asmeniui (šeimai) ugdyti ir (ar) stiprinti gebėjimus savarankiškai spręsti socialines problemas, palaikyti socialinius ryšius su visuomene, taip pat padėti didinti socialinę įtrauktį;

- bendrosios, kurios teikiamos be nuolatinės specialistų pagalbos ir jų tikslas – ugdyti ar kompensuoti asmens (šeimos) gebėjimus savarankiškai rūpintis savo (šeimos) gyvenimu ir dalyvauti visuomenės gyvenime;

- specialiosios (socialinės priežiūros, socialinės globos ir laikino atokvėpio paslaugas), kurios teikiamos asmeniui (šeimai), kurio (kurios) gebėjimams savarankiškai rūpintis savo (šeimos) gyvenimu ir dalyvauti visuomenės gyvenime ugdyti ar jiems kompensuoti prevencinių ir (ar) bendrųjų socialinių paslaugų neužtenka. Šių paslaugų tikslas – didinti socialinę įtrauktį, ugdyti asmens (šeimos) socialinius įgūdžius ir gebėjimus pasirūpinti savimi (šeima) ar, teikiant nuolatinę specialistų pagalbą, palaikyti asmens gyvybiškai svarbias funkcijas ir (ar) ugdyti savarankiškumą, ar suteikti pagalbą asmeniui (šeimai), kad jis (ji) galėtų pailsėti nuo prižiūrimo asmens slaugos, priežiūros.

Savivaldybė, siekdama suteikti asmeniui individualią pagalbą, kuri padėtų gyventi savarankiškai ar iš dalies savarankiškai ir atliepti individualius asmens poreikius, teikia ir finansuoja šias socialines paslaugas: dienos socialinę globą, trumpalaikę ir ilgalaikę socialinę globą, pagalbą į namus; socialinę priežiūrą šeimoms, patiriančioms soc. riziką, kai taikoma atvejo vadyba; teikia individualios priežiūros paslaugas riziką patiriančioms šeimoms, kurios augina vaikus iki 24 mėn. amžiaus ar vaikus su negalia iki 36 mėn. amžiaus; socialinės priežiūros šeimoms paslaugas; intensyvios krizių įveikimo pagalbos paslaugas šeimoms; laikino apnakvindinimo ar apgyvendinimo nakvynės namuose paslaugas; laikino atokvėpio paslaugas asmenims prižiūrintiems savo artimuosius turinčius negalią; apgyvendinimą savarankiško gyvenimo namuose; apsaugoto būsto paslaugą; palydėjimo paslaugą jaunuoliams; socialinių įgūdžių ugdymo, palaikymo ir (ar) atkūrimo paslaugą; socialinių dirbtuvių paslaugą; socialinės reabilitacijos asmenims su negalia bendruomenėje paslaugas; vaikų dienos socialinės priežiūros paslaugas; atvirą darbą su jaunimu gatvėje; aprūpinimo būtiniausiais drabužiais ir avalyne; maitinimo organizavimo ir transporto organizavimo paslaugas bei asmeninę pagalbą. Siekdami užtikrinti socialinės globos paslaugų teikimą vaikams, likusiems be tėvų globos yra mokami pagalbos pinigai globėjams, kai Savivaldybės nustatytais atvejais vaikus prižiūri ar juos globoja šeimos ar budintys globotojai. Vaikams teikiama globa šeimoje, šeimynoje, Šeiminiuose namuose.

2024 m. buvo tęsiamas šių socialinių paslaugų ir priemonių teikimas:

**22 lentelė. Organizuojamų ir teikiamų socialinių paslaugų gavėjų (unikalūs) skaičius 2024 m.**

|  |  |  |
| --- | --- | --- |
| **Eil. Nr.** | **Socialinių paslaugų rūšys** | **2024 m.** |
| **1.** | **Socialinės globos paslaugos** |
| 1.1. | Ilgalaikė, trumpalaikė socialinė globa institucijoje | 438 |
| 1.2. | Vaikų socialinė globa šeimose | 253 |
| 1.3. | Vaikų socialinė globa šeimynose | 20 |
| 1.4. | Vaikų socialinė globa institucijoje (Šeiminiuose namuose + Kompleksinių paslaugų namuose ,,ALKA“) | 37 |
| 1.5. | Dienos socialinė globa institucijoje | 119 |
| 1.6. | Dienos socialinė globa ir integrali pagalba asmens namuose | 290 |
| 1.7. | Laikinas atokvėpis asmens namuose ir institucijoje  | 28 |
| **2.** | **Socialinės priežiūros paslaugos (akredituotos)** |
| 2.1. | Pagalba į namus | 470 |
| 2.2. | Socialinių dirbtuvių paslauga  | 43 |
| 2.3. | Palydėjimo paslauga jaunuoliams | 17 |
| 2.4. | Apgyvendinimas savarankiško gyvenimo namuose | 26 |
| 2.5. | Socialinė reabilitacija neįgaliesiems bendruomenėje | 452 |
| 2.6. | Laikinas apnakvindinimas | 355 |
| 2.7. | Intensyvi krizių įveikimo pagalba | 34 |
| 2.8. | Apgyvendinimas nakvynės namuose  | 142 |
| 2.9. | Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti  | 383 |
| 2.10.  | Apgyvendinimas apsaugotame būste | 8 |
| 2.11. | Vaikų dienos socialinė priežiūra vaikų dienos centruose:vaikams su negalia – 34vaikams su specialiaisiais ugdymosi poreikiais – 44kitiems vaikams - 205 | 283 |
| 2.12. | Socialinė priežiūra šeimoms (atvejo vadyba)vaikų skaičius šeimose, kuriose teikiama socialinė priežiūra - 681 | 414 |
| **3.** | **Prevencinės, bendrosios socialinės ir kitos paslaugos** |
| 3.1. | Kompleksinės paslaugos šeimai (pozityvios tėvystės, psichosocialinės, šeimos įgūdžių ugdymo, sociokultūrinės, mediacijos ir kitos paslaugos) | 1 392 |
| 3.2. | Maitinimo organizavimassu Socialinių paslaugų teikimo komisijos nukreipimu- 1 013be Socialinių paslaugų teikimo komisijos nukreipimo - 720 | 1 733 |
| 3.3. | Transporto paslaugų organizavimas | 581 |
| 3.4. | Asmeninė pagalba (asmeninio asistento paslauga) | 47 |
| 3.5. | Asmenų su negalia aprūpinimas techninės pagalbos priemonėmis | 1 713 |
| 3.6. | Pagalbos pinigų skyrimas globėjams (rūpintojams)(siekiant užtikrinti socialinės globos paslaugų teikimą vaikams, likusiems be tėvų globos)  | 149 |
| 3.7. | Užimtumo didinimo programos įgyvendinimas | 89 |
| 3.8. | Būsto ir gyvenamosios aplinkos pritaikymas asmenims su negalia | 34 |
| 3.9. | Pagalbos labiausiai skurstantiems asmenims (socialinės kortelės įsigyti maisto produktus ir higienos prekes):Iš jų ukrainiečiams – 1 227 | 6 132 |
| 3.10. | Asmenų konsultavimas / informavimas | 27 519 |
| 3.11. | Pagalba asmenims paleistiems iš pataisos įstaigos | 104 |

**Socialinės išmokos ir kompensacijos**

Valstybės teikiamą piniginę paramą sudaro dvi pagrindinės dalys: nepriklausomai nuo šeimos turto ir pajamų mokamos socialinės išmokos ir tikslinės kompensacijos bei nepasiturintiems gyventojams teikiama piniginė socialinė parama, įvertinus pareiškėjų pajamas bei turimą turtą. 2024 metais Savivaldybės internetiniame puslapyje buvo atnaujinti 15 administracinių paslaugų aprašymai, nuolat atnaujinama informacija apie piniginę socialinę paramą, pasikeitusius paramos dydžius, gavimo sąlygas. 2024 m. pradėta priimti prašymus, pasirašytus biometriniu parašu, bei virtualios bylos sukūrimas. Prašymai buvo priimami palaipsniui, t. y. pagal atskiras išmokų rūšis, taip pat buvo sukurtas virtualus buities ir gyvenimo sąlygų patikrinimo aktas. Bendradarbiaujant su įstaigomis, teikiančiomis socialines paslaugas, apmokyti socialiniai darbuotojai užpildyti prašymus klientų namuose, pasirašant juos biometriniu parašu.

2024 m. priimti 31 717 prašymai socialinėms išmokoms, socialinei paramai mokiniams ir piniginei socialinei paramai, iš jų 7 760pateikti elektroniniu būdu. Priimti 555 prašymai dėl pažymų dėl teisės į kredito, paimto daugiabučiam namui atnaujinti (modernizuoti), ir palūkanoms apmokėti, gauta 412 paraiškų kredito, paimto daugiabučiam namui atnaujinti (modernizuoti) ir palūkanų išmokėjimui. Sudarytos 1 575 veiklos sutartys visuomenei naudingai veiklai atlikti ir12 sutarčių viešiesiems darbams atlikti gavus nutarimus dėl baudos pakeitimo viešaisiais darbais, suteikta informacija 16 966 asmenims. 12 426 asmenys buvo registruoti išankstinės registracijos sistemoje.

Skiriant išmoką vaikui, kai vaiko tėvai dirba ar gyvena skirtingose Europos Sąjungos (toliau-ES) valstybėse narėse taikomos Europos Sąjungos socialinės apsaugos sistemų koordinavimo reglamentų nuostatos dėl išmokų šeimai mokėjimo. 2024 m. gautų/išsiųstų formų į ES valstybės skaičius – 591/542, vaikų skaičius pagal pirminę kompetenciją – 621.

**23 lentelė. 2024 m. socialinės paramos gavėjų skaičius**

|  |  |
| --- | --- |
| **Socialinės išmokos tipas** | **Gavėjų skaičius** |
| **Išmokos šeimoms ir vaikams** |
| Išmokos vaikams, mokamos pagal Lietuvos Respublikos išmokų vaikams įstatymą | 20 121 |
| **Tikslinės kompensacijos** |
| Tikslinės, periodinės, sąlyginės, vienkartinės pašalpos | 3 138 |
| Tikslinės kompensacijos | 5 179 |
| **Socialinė parama mokiniams** |
| Nemokamas maitinimas mokiniams | 6 054 |
| Mokinio reikmenys mokiniams | 1 348 |
| **Kita socialinė parama** |
| Parama mirties atveju | 1 254 |
| Parama užsienyje mirusių (žuvusių) piliečių palaikų parvežimas į Lietuvos Respubliką | 8 |
| **Piniginė socialinė parama** |
| Socialinė pašalpa  | 2 641 |
| Kompensacijų už būsto šildymo išlaidų, karšto vandens išlaidų ir geriamojo vandens išlaidų kompensacija  | 10 166 |
| **Parama Ukrainos piliečiams pasitraukusiems iš Ukrainos dėl Rusijos Federacijos karinių veiksmų Ukrainoje** |
| Vienkartinė pašalpa užsieniečiams minimaliems poreikiams užtikrinti iki jiems bus suteikta laikinoji apsauga suteikta  | 123 |
| Vienkartinės pašalpos įsikurti užsieniečiams, gavusiems laikinąją apsaugą | 17 |
| Ugdymo išlaidų kompensacija užsieniečiams, gavusiems laikinąją apsaugą | 27 |
| Socialinė pašalpa  | 269 |
| Išmoka vaikui  | 1 067 |
| Globos (rūpybos) išmoka paskirta | 55 |
| Parama mokinio reikmenims įsigyti  | 145 |
| Parama nemokamam maitinimui  | 245 |

 **24 lentelė. Socialinėms išmokoms ir kompensacijoms panaudotos lėšos tūkst. Eur**

|  |  |  |
| --- | --- | --- |
| **Eil. Nr.** | **Išmokos pavadinimas** | **2024 m.** |
| 1. | **Valstybės biudžeto lėšos** |
| 1.1. | Laidojimo pašalpa, kompensuoti palaikų pervežimą | 549,6 |
| 1.2. | Kompensacija vykdant LR Vyriausybės 1995 10 31 nutarimą Nr. 1-1079 (nukentėjusiems nuo 1991 01 11-13 d. vykdytos agresijos) | 0,6 |
| 1.3. | Išlaidos mokinių nemokamam maitinimui | 1 427,1 |
| 1.4. | Išlaidos mokinio reikmenims finansuoti | 148,5 |
| 1.5. | Tikslinės kompensacijos | 10 575,1 |
| 1.6. | Išmokos vaikams | 27 206,3 |
|  | **Iš viso:**  | **39 907,2** |
| 2. | **Savivaldybės biudžeto lėšos** |
| 2.1. | Socialinė pašalpa,periodinės, tikslinės, sąlyginės, vienkartinės pašalpos . | 2 615,0 |
| 2.2. | Kompensacijos už būsto šildymą, karštą, šaltą vandenį ir kt. kuro rūšimis, kredito, paimto daugiabučiam namui atnaujinti (modernizuoti) ir palūkanų apmokėjimas už asmenis, turinčius teisę į būsto šildymo kompensaciją | 2 101,0 |
| 2.3. | Žalos atlyginimas nukentėjusiems dėl sveikatos sužalojimo darbe ar susirgimo profesine liga | 5,2 |
|   | **Iš viso:** | **4 721,2** |

**Administracinės paslaugos**

**Dokumentų apskaita.** Į Savivaldybės priimamąjį, kuris interesantus aptarnauja „vieno langelio“ principu, gyventojai kreipiasi kontaktiniu būdu, telefonu ar elektroniniais ryšiais. Savivaldybės priimamajame kontaktiniu būdu aptarnauti 20 247 m. ir eilių reguliavimo sistemoje užregistruoti 19 245 asmenys. Daugiausiai kreiptasi dėl gyvenamosios vietos deklaravimo, teisinės pagalbos, socialinio būsto.

Interneto svetainėslankytojams įdiegtame išmaniajame pokalbių robote (angl. chatbot) virtualus asistentas palaiko pokalbį, skenuodamas raktinius žodžius parengia atsakymą arba lankytojai gali pasirinkti parengtus atsakymus pagal temas:

* žinučių kiekis (roboto ir gyventojo pokalbių skaičius) - 5 562;
* užduotų klausimų pagal temas skaičius - 572.

 2024 m. šiame pokalbių lange daugiausia buvo paklausta:

* kaip užrašyti vaiką į mokyklą;
* dėl socialinių išmokų ir kompensacijų skyrimo;
* dėl miesto tvarkymo.

Interneto svetainėje užpildę pranešimo formą lankytojai gali pranešti apie įvykdytus arba vykdomus pažeidimus, trūkumus, piktnaudžiavimą, neteisėtus veiksmus ar neveikimą, korupciją. 2024 m. 120 atsakingų gyventojų užpildė pranešimus ir informavo apie pažeidimus. Dauguma gyventojų pranešimų pateikti dėl aplinkosaugos, komunalinių atliekų tvarkymo, viešosios tvarkos pažeidimų.

**Administracinių paslaugų teikimas ir elektroninės paslaugos.** Savivaldybės administracija teikia 175 administracines paslaugas. Elektroniniu būdu užsisakyti galima 117 įvairaus pobūdžio paslaugų skirtinguose išoriniuose portaluose (SPIS, MGVDIS, ŽPDRIS, Šiauliečių savitarnos svetainėje ir kt.).

2024 m. Savivaldybės administracijoje suteikta 95 937 administracinių paslaugų, iš jų 25 998 (27,1 proc. nuo visų suteiktų paslaugų skaičiaus) paslaugos suteiktos elektroniniu būdu. Administracinių paslaugų statistika skelbiama interneto svetainėje <https://atviri.siauliai.lt/tema/administraciniu/>.

Populiariausios paslaugos:

gyvenamosios vietos deklaravimas: 15 951 (iš jų 33,6 proc. suteikta el. būdu);

teisės į būsto šildymo, geriamojo vandens ir karšto vandens išlaidų kompensacijos nustatymas: 13 340 (iš jų 12,3 proc. suteikta el. būdu);

socialinės pašalpos skyrimas: 5 479 (iš jų 20,1 proc. suteikta el. būdu).

Populiariausios elektroninės paslaugos:

gyvenamosios vietos deklaravimas: 5 354;

išmokos vaikui skyrimas: 2 356;

teisės į būsto šildymo, geriamojo vandens ir karšto vandens išlaidų kompensacijos nustatymas: 1 654.

**TARPINSTITUCINIS BENDRADARBIAVIMAS**

Per 2024 m. suorganizuota 14 Vaiko gerovės komisijos (toliau – VGK) posėdžių, kurių metu svarstyti 89 klausimai, įvyko 8 išplėstiniai VGK posėdžiai su mokyklomis, 18 tarpinstitucinių anoniminių atvejo analizių.

Per 2024 m. skirtos 9 minimalios vaiko priežiūros priemonės, 2 minimalios vaiko priežiūros priemonės pratęstos, 1 vidutinė ir 3 auklėjamojo poveikio priemonės.

VGK surinko informaciją ir siūlė pritarti skirti Privalomą ikimokyklinį ugdymą 5 mažamečiams.

VGK komanda dalyvavo 1 tarpinstitucinėje supervizijoje, 2 švietimo pagalbos patikrinimuose ugdymo įstaigose, 1 diskusijoje Įtraukties centre „Savivaldybių patirtys: sprendimai ir iššūkiai švietime, dirbant su vaikais, turinčiais elgesio ir (ar) emocijų sutrikimų“, 24 atvejo vadybos posėdžiuose, kur teikė rekomendacijos, telkė tarpinstitucinę pagalbą šeimos gerovei pasiekti, tarptautinėje mokslinėje - praktinė konferencijoje ,,Ugdymo proceso dalyvių partnerystė siekiant mokinio asmeninės ūgties“, 1 gerosios patirties išvykoje dėl saugumo mokykloje užtikrinimo.

Tarpinstitucinio bendradarbiavimo koordinatorius (toliau – TBK) pravedė 199 postvencinius pokalbius su nepilnamečiais ir jų tėvais, nukreipė į pavienės švietimo, socialinės ir sveikatos srities pagalbos priemones.

TBK nuolat bendradarbiavo su Gruzdžių socializacijos centro specialistais dėl nepilnamečių, kuriems skirtos vaiko vidutinės ir auklėjamosios priežiūros priemonės (3 mergaitės ir 1 berniukas), su policijos, probacijos, prokuratūros, Vaiko teisių apsaugos, Švietimo skyriaus, Sveikatos skyriaus, Socialinių paslaugų skyriaus, Pedagoginės psichologinės tarnybos specialistais dėl vaikų gerovės užtikrinimo.

**KORUPCIJOS PREVENCIJA**

Vesti mokymai tema „Korupcijos samprata ir rūšys. Dovanų politika“ Dainų muzikos mokykloje, „Spindulio“ ugdymo centre, lopšelyje-darželyje „Berželis“ ir Sporto gimnazijoje. Mokymuose dalyvavo apie 280 pedagogų ir darbuotojų.

Skaitytas pranešimas „Skaidrumo akademijos“ organizuotame nuotoliniame renginyje „Dovanų politika mokykloje: nuo teorijos iki praktikos“ tema „Dovanų politikos reikšmė ugdymo įstaigose“.

Parengtos 98  teisės aktų projektų antikorupcinio vertinimo pažymos.

Parengtas veiklos sričių sąrašas, skirtas korupcijos pasireiškimo tikimybei nustatyti, Savivaldybės administracijos korupcijos prevencijos politikos gairės.

Parengtas pareigybių, dėl kurių teikiamas prašymas Lietuvos Respublikos specialiųjų tyrimų tarnybai pateikti informaciją apie asmenį, siekiantį eiti pareigas Savivaldybės administracijoje, sąrašas.

Siekiant išsiaiškinti Savivaldybės administracijos atsparumo korupcijai lygį, vadovaujantis Atsparumo korupcijai lygio nustatymo metodikos projektu, buvo atliktas Atsparumo korupcijai lygio nustatymas. Tyrime dalyvavo 70,7 proc. darbuotojų, nustatyta, kad Savivaldybės administracijoje Atsparumas korupcijai yra aukštas.

2024 m. buvo parengtas ir įgyvendintas Savivaldybės administracijos korupcijos prevencijos 2024-2025 m. veiksmų planas.

Menų mokyklos Atvirąjame jaunimo centre Organizuotas renginys jaunimui „Jums saldinių ar gėlių?“, kurio metu su jaunimu buvo kalbėta ir diskutuota apie galimas korupcijos apraiškas švietimo sistemoje.

Skatintas, koordinuotas ir kontroliuotas korupcijai atsparios aplinkos kūrimo priemonių įgyvendinimas Savivaldybės įstaigose ir įmonėse.

PRIDEDAMA: PRIEDAS. Šiaulių miesto savivaldybės 2024–2026 metų strateginio veiklos plano priemonių įgyvendinimo 2024 m. ataskaita.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_